Stress aa hedhi obinoavegen ulhey nama mihen kevidhaane\nސްޓްރެސްއާ ހެދި އޮބިނޯވެގެން އުޅޭ ނަމަ މިހެން ކެވިދާނެ\nދިރިއުޅުމަކީ ބުރަ ކަމެކެވެ. ދުވަހުގެ ބިޒީ ޝެޑިއުލް މީހާ ހާސްކޮށްލަ އެވެ. ދިރިއުޅުމުގެ ހާސްކަމާއި ވަޒީފާގެ މާހައުލުގައި ކުރިމަތިވާ ކަންކަމުން މީހ ސްޓްރެސްވުމަކީ އާންމުކަމެކެވެ. އަދި ސްޓްރެސް ވާން ފެށީމަ، ބަރާބަރަށް ކަސްރަތުކޮށް، ނިދި ހަމަކުރަން ޖެހޭކަން އެނގެ އެވެ. އަދި ރަނގަޅު ކާނާ ކާންވީކަންވެސް އެނގެ އެވެ. ރަނގަޅު ޑައިޓެއް ނަގަންވީ ވަގުތު ޖެހުނީ އެވެ.\nވަގުތީ ހައްލަކަށް އެންމެ ފަސޭހައިން އަބަދުވެސް ދުއްވައިގަނެވެނީ ލުއި ކާނާ ނުވަތަ ޖަންކް ފުޑްސް އާއި ދިމާލަށެވެ. ސްޓްރެސް ވީމަ ކާން ބޭނުންވަނީވެސް އެކަހަލަ އެއްޗެއްސެވެ. އޭގެ ބަދަލުގައި ވިސްނަންވީ ކާންވީ ހަށިގަނޑު ހަމައަކަށް އަޅުވާލާ ސްޓްރެސް ދުރުކޮށްދޭ ކާނާތައް ކަމެވެ. ވިޓަމިންސް އާދި އެހެނިހެން ނިއުޓރިއެންޓްސް އިން މުއްސަނދިވެފައި ހުރި ކާނާ ގާތް އެކުވެރިންނަށް ހަދަންވީ ކަމެވެ. މޫޑް ރަނގަޅުވާ ކަހަލަ ކާނާ ކެއުން މުހިންމެވެ. ނޫނީ ސްޓްރެސް އިތުރަށް ބޮޑުވާނީ އެވެ.\nމިކަމާއި ބެހޭގޮތުން ސައިންސްވެރިން ބުނަނީ "ކާނާ އާ މީހާގެ މޫޑާ ވަރަށް ބޮޑަށް ގުޅިފައިވާ" ކަމަށެވެ. އަދި ސްޓްރެސް ހުންނަ އިރު ހަށިގަނޑުގައި، ފެޓް، ލޮނު އަދި ކެލަރީޒް ގިނަ އިން ހުންނަ ކާނާ އަށް ހަށިގަނޑު ބޭނުންވާ ކަހަލަ ހޯމޯންތައް އިތުރުވާ ކަމަށެވެ. ސިއްހަތަށް އެއްވެސް ފައިދާއެއް ނުކުރާ ކާނާ ބޭނުންކުރާ ނަމަ ލޭގައި ގުލްކޯޒް ހުންނަ މިންވަރު ބެލެންސް ނުވެ ސިއްހަތަށް އެތައް ގެއްލުންތަކެއް ކުރިމަތިކުރުވަ އެވެ. ސްޓްރެސް އާއި ދުރުވުމަށް މަސައްކަތް ނުކުރެވޭނަމަ އެ ސްޓްރެސްގެ ސަބަބުން ނިދުމަށް އުނދަގޫވެ މީހާ ނަފްސާނީ ގޮތުން ބަލިކޮށްލަ އެވެ.\nސެލްމޮން އިން ނިދަން ފަސޭހަކޮށްދޭ\nސެލްމޮން އަކީ ގުދުރަތީ ގޮތުން އޮމެގާ3އަކުން މުއްސަނދިވެފައިވާ އެއްޗަކަށް ވުމުން ނިދަން ފަސޭހަ ކޮށްދީ އެންޒައިޓީ އިން ދުރުކޮށްދެ އެވެ. އަދި މީގެ އިތުރުން ޑިޕްރެޝަނާވެސް ދުރުކޮށްދެ އެވެ. ސެލްމޮންގެ އިތުރުންވެސް އޮމެގާ3ހުންނަ ކާނާ ބޭނުންކުރާނަމަ ސްޓްރެސް އާއި ޑީލް ކުރެވޭ ކަމަށް ގިނަ ދިރާސާތަކުން ވަނީ ދައްކާފަ އެވެ.\nކޮންމެ ދުވަަކުވެސް ޑާކް ޗޮކްލެޓު ކާންވީ\nޗޮކްލެޓަކީ އިނގިލިން ގުނާލެވޭހާ މަދު އަދަދެއް ނޫނީ އެހެން ހުރިހާ އެންމެނަށްވެސް މީރު އެއްޗެކެވެ. މިއީ ސްޓްރެސް ކުޑަކޮށްދޭ މާއްދާތަކުން މުއްސަނދިވެފައިވާ އެއްޗެއް ކަމަށްވެ އެވެ. ޖާނަލް އޮފް ޕްރޮޓިއަމް ރިސާޗުގައި ޝާއިއުކޮށްފައިވާ ދިރާސާއެއްގައިވާ ގޮތުން ކޮންމެ ދުވަހަކުވެސް 1.4 އައުންސް ޑާކް ޗޮކްލެޓް ކާ ނަމަ ހަށިގަނޑުގައި ކޯޓިސޮލް ހުންނަ މިންވަރު ދަށްވެ ސްޓްރެސް ކުޑަކޮށްދެ އެވެ. ނަމަވެސް އެއީ ޑާކް ޗޮކްެޓް ބޭނުންކުރާ ނަމަ އެވެ. ޑާކް ޗޮކްލެޓްގެ 70% އަކީ ކޮކޯ އެވެ. މިލްކް ޗޮކްލެޓުގައި އެމިންވަރަށް ކޮކޯ ނުހިމެނެ އެވެ.\nބެރީޒް އަދި ޔޯގަޓް\nސްޓްރެސް ވުމުން ކާން މިއަށްވުރެ ވަކި ފައިދާ ބޮޑު އެހެން އެއްޗެއް ނެތެވެ. ބްލޫބެރީ. ރާސްބެރީ، ސްޓްރޯބެރީއެއް ކިޔާނެ ކަމެއް ނެތެވެ. މިއީ މޫޑު ބަދަލުކޮށްލަން އެފަދަ ދެވަނައެއް ނުވާ މޭވާތަކެކެވެ. ދިރާސާތަކުން އެއޮތީ ނިކަން ރަނގަޅަށް ސާފުކޮށް އެނގޭށެވެ.\nފަހުގެ ދިރާސާތަކުން ދައްކާ ގޮތުގައި އިންސާނާގެ ނަފްސާނީ ދުޅަހެޔޮކަމާއި ސިއްހަތު ރަނގަޅު ބެކްޓީރިއާ އާ ދެމެދު ވަރުގަދަ ގުޅުމެއްވެ އެވެ. މާބޮޑަށް ސްޓްރެސް ވުމުން ގޮހޮރަށް ސިކުނޑ ފޮނުވާލާ ސިގުނަލަކުން ބަނޑުގައި ރިއްސަން މެދުވެރިވޭ ނޫން ހެއްޔެވެ؟ މިކަމަށް އޮތް އެންމެ ރަނގަޅު ފަރުވާ އަކީ ޔޯގަޓް ބޭނުންކުރުމެވެ. ޔޯގަޓްގައި ގޮހޮރަށް ބޭނުންވާ މާއްދާތައް އެކުލެވޭ ބެކްޓީރިއާ ހިމެނެ އެވެ.


Tharahggee fennaanee tharaggee vefaivaa sinkundi thakakasheve | Bithufangi\nހެސްކިޔާފައި ފުއްލާ ދުވެލީގައި ޤައުމަށް ތައައްޤީ ދަނީ އަންނަމުންނެވެ. ނުކުރުރެވޭނޭ ބުނި އެތަށްކަމެއް ކޮށްނިންމާ ރައްޔިތުންނަށް އެކަމުގެ ފޮނިމީރުކަން ދަނީ ހޯދައިދެމުންނެވެ. ﷲ ވާގިފުޅާ ލައިގެން ކުރެވޭނެކަން ދައްކަމުންނެވެ. އިހްލާސްތެރިކަމާއި އެކު ރައްޔިތުންނާ މި ލޮބުވެތި ޤައުމުގެ ހައްގުގައެވެ. ރާއްޖޭގެ އަސްދަނޑިން ބޭރުންނާ އެތެރެއިން އަންނަމުންދާ ފިއްތުންތަކާ ހަމަލާތަކުން ދި ދިވެހި ގައުމާ ދިވެހި ރައްޔިތުން ސަލާމަތް ކުރައްވަމުން އެގެންދަވަނީ އަމިއްލަފުޅު މޭ އައްޑަނަޔަކަށް ދިއްކޮއްލައިގެންހުރެއެވެ. ގައުމަށްޓަކައި ކޮންމެފަދަ ގުރުބާނީއެއްވެސް ވެވަޑައިގަންނަވާނެކަން ސާބިތުކަމާއެކު ހާމަކޮއްދެމުންނެވެ.\nވިސްނާވަޑައިގެންބައްލަވާށެވެ. ރާއްޖޭގައި ދުނިޔޭގައި ނެތްފަދަ އެއާރ ޕޯޓަކާ ބަނދަރުތަކާ ބްރިޖެއް އެޅިޔަސް ނޭޅިޔަސް ހުޅަނގުގެ ގައުމުގެ މީހުންނަށް ކީއްތޯއެވެ؟ 25 ބުރީގެ ޒާމާނީ ފެންވަރުގެ ހޮސްޕިޓަލެއް ހުއްޓަސް އެތަނަކަށް ހުޅަނގުގެ މީހުންނެއް ބޭސްފަރުވާޔަކަށް ނާއްނާނެއެވެ. ހުޅަނގުގެ ކާފަރު ގައުމަކުން ދުވަހަކުވެސް އިސްލާމީ ދައުލަތަކަށް ހެވެއްނޭދޭނެކަން ހަމަބުއްދިން ވިސްނާލި ކޮންމެ ސިނކުނޑި އަކަށްވެސް އެނގި ސާފުވާނެއެވެ. ދެން މާ ހުޅަނގުވެގަނެގެން ތިޔަ އެމީހުންގެ ވާގިހޯދަނީ ކޯއްވެތޯއެވެ؟\nތަރައްޤީ ވުމުން ފައިދާކުރާނީ ކިތަންމެ ވަރަކަށް އަޑުއުފުލާ ރައީސްމީހާއަށް ކިތަންމެ ހުތުރު ބަހުން މުއާމަލާތު ކުރިޔަސް ހަމަ ދިވެހިންނަށެވެ. 25 ބުރީގެ ހޮސްޕިޓަލުން ފައިދާކުރާނީވެސް ހަމަ ދިވެހިންނަށެވެ. ބްރިޖް މަތީގައި ދުއްވާނީވެސް ހަމަ އަހަރެމެން ދިވެހިންނެވެ. ބަނދަރާ އެއަރޕޯޓެއް އޮތީމައި ފަހުރުވެރިވަނީ ވެސް ހަމަ އަހަރެމެން ދިވެހިންނެވެ. އެތަށް އަހަރެށް ވަންދެން ދިވެހިން އަޅުވެތިކޮށް ފިއްތާގެން ގެންގުޅު ބަޔަކަށް ދިވެހިން ތަރައްގީގެ މަގުގައި ހިންދެމިލާ ހަމަ އިސްކޮޅަށް ދެމިލާތަން ދެކެން ކުޅަދާނައެއްނުވާނެއެވެ.\nހުޅަނގުގެ ތަހުޒީބުން ތިޔަ ކޮޕީކުރާ ލަވަތަކާ ހެދުންތަކުގެ އިތުރުން ދިރިއުޅުމުގެ ވައްޓަފާޅި އަށްވުރެ ހުޅަނގުގެ މީހުންގެ ވިސްނުން ކޮޕީކުރުން މާ ރަނގަޅުނޫންތޯއެވެ. ދުނިޔޭގައި ލެއްވި މަހުލޫގުންގެ މައްޗަށް އިންސާނާ މާތްކުރަށްވާފައިވަނީ ސަބަބަކަށް ނޫންތޯއެވެ؟ ހުޅަނގުގެ ދޮންމީހުން ވެސް ތަރަށްގީޔަށް ޖާގަދެއެވެ. ތަރައްގީއަށް ލޯބިކުރެއެވެ. ތަރަށްޤީއަށް ފުރުސަތު ދެއެވެ. ދެން ދޮންމީހުންއުޅޭހެން އުޅެން ބޭނުންނަމަ އަމިއްލަ ސިކުނޑި އާއި ވިސްނުން ތަރަށްޤީ ކުރަނީ ކޮންއިރަކުތޯއެވެ؟\nތިމާގެ ވިސްނުމާ ބުއްދި ނެތި އިންސާނެކޭ ހައިވާނެކޭ ވާނީ ހަމަހަމަ ނޫންތޯއެވެ. ބޭނުންވާނީ ވަލުޖަނަވާރުންގެ އުސޫލެވެ. ބޭނުންވާނީ ވެރިކަމެވެ. ރަސްކަންކުރާށެވެ. އެއާއި ހިލާފަށް އަމިއްލަ ސިކުނޑިން ވިސްނަންވީ ގައުމަށް އަންނަ ތަރައްޤީ ހަމަ އެންމެންވެސް ބަލައި ގަންނަންޖެހޭނެކަމެވެ. ލާބަޔާ މަންފާ ކުރާނީ ހަމަ ރައްޔިތުންނަށްކަމެވެ. އެހެންކަމުން ތަރައްގީ ނުފެންނަނަމަ ފުރަތަމަ ތަރަށްޤީ ކުރަންވީ ތިމާގެ ވިސްނުމާ ފިކުރުކަމެވެ. އޭރުން ރާއްޖޭގެ އެތަށް މިތަނަށް އަންނަމުންދާ ބޮޑުމަންޒަރު ފެންނާނެއެވެ.\nދައިގަންނަން އުޅޭ ކުއްތާއެއް ވައްވަކެއް ނުކަޖާނެއެވެ\nAugust 09, 2018 by * Reply\nތަރައްޤީ އަކީ ޤައުމު ވިއްކާލުން


Ooredoo Aachaa Postpaid mahaku 60 GB, enme 600 rf ah\nއުރީދޫން މިއަދު ބޭއްވި ނޫސްވެރިންގެ ބައްދަލުވުމުގައި މައުލޫމާތު ދެއްވަނީ -- ފޮޓޯ: އަވަސް\nއުރީދޫ ޕޯސްޓް ޕެއިޑް ކަސްޓަމަރުންނަށް މަހަކު 600ރ. ދައްކާލައިގެން 60 ޖީބީ ލިބޭއިރު ޕެކޭޖެއް ތައާރަފުކޮށްފި އެވެ.\nއުރީދޫ މޯލްޑިވްސް އިން ރޯދަމަހުގެ އޮފާތަކުގެ މައުލޫމާތު ދޭން މިއަދު ބޭއްވި ނޫސްވެރިންގެ ބައްދަލުވުމުގައި އެ ކުންފުނީގެ އެކްޓިން ޗީފް ކޮމާޝަލް އޮފިސަރު ހުސައިން ނިޔާޒް ވިދާޅުވީ މި ފަހަރު ތައާރަފު ކުރި އެންމެ ހާއްސަ ޕެކޭޖަކީ "އުރީދޫ އަޗާ ޕޯސްޓްޕެއިޑް" ޕެކޭޖް ކަމަށެވެ. މިއީ ބޮޑު ޑޭޓާ އެލަވަންސެއް ލިބޭ ޕެކޭޖެއް ކަމަށް އޭނާ ވިދާޅުވި އެވެ.\nއުރީދޫން ތައާރަފު މިއަދު ތައާރަފު ކުރި މި ޕެކޭޖު ވެފައިވަނީ އެންމެ ހެޔޮ އަގުގައި ބޮޑު ޑޭޓާއެއް ލިބޭ ޕެކޭޖަކަށެވެ. އެ ކުންފުނިން މިހާތަނަށް ވިއްކަމުން ދިޔަ މިފަދަ އެއް ޕެކޭޖަށް މަހަކު 600ރ،. ދައްކަން ޖެހޭއިރު ލިބެނީ 13 ޖީބީ އެވެ. އެހެންވެ މިފަހަރު ތައާރަފު ކުރި ޕެކޭޖު ވެފައިވަނީ ކުރީގެ އަގުގައި ނަމަވެސް ބޭނުން ކުރަން އިތުރު ޑޭޓާ ލިބޭނެ ޕެކޭޖަކަށެވެ.\nއުރީދޫގެ އަޗާ ޕޯސްޕެއިޑްގައި ތިން ޕެކޭޖެއް ހިމެނެ އެވެ. އެއީ އަޗާ ޕޯސްޓްޕެއިޑް 1000 ޕެކޭޖާއި އަޗާ ޕޯސްޓްޕެއިޑް 800ގެ އިތުރުން އަޗާ ޕޯސްޓްޕެއިޑް 600 ގެ ޕެކޭޖެވެ.\nއަޗާ ޕޯސްޓްޕެއިޑް 1000 ޕެކޭޖުގައި ދުވާލަކު ހަ ޖީބީ ޑާޓާ ލިބޭނެ އެވެ. އެއީ ނޯމަލް ތިން ޖީބީ ޑޭޓާ އާއި ސޯޝަލް މީޑިޔާ އަށް ހާއްސަ ތިން ޖީބީ ޑޭޓާ އެވެ. އަދި އަޗާ ޕޯސްޓްޕެއިޑް 800 ޕެކޭޖުގައި ދުވާލަކު ހަތަރު ޖީބީ ޑޭޓާ ލިބޭނެ އެވެ. އެއީ ނޯމަލް ދެ ޖީބީ ޑޭޓާ އާއި ސޯޝަލް މީޑިޔާ އަށް ހާއްސަ ދެ ޖީބީ ޑޭޓާ އެވެ. މީގެ އިތުރުން އަޗާ ޕޯސްޓްޕެއިޑް 600 ޕެކޭޖުގައި ދުވާލަކު ދެ ޖީބީ ޑޭޓާ ލިބޭނެ އެވެ. އެއީ ނޯމަލް އެއް ޖީބީ ޑޭޓާ އާއި ސޯޝަލް މީޑިޔާ އަށް ހާއްސަ އެއް ޖީބީ ޑޭޓާ އެވެ.\nއުރީދޫން މީގެ އިތުރުން ގެނައި އެންމެ މުހިންމު އެއް ބަދަލަކީ މި މަހުން ފެށިގެން 600 އިން މަތީ ޕެކޭޖްތަކުގައި ޑޭޓާ "ރޯލް އޯވާ" ވާ ގޮތް ހެދުމެވެ. މާނައަކީ މަސް ނިމޭއިރު ބާކީ ހުންނަ ޑޭޓާ އަނެއް މަހަށް މިހާރު އުރީދޫ ކަސްޓަމަރުންނަށް ގެންދެވޭނެ އެވެ.\nސުޕަނެޓް ފައިބާ ޕްރޮމޯޝަނެއް\nއުރީދޫން ރޯދަ މަހަށް މިއަދު ފެށި ޕްރޮމޯޝަނުގައި ސުޕަނެޓް ފައިބާ ބްރޯޑްބޭންޑް ގަތުމުން 40 ޕަސެންޓް ޑިސްކައުންޓެއް ވެސް ލިބޭނެ އެވެ. އެ ކުންފުނީގެ އީ-ކޮމާސް ޕްލެޓްފޯމް އުރީދުގެ މޫލީ މެދުވެރިކޮށް ރާއްޖޭގެ ކޮންމެ ހިސާބަކަށް ވެސް ޑެލިވާ ކޮށްދޭނެ އެވެ.\nމީގެ އިތުރުން ފާއިތުވެދިޔަ އަހަރުތަކާއި އެއްގޮތަށް، އުރީދޫ ޕްރީޕެއިޑް ބޭނުން ކޮށްގެން ފިތުރު ޒަކާތް ދެއްކޭނެ އެވެ. ފިތުރު ޒަކާތް ދައްކަން *909# އަށް ގުޅުމުން އެއްވެސް އިތުރު އަގަކާއި ނުލާ ޒަކާތް ދެއްކޭނެ އެވެ. އަދި ޕްރީޕެއިޑް ބެލެންސުން ކެނޑޭ ގޮތަށް ވެސް ޒަކާތް ދެއްކޭނެ އެވެ. ހަމައެހެންމެ، އެމް-ފައިސާ މެދުވެރިކޮށް ވެސް، ފިތުރު ޒަކާތް ދެއްކޭނެ އެވެ. އަދި ވައިބާ މެދުވެރިކޮށް ނަމާދު ވަގުތު އަންގައިދޭ، "ބަންގި ޗެނަލް" އެއް ވަނީ އުރީދޫ އާއި ވައިބާ ގުޅިގެން ތައާރަފްކޮށްފަ އެވެ. މީގެ އިތުރުން އެސްއެމްއެސް މެދުވެރިކޮށް ވެސް ނަމާދު ވަގުތު ހޯއްދޭނެ އެވެ.\nމީގެ އިތުރުން ރީތި ޓިއުންސް ހިދުމަތް މެދުވެރިކޮށް ކީރިތި ގުރުއާންގެ ދިވެހި ތަރުޖަމާ އަދި މަދަހަ އަޑު އަހައިލެވޭނެ ކަމަށް ވެސް އުރީދޫ އިން ބުންޏެވެ. އުރީދޫ އިން ބުނީ ކޮވިޑް-19ގެ ސަބަބުން އުރީދޫގެ މަސް ރޭހާއި ކަލާ ރަން ނުބޭއްވުނު ކަމުގައި ވިޔަސް އޮކްޓޫބަރު މަހުގެ ފަހުން އެ ދެ ހަރަކާތް ވެސް ބާއްވަން މަސައްކަތް ކުރަމުންދާ ކަމަށެވެ.\nއުރީދޫ ރޯދަ މަސް\nދުވާލަކު ދެ ޖީބީ ލިބޭ ޕްރީޕެއިޑް ޕްލޭނެއް\n100،000ރ. ގެ އިނާމާއެކު ރެޑްވޭވް ރޯދަސޭލް ފަށައިފި


އާޖެންޓީނާގެ އައު ސަފީރު، އެމަނިކުފާނުގެ ސަފީރުކަމުގެ ފަތްކޮޅު ރައީސުލްޖުމްހޫރިއްޔާއަށް އަރުވައިފި - The President's Office\nއާޖެންޓީނާގެ އައު ސަފީރު، އެމަނިކުފާނުގެ ސަފީރުކަމުގެ ފަތްކޮޅު ރައީސުލްޖުމްހޫރިއްޔާއަށް އަރުވައިފި\n13 ސެޕްޓެންބަރު 2021، ރިފަރެންސް: 2021-357\nއާޖެންޓީނާގެ ސަރުކާރުން ރާއްޖެއަށް ކަނޑައެޅުއްވި އައު ސަފީރު ހިޒް އެކްސެލެންސީ ޑޮކްޓަރ އޫގޯ ހާވިއެރް ގޯބީ އެމަނިކުފާނުގެ ސަފީރުކަމުގެ ފަތްކޮޅު، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙަށް މިއަދު އަރުވައިފިއެވެ.\nމިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ރަސްމިއްޔާތުގައި، ފަތްކޮޅު އެރުވުމަށްފަހު، އާޖެންޓީނާގެ އައު ސަފީރާ ރައީސުލްޖުމްހޫރިއްޔާ ބައްދަލުކުރައްވައި، އެމަނިކުފާނު ސަފީރުކަމާ ހަވާލުވެވަޑައިގަތުމާ ގުޅިގެން މަރުޙަބާ ވިދާޅުވިއެވެ. އަދި، ރައީސުލްޖުމްހޫރިއްޔާ ވަނީ އ.ދ. ގެ ޢާންމު މަޖިލީހުގެ 76 ވަނަ ދައުރުގެ ރައީސްކަން ރާއްޖެއަށް ކަށަވަރުކުރުމަށް ދެއްވެވި އެއްބާރުލެއްވުން ފާހަގަކުރައްވައި ޝުކުރުއަދާކުރައްވާފައެވެ. އާޖެންޓީނާގެ ސަފީރު ވަނީ ރާއްޖެއާއި އާޖެންޓީނާއާ ދެމެދުގައިވާ ގުޅުމުގެ މައްޗަށް އަލިއަޅުއްވާލައްވައި ވާހަކަފުޅުދައްކަވާފައެވެ. މިގޮތުން އަބަދުވެސް ރާއްޖެއަށް އާޖެންޓީނާއިން އެއްބާރުލުން ދެއްވާނެކަމަށާއި، ބައިނަލްއަޤްވާމީ މައިދާނުގައި ދިވެހިރާއްޖެ އިސް ދައުރެއް އަދާކުރާތަން ދެކިވަޑައިގަތުމަށް ބޭނުންފުޅުވާކަން އާޖެންޓީނާ ސަފީރު ފާހަގަކުރެއްވިއެވެ.\nއާޖެންޓީނާގެ ސަފީރު އިތުރަށް ދެއްކެވި ވާހަކަފުޅުގައި، އާޖެންޓީނާއަކީ ރާއްޖޭގެ އެކުވެރިއެއްކަމަށާއި، އަބަދުވެސް ދެޤައުމުގެ ގުޅުން ބަދަހިކުރެެއްވުމަށް މަސައްކަތްކުރައްވާނެ ކަމުގައި ވިދާޅުވިއެވެ. މިގޮތުން، ސަފީރު ވަނީ މޫސުމަށް އަންނަ ނޭދެވޭ ބަދަލުތައް ކުޑަކުރުމާ ގުޅޭގޮތުން، ޚާއްޞަކޮށް ކަނޑުފަޅު ހިމާޔަތްކުރުމާއި ގުޅިގެން ދިވެހިރާއްޖެ މިސާލަކަށް ބަލައި މަސައްކަތްކުރެެއްވުމަށް ޝައުޤުވެރިވެވަޑައިގަންނަވާކަން ހާމަކުރައްވާފައެވެ. މީގެ އިތުރުން ވެސް ދެބޭފުޅުން ވަނީ ފަތުރުވެރިކަމާއި، އިންސާނީ ޙައްޤޫތައް ހިމާޔަތްކުރުމާއި، ދެމެހެއްޓެނިވި ތަރައްޤީއާއި ގުޅޭގޮތުން އަދި، މޫސުމަށް އަންނަ ނޭދެވޭ ބަދަލުތައް ކުޑަކުރުމާއި ގުޅޭގޮތުން ފުޅާ ދާއިރާއެއްގައި މަޝްވަރާކުރައްވާފައެވެ. ރައީސުލްޖުމްހޫރިއްޔާ ވަނީ މިއަހަރު ފަހުކޮޅު ގްލަސްގޯ ގައި ބޭއްވުމަށް ހަމަޖެހިފައިވާ ކޮޕް 26 ބައްދަލުވުމަށް ތައްޔާރުވުމުގައި އާޖެންޓީނާއާއެކު ގާތުން މަސައްކަތްކުރެއްވުމަށް އުއްމީދުކުރައްވާކަމުގައި ވިދާޅުވެފައެވެ.\nމި ބައްދަލުކުރެއްވުން ނިންމަވާލައްވަމުން ދެބޭފުޅުން ވަނީ ރާއްޖެއާއި އާޖެންޓީނާއާ ދެޤައުމުގެ ގުޅުން އިތުރަށް ބަދަހިކުރުމަށް މަސައްކަތްކުރައްވާނެކަމުގައި ވިދާޅުވެފައެވެ.


Zikuraa miskithuge masaikaiythah kuriah gendheveynee court in vaki...\nޒިކުރާ މިސްކިތުގެ މަސައްކަތް\nޒިކުރާ މިސްކިތުގެ މަސައްކަތްތައް ކުރިއަށް ގެންދެވޭނީ ކޯޓުން ވަކި ގޮތަކަށް ނިންމުމުން: އިސްލާމިކް މިނިސްޓަރު\nޒިކުރާ މިސްކިތުގެ މައްސަލަ އަކީ ވަރަށް ދުވަސްވެފައިވާ މައްސަލައެއް\nމިސްކިތުގެ މައްސަލަ ލަސްވާތީ ކަންބޮޑުވޭ\nސިވިލް ކޯޓުގައި މައްސަލަ ކުރިއަށްދޭ\nކ. މާލެ | 1 އޯގަސްޓް 2020 | ހޮނިހިރު 13:12 | 2,967\nޒިކުރާ މިސްކިތުގެ މަސައްކަތްތައް ކުރިއަށް ގެންދެވޭނީ ކޯޓުން ވަކި ގޮތަކަށް ނިންމުމުން ކަމަށް އިސްލާމިކް މިނިސްޓްރީން ބުނެފިއެވެ.\nރާއްޖޭގެ ޓީވީގެ ފަލަސުރުހީ ޕްރޮގްރާމްގައި އިސްލާމިކް މިނިސްޓަރު ޑރ. އަޙްމަދު ޒާހިރު ވިދާޅުވީ ޒިކުރާ މިސްކިތުގެ މައްސަލަ ސިވިލް ކޯޓުގައި ކުރިއަށްދާ ކަމަށާއި، އެ މިސްކިތުގެ މަސައްކަތްތައް ކުރިއަށް ގެންދެވޭނީ ކޯޓުން ވަކި ގޮތަކަށް ނިންމުމުން ކަމަށެވެ.\nޒިކުރާ މިސްކިތުގެ މައްސަލަ އަކީ ވަރަށް ދުވަސްވެފައިވާ މައްސަލައެއްކަން ފާހަގަކުރައްވައި މިނިސްޓަރު ވިދާޅުވީ ގިނަ ދުވަސްތަކެއް ފާއިތުވެގެންދާތީ އެކަމާ ކަންބޮޑުވާ ކަމަށެވެ. މައްސަލަ ކޯޓުގައި އޮތް ނަމަވެސް އެބިމުގައި މިސްކިތް އިމާރާތް ކުރެވޭނެ ގޮތްތައް ބަލައި އެ މަޝްވަރާތައް ކުރިއަށްދާ ކަމަށް މިނިސްޓަރު ވިދާޅުވިއެވެ.\nމާލޭގެ ޒިކުރާ މިސްކިތް އެއީ ދުވަސްތަކެއް ވެފައި އޮތް މައްސަލައެއް. އެމައްސަލަ ކޯޓުގައި އެއޮތީ. ކޯޓުން ގޮތެއް ނިންމަން ދެންއަޅުގަނޑުމެން މަމަޑު ކުރަނީ. އަޅުގަނޑު އިރާދަކުރެއްވިއްޔާ އެބަބަލަން އެތަނުގައި މިސްކިތެއް އިމާރާތް ކުރެވެނީ ކޮންގޮތަކަށްތޯ. އެހެންވީމަ ބަލާފަ އަޅުގަނޑުމެން ކުރިއަށް ވަކި ގޮތަކަށް ކުރިއަށްދާނަން.\nކުރީގެ ރައީސް ޔާމިންގެ ސަރުކާރުން ޒިކުރާ މިސްކިތް އިމާރާތް ކުރުމަށް އެސްޖޭ ކޮންސްޓްރަކްޝަންއާއެކު ވެފައިވާ އެއްބަސްވުން މި ސަރުކާރުން ވަނީ ބާތިލް ކޮށްފައެވެ.\nޒިކްރާ މިސްކިތް އަލުން އިމާރާތްކޮށް އެތަނުގައި 10 ބުރީގެ އިމާރާތެއް އެޅުމަށް އެސްޖޭ ކޮންސްޓްރަކްޝަން ކުންފުންޏާ ހަވާލު ކޮށްފައި ވަނީ 2018 ވަނަ އަހަރުގެ ޖުލައި މަހުގައެވެ.\nއެ މިސްކިތް އިމާރާތް ކުރުމުގެ މަޝްރޫއު އަށް 130 މިލިއަން ރުފިޔާ އަރާނެ ކަމަށް އޭރުގެ ސަރުކާރުން ވަނީ ބުނެފައެވެ. އޭގެ ތެރެއިން 30 މިލިއަން ރުފިޔާ ސަރުކާރުން ވަނީ ދީފައެވެ.\nމަޝްރޫއު ހަވާލުކުރި ރަސްމިއްޔާތުގައި އޭރުގެ އިސްލާމިކް މިނިސްޓަރު ވިދާޅުވެފައި ވަނީ ރޯދަ މަހު ނަމާދުކުރެވޭ ވަރަށް އިމާރާތުގެ ތިން ބުރި ނިންމުމަށް ހަމަޖެހިފައިވާ ކަމަށެވެ. ނަމަވެސް ސޮއިކުރިތާ އަހަރެއްވީއިރު ވެސް އެ ތަނުގައި މަސައްކަތެއް ކޮށްފައެއް ނުވެއެވެ.\nމި ސަރުކާރު ވުޖޫދަށް އައުމަށް ފަހު މަސައްކަތް ކުރިޔަށް ގެންގޮސްފައި ނުވާތީ ކޮންޓްރެކްޓް ބާތިލް ކުރަން އިސްލާމިކް މިނިސްޓްރީން 30 ދުވަހުގެ ނޯޓިސްއެއް އެ ކުންފުންޏަށް ދިނެވެ. ނޯޓިސް މުއްދަތު ހަމަވެ 23 މެއި 2019 ވަނަ ދުވަހުގެ ކުރިން އެތަން ހުސް ކުރުމަށް އެކުންފުންޏަށް އެންގިއެވެ.\nއިސްލާމިކް މިނިސްޓްރީން ބުނެފައިވާ ގޮތުން އެ ކޮންޓްރެކްޓް އުވާލުމަށް ފަހު ބިޑަށް ހުށައަޅައިގެން އެހެން ބަޔަކާއި އެތަން ހަވާލުކުރުމުގެ މަސައްކަތް ކުރާނެއެވެ.\nރާއްޖެ.އެމްވީ އަށް މައުލޫމާތު ދިން އެސްޖޭގެ އިސް މީހަކު ބުނީ، އެތަނުގެ މަސައްކަތް ނުފެށިފައި އޮތީ އިމާރާތުގެ ކުރެހުން ނެހެދިގެން ކަމަށެވެ. މަސައްކަތް ހަވާލުކުރި އިރު ބިމުގެ ރަޖިސްޓްރީ ނެތް ކަމަށާއި އެ ރަޖިސްޓްރީ ހޯދަން ކުރީގެ ސަރުކާރުގެ އިތުރުން މި ސަރުކާރުގެ އިސްލާމިކް މިނިސްޓްރީ އަށް އެތައް ފަހަރަކު ސިޓީ ފޮނުވާފައިވާ ކަމަށް އޭނާ ބުންޏެވެ.\nއިސްލާމިކް މިނިސްޓްރީން އެ ކުންފުންޏާއި ވެފައިވާ އެއްބަސްވުން އުވާލަން ނިންމުމުން އެ މައްސަލަ ސިވިލް ކޯޓަށް ހުށައަޅައި ކޯޓުގައި މިހާރު ޝަރީއަތްތައް ވަނީ ފަށާފައެވެ.\nޒިކުރާ މިސްކިތަކީ ކުރީގެ ރައީސް މައުމޫން އަބްދުލް ގައްޔޫމާއި އަބްދުﷲ ޔާމީންގެ ބައްޕާފުޅު އަބްދުލްގައްޔޫމް ސީދީގެ ހަނދާނުގައި 1980ގެ އަހަރުތަކުގެ ކުރީކޮޅު އިމާރާތްކުރި މިސްކިތެކެވެ.


Memberun Hamanuva Party Thah Uvaalaanekamah Bunumun Raees Maumoon ge Party MRM in Memberun Hamakoffi މެމްބަރުންހަމަނުވާ ޕާޓީތައް އުވާލާނެކަމަށް ބުނުމުން ރައީސް މައުމޫންގެ ޕާޓީ އެމްއާރުއެމް އަށް މެމްބަރުން ހަމަކޮށްފި – Huvadhoo News Memberun Hamanuva Party Thah Uvaalaanekamah Bunumun Raees Maumoon ge Party MRM in Memberun Hamakoffi Huvadhoo News\nމެމްބަރުންހަމަނުވާ ޕާޓީތައް އުވާލާނެކަމަށް ބުނުމުން ރައީސް މައުމޫންގެ ޕާޓީ އެމްއާރުއެމް އަށް މެމްބަރުން ހަމަކޮށްފި\nއެމްއާރުއެމްގެ މެމްބަރުން އެޕާޓީގެ ލީޑަރ އަދި ކުރީގެ ރައީސް މައުމޫން އަބްދުލްޤައްޔޫމް އާއެކު - ފޮޓޯ: އެމްއާރުއެމް\nރާއްޖޭގެ ކުރީގެ ރައީސް މައުމޫން އަބްދުލްޤައްޔޫމް އިސްކޮށް ހުންނަވައިގެން ހިންގަވާ ޕާޓީ މައުމޫން ރިފޯމް މޫވްމަންޓް (އެމްއެމްއާރު)އިން ޤާނޫނުގައި ބުނާ އަދަދަށް މެމްބަރުން ހަމަކޮށްފިއެވެ.\nޤާނޫނުގައި ބުނާ އަދަދަށް މެމްބަރުން ހަމަނުވާ ޕާޓީތައް އުވާލާނެ ކަމަށް އިލެކްޝަން ކޮމިޝަނުން ވިދާޅުވުމުން އެމްއާރުއެމްއިން ވަނީ އެޕާޓީއަށް މެމްބަރުން ހަމަކުރުމަށް އިއްޔެ އެކަނިވެސް 250 ފޯމު އިލެކްޝަން ކޮމިޝަނަށް ހުށަހަޅާފައެވެ.\nއެމްއާރުއެމްގެ ރަޖިސްޓްރާ ޝަހީދާ ކުރެއްވި ޓްވީޓެއްގައި ވިދާޅުވެފައިވަނީ އިއްޔެ އެމްއާރުއެމް އިން އިލެކްޝައަށް އިތުރު 250 ފޯމުވާނީ ހުށަހަޅާފައިވާކަމަށާއި މިހާތަނަށް ހުށަހެޅި ފޯމުތަކާއެކު، މިހާރު އީސީ ދަފްތަރުގައި 3،000 އަށްވުރެ ގިނަ މެންބަރުން ތިބޭނެކަމަށެވެ. އަދި ޕާޓީގެ ދަފްތަރުގައި މިހާރު 4،650 މެންބަރުން ހިމެނޭކަމަށް ވދާޅުވަމުން ޝާހިދާ ވިދާޅުވީ މިހަފުތާގައި އިތުރު ފޯމް ފޮނުވުމުގެ މަސައްކަތް ކުރަމުންދާ ކަމަށެވެ.\n3،000 މެންބަރުން ހަމަނުވާ ޕާޓީތަކަށް ގާނޫނުގައި އޮންނަ ގޮތުގެ މަތިން ތިން މަސް ދުވަހުގެ މުއްދަތެއް ދިނުމަށް އުވާލަން އިލެކްޝަންސް ކޮމިޝަން (އީސީ) އިން ވަނީ ނިންމާފައެވެ. އެގޮތުން ސިއްހީ ކުއްލި ނުރައްކަލުގެ ޙާލަތު ނިމުމާ ގުޅިގެން، ސިޔާސީ ޕާޓީގެ މެންބަރުންގެ ޢަދަދު 3،000 ހަމަނުވާ،4ޕާޓީއަކަށް، ޤާނޫނުގައިވާ ގޮތުގެމަތިން،3މަސްދުވަހުގެ ނޯޓިސް ދޭން އިލެކްޝަން ކޮމިޝަނުން ވަނީ ނިންމައިފައެވެ.\nއެގޮތުން މޯލްޑިވްސް ރިފޯމް މޫވްމަންޓް (MRM) – 2302 މެމްބަރުން، މޯލްޑިވްސް ލޭބަރ އެންޑް ސޯޝަލް ޑިމޮކްރަޓިކް ޕާޓީ (MLSDP) – 2725 މެމްބަރުން، މޯލްޑިވްސް ތާރޑްވޭ ޑިމޮކްރެޓްސް (MTD) – 2489 މެމްބަރުން އަދި ދިވެހިރައްޔިތުންގެ ޕާޓީ (DRP) – 2280 މެމްބަރުން ހިމެނެއެވެ.\nސިޔާސީ ޕާޓީތަކުގެ މެމްބަރުންގެ އަދަދު ހަމަކުރަން ނޯޓިސް ދިނުމަށް ނިންމާފައިވާއިރު، އިލެކްޝަންސް ކޮމިޝަނުގެ ދަފްތަރުގައި ހިމެނޭ ސިޔާސީ ޕާޓީތަކުގެ ތެރެއިން ދައުލަތުގެ ބަޖެޓުން ފައިސާ ދޫކުރާ އަދަދަށް މެމްބަރުން ތިބި4ސިޔާސީ ޕާޓީގައެވެ. އޭގެ ތެރެއިން ޕީޕީއެމް އަދި ޖުމްހޫރީ ޕާޓިން ހުށަހަޅަންޖެހޭ ލިޔެކިޔުންތައް ހުށަހެޅުމުން، އެދެޕާޓީއަށް ފައިސާ ދޫކުރުމަށް ފިނޭންސް މިނިސްޓްރީއަށް ވަނީ ފޮނުވާފައެވެ.\nރައީސް މައުމޫން އަބްދުލް ޤައްޔޫމް


Covid-19: Germany aai Spain gai footboalha kulhuntherin test kuranee | Mihaaru\nޗެމްޕިއަންސް ލީގުގައި ސްޕެއިނުގެ ބާސެލޯނާ އާއި ޖަރުމަނުގެ ޑޯޓްމަންޑް ކުޅުނު މެޗުގެ ތެރެއިން\nކޮވިޑް-19: ޖަރުމަނާއި ސްޕެއިނުގައި ފުޓްބޯޅަ ކުޅުންތެރިން ޓެސްޓްކުރަނީ\n01 މެއި 2020 - 13:49\nމެޑްރިޑް (މެއި 1) - މެދުކަނޑާލާފައިވާ ޖަރުމަނާއި ސްޕެއިންގެ ފުޓްބޯޅަ ލީގު އަލުން ފެށުމުގެ ގޮތުން އެ ގައުމުގެ ފުޓްބޯޅަ ކުޅުންތެރިން ކޮވިޑް-19 އަށް ޓެސްޓްކުރުމުގެ މަސައްކަތްތައް ފަށާފައިވާ ކަމަށް މީޑިއާ ރިޕޯޓްތައް ބުނެފި އެވެ.\nކޮވިޑް-19ގެ ސަބަބުން މިދިޔަ މާޗް މަހު ޔޫރަޕްގެ ގައުމުތަކެއްގެ ފުޓްބޯޅަ ސީޒަންތައް ވަނީ މެދުކަނޑާލައިފަ އެވެ. ބައެއް ގައުމުތަކަށް އަލުން ސީޒަން ފެށޭނެ ގޮތެއް ނެތުމުން ސީޒަން ވަނީ ކެންސަލްކޮށްފަ އެވެ. އޭގެ ތެރޭގައި ނެދަލެންޑްސް އާއި ފްރާންސްގެ އިތުރުން ބެލްޖިއަމް ހިމެނެ އެވެ. އެހެން ނަމަވެސް އެހެން ގައުމުތަކުން އަންނަނީ ސީޒަން ކެންސަލްކޮށްފިނަމަ ޓީމުތަކަށް ލިބޭނެ މާލީ ގެއްލުންތަކުން ސަލާމަތްވުމުގެ ގޮތުން އަލުން ސީޒަން ފަށަން ކުރެވޭނެ ހުރިހާ މަސައްކަތެއް ކުރަމުންނެވެ. އެ ގޮތުން އެ މަސައްކަތް އެންމެ ވަރުގަދަ އަށް ކުރާ ގައުމުތަކުގެ ތެރޭގައި ޖަރުމަނާއި ސްޕެއިން ހިމެނެ އެވެ.\nރިޕޯޓްތައް ބުނާގޮތުން ސްޕެނިޝް ލީގު ހިންގާ އެލްއެފްޕީގެ ރައީސް ހަވިއޭ ޓެބާސް ވަނީ ދާދި ފަހުން ކްލަބްތަކާ އެކު ބޭއްވި ވީޑިއޯ ކޮންފަރެންސެއްގައި ވީ އެންމެ އަވަހަށް ފުޓްބޯޅަ ކުޅުންތެރިން ކޮވިޑް-19 އަށް ޓެސްޓްކުރާން އެދިފަ އެވެ. އެ އެންގުމާ އެއްގޮތަށް ގިނަ ކްލަބްތަކުން އަންނަނީ ކުޅުންތެރިން ކޮވިޑް-19 އަށް ޓެސްޓް ކުރުމުގެ މަސައްކަތް ފަށައިފަ އެވެ. އޭގެ ތެރޭގައި އެންމެ ގިނައިން ކޮވިޑް-19 ޕޮޒިޓިވް ކޭސް ފެނުނު ކްލަބް ވެލެންސިއާ ވެސް ހިމެނެ އެވެ.\nސްޕެނިޝް ލީގުގެ ވިސްނުމަކީ ކުރިއަށް އޮތް ދެ ހަފްތާއެއްގެ ތެރޭގައި ލަސްވެގެން ހުރިހާ ކުޅުންތެރިންނެއް ކޮވިޑަށް ޓެސްޓްކޮށް މި މަހު 18 ވަނަ ދުވަހު ޓީމުތަކުގެ ޕްރެކްޓިސް ފަށައި އަންނަ މަހު މެޗުތައް ފެށޭނެ ހާލަތަށް ދިއުމަށެވެ.\nމި މަހު ނުވަ ވަނަ ދުވަހު ޖަރުމަނު ލީގު ފަށަން މަސައްކަތް ކުރި ނަމަވެސް އެ ތާރީހުގައި ނުފެށޭނެކަން މިހާރު ވަނީ ގާތްގަނޑަކަށް ޔަގީންވެފަ އެވެ. އެކަމަކު ޖަރުމަނުގެ ފުޓްބޯޅަ ފެޑެރޭޝަނުން ގަބޫލުކުރާގޮތުގައި ހުރިހާ ކްލަބަކުން ކުޅުންތެރިން ކޮވިޑް-19 އަށް ޓެސްޓްކުރުމަށް ފަހު އަލުން ފުޓްބޯޅަ ސީޒަން ފަށަން ސަރުކާރުން ދެކޮޅު ނުހަދާނެ އެވެ. އެ ގޮތުން މިހާރު ގިނަ ކްލަބްތަކުން ވަނީ ކޮވިޑް-19 އަށް ކުޅުންތެރިން ޓެސްޓް ކުރަން ފަށައިފަ އެވެ.\nޖަރުމަނަކީ ކޮވިޑް-19 އަށް ޔޫރަޕުން އެންމެ ވަރުގަދަ އަށް ފިޔަވަޅު އެޅި އެއް ގައުމެވެ. އެ ގައުމުގައި ބަލި ޕީކަށް ނުގޮސް ކޮންޓްރޯލްކުރެވުމާ އެކު މީގެ ދެ ހަފްތާއެއްހާ ދުވަސް ކުރިން ފިޒިކަލް ޑިސްޓެންސިން ގައިޑްލައިންތަކާ އެއްގޮތަށް ފުޓްބޯޅަ ޓީމުތަކުން ވަނީ ޕްރެކްޓިސް ފަށައިފަ އެވެ.\nއިނގިރޭސި ޕްރިމިއާ ލީގު ވެސް ޖޫން މަހު ފަށަން އަމާޒުހިފާއިވާއިރު، އެކަން ކުރުމުގެ ކުރިން ކުޅުންތެރިން ޕްރެކްޓިހަށް ނެރޭނީ ކޮވިޑް-19 އަށް ޓެސްޓްކޮށްފަ އެވެ. ބައެއް މީޑިއާ ރިޕޯޓްތައް ބުނާގޮތުން މި މަހު މެދުތެރޭގައި އިނގިރޭސި ކްލަބްތަކުން ޕްރެކްޓިސް ފަށަން އަންނަނީ މަސައްކަތް ކުރަމުންނެވެ.\nއިތުރު ލިޔުންތައް ސްޕެނިޝް ލީގް ޖަރުމަން ލީގު


ދެ މީހަކު ވަށަފަރާއި މޮޅަދޫން އެކަހެރި ކޮށްފި – Dhen.mv\nދެ މީހަކު ވަށަފަރާއި މޮޅަދޫން އެކަހެރި ކޮށްފި\nApril 16, 2020 - 2:44 pm\nކޮވިޑް-19 އަށް މާލެއިން ޕޮޒިޓިވްވި މީހާއާ ބައްދަލުވި ކަމަށް ބުނާ ހއ. ވަށަފަރު މީހަކާއި އެ މީހާ އެކު އެއް ފްލައިޓެއްގައި އިއްޔެ ދަތުރުކުރި އެ އަތޮޅު މޮޅަދޫ މީހަކު އެކަހެރި ކޮށްފިއެވެ.\nވަށަފަރު ކައުންސިލްގެ ނައިބު ރައީސް އަބްދުﷲ ރައޫފް "މިހާރަށް" ވިދާޅުވި ގޮތުގައި އިއްޔެ އެ ރަށަށް ދިޔަ މެދު އުމުރުގެ އަންހެނަކު ވަނީ، މާލެ އިން ކޮވިޑް-19 އަށް ފައްސިވި އަންހެންމީހާއާ ބައްދަލުވެފައި ކަމަށް އާއިލާ އިން ކައުންސިލަށް މައުލޫމާތު ދީފައިވާ ކަމަށެވެ.\nއެހެންކަމުން ހެލްތު ޕްރޮޓަކްޝަން އެޖެންސީ (އެޗްޕީއޭ) އިން ވަކި އެއްޗެއް އަންގަންދެން އެ އަންހެން މީހާ ގޭގައި އެކަހެރިވެ ހުރުމަށް އަންގާފައިވާނެ ކަމަށް ރައޫފް ވިދާޅުވި އެވެ.\nމޮޅަދޫ ސިއްހީ މަރުކަޒާ ހަވާލުވެ ހުންނެވި އަހުމަދު އަޝްރަފް ވިދާޅުވި ގޮތުގައި އެގޮތަށް އެންގީ ފައްސިވި މީހާއާ ޑައިރެކްޓް ކޮންޓެކްޓްވި މީހަކާ އެކުގައި އެއް ފްލައިޓެއްގައި ދަތުރު ކޮށްފައިވާ މީހަކަށްވާތީ އެހެން މީހުންގެ ރައްކަލަކަށްޓަކައި ކަމަށެވެ. އެމީހާއާ ދޭތެރޭ އަމަލު ކުރާނެ ވަކި ގޮތެއް އަދި އެޗްޕީއޭއިން ނާންގާ ކަމަށް ވެސް ވިދާޅުވި އެވެ.\nމާލެއިން އިން ދިވެއްސަކު ކޮވިޑަށް ފައްސިވުމާ ގުޅިގެން، ސަރުކާރުން މިހާރު ވަނީ މާލެ ސަރަހައްދު 24 ގަޑިއިރުގެ މުއްދަތަށް ލޮކްޑައުންގެ ހާލަތަށް ގެނެސްފައެވެ.\nމާލެއިން ކޮވިޑަށް މިހާތަނަށް ތިން މީހަކު ފައްސި ވެފައިވާއިރު، ރާއްޖޭގައި މި ބަލި ޖެހުނު މީހުންގެ އަދަދު ވަނީ އަށަކަށް އަރާފައެވެ. މިއާއެކު ރާއްޖެއިން މި ބައްޔަށް ފައްސި މީހުންގެ ޖުމްލަ އަދަދު މިހާރު ވަނީ 23 އަށް އަރާފައެވެ. މީގެތެރެއިން 16 މީހަކު ވަނީ ބަލިން ރަނގަޅުވެފައެވެ.


އެތެންސް އަށް ރީތި ކަމާއި ޒީނަތްތެރިކަން ގެނައި ވެރިޔާ. – Kurimagu\nއެތެންސް އަށް ރީތި ކަމާއި ޒީނަތްތެރިކަން ގެނައި ވެރިޔާ.\n’ކަލޭގެ ބޯ ހީވަނީ ފިޔައެއް ހެން‘\n’ހީވަނީ ޖަނަވާރެއް ހެން، އެއްވެސް ތާކުންތާކު ނުޖެހޭ މީހެއް ތީ، ކަލޭގެ ބޯ ކަލޭގެ ހަށިގަނޑަށް ވުރެ ބޮޑު‘\nމި ޖަވާބު ނުދިން މީހަކީ އެތެންސް ގެ ވެރިކަމުގައި ހުރި ޕެރިކްލީޒް(pericles) އެވެ. އެ މީހާ ހަޅޭ ލަވަނީ ކީއްވެ ކަމެއް ނޭގެއެވެ. ނަމަވެސް ޕެރިކްލީޒް ހިނގާފައި އޭނަގެ ގެއާއި ދިމާލަށް ގޮސް ގެއަށް ވަނެވެ. އޭރު އިރު އޮއްސެނީއެވެ. ޕެރިކްލީޒް ގެއަށް ވަނުމަށް ފަހު އޭނަގެ ހާދިމަކަށް ގޮވާލިއެވެ. އަދި ހާދިމު އައުމުން އޭނަ ކާރި ބުންޏެވެ.\n’ބައްތި އެއް ހިފައިގެން ގޮސް ބޭރުގައި އެހެރަ ފެންނަ މީހާ އަށް އެހީވެދީ އޭނާ ގޮވައިގެން އޭނަގެ ގެއަށް ލާފައި އާދޭ‘\nމިއީ އެ އަނގަ ހުތުރު މީހާ ގެ ސުވާލުތަކަށް ޕެރިކްލީޒް ދިން ޖަވާބެވެ. އޭނަ އަކީ އޭނަގެ އަމިއްލަ ނަފްސަށް ފުރިހަމައަށް ބާރު ފޯރުވޭ މީހެކެވެ. ހަޑި ހުތުރު އެއްޗެހި ގޮވި އިރުވެސް ރުޅި އައިސް އެއްޗެކޭ ނުބުނެއެވެ. އަދި މިއީ އޭނަގެ ބަލިކަށި ކަމުން ނެއްވެސް ނޫނެވެ. ހަނގުރާމައިގެ ދުވަސްވަރު އޭނާ ހަނގުރާމަ ވެރިންނާއި އެކު ހަނގުރާމައިގެ މައިދާނަށް ގޮސް އެހެން ހަނގުރާމަވެރިންނެކޭ އެއްފަދައިން ހަނގުރާމަ ކުރިއެވެ.\nއޭނާ އަކީ އެތެންސް ގެ ރައްޔިތުންގެ ލޯބި ލިބިފައިވާ އެމީހުންނަށް އެތަށް ގުނަ ކަންތައްތަކެއް ކޮށްދިން ވެރިއެކެވެ. މިއިން ބައެއް ކަންތަކުގެ ތެރޭގައި ތިއޭޓަރަށް ވަނުމަށް ފައިސާ ދެއްކޭ ވަރު ނުވާ މީހުންނަށް ފައިސާ ހަމަޖައްސައި ދިނެވެ. ސިފައިންނަށް މަހުން މަހަށް މުސާ ދެއްވިއެވެ. އަދި ކަނޑުގެ ސަރަހައްދު ދިފާއު ކުރެއްވުމަށް އަށް މަހުން އަށް މަހުން ހަ ބޯޓު ބަދަލުވާ ގޮތަށް ޕެޓްރޯލް ކުރުމަށް ހަމަޖައްސައި އޭގެ ފަޅުވެރިންނަށް މުސާރަ ލަސް ކުރުމެއް ނެތި ދެމުން ގެނދިޔަ އެވެ. ފަގީރުންނަށް ޒުވާރީ ވިކާ އަގު ކުޑަ ކުރެއްވިއެވެ. އަދި ބޭރު ގައުމުތަކުގައި ދިރިއުޅެން ބޭނުންވާ މީހުން އެތަން ތަނަށް ފޮނުވައި އެ މީހުންގެ ސަލާމަތީ ކަންކަން އެތެންސް އިން ބެލެހެއްޓިއެވެ.\nޕެރިކްލީޒްގެ ދުވަސްވަރު އެތެންސް ގެ މަގުމަތިން ތިބާ ހިނގައިފިނަމަ އެކި މީސްމީހުން އިމާރާތް ކުރުމަށާއި ފާރު ރޭނުމަށާއި ފައްޅި ބިނާކުރުމަށާއި ރީތި ޑިޒައިން ތަކަށް ހިލަ ކެނޑުމުގެ މަސައްކަތުގައި އަވަދި ނެތި އުޅޭ ތަން ފެންނާނެއެވެ.\nރީތި ސިފަ ސިފައިގައި އެކި ކަލާންގެ ތަކުގެ ބުދު ތަކާއި ހިރިގަލުގެ މަންޒަރުތަށް މަގު ތަކާއި ފައްޅި ތަކުގައި ބަހައްޓާފައި ވެއެވެ. މީގެ ތެރެއިން ފާހަނގަ ކޮއްލެވޭ ބުދަކީ ރަނުން ހަދާފައިވާ އެތީނީ ގެ ބުދެވެ.\nމި ހުރިހާ ރީތި ކަމެއް ގެންނަން ފައިސާ ހޯދީ ކިހިނެތް ބާއެވެ؟ އެފައިސާ އަކީ ސަރުކާރަށް ވަންނަ ޓެކްސް ލާރި އެވެ.\nމިގޮތަށް އެތެންސް ގެ ވެރިކަމުގައި 40 އަހަރު ހޭދަ ކުރެއްވިއެވެ.\nޕެރިކްލީޒް އަކީ ދީލަތި މީހެކެވެ. އަބަދުވެސް ބޭނުން ޖެހިފައިވާ މީހުންގެ ބޭނުންތަށް ފުއްދައި ދެއެވެ. އެއްފަހަރަކު މުސްކުޅި ހިކްމަތްތެރި މީހަކު ފަގީރުވެ ނިކަމެތި ހާލު ބޮޑުވެގެން މަރުވާން ވެގެން މޫނުގައި ފޮތި އޮޅައިގެން އޮށޯވެއްޖެއެވެ. މި ހަބަރު މީސްތަކުންނަށް އިވުމުން ދުވެފައި ޕެރިކްލީޒް ގާތަށް ގޮސް މިވާހަކަ އިއްވައިފިއެވެ. މި ހަބަރު ލިބުމާއި އެކު އޭނަގެ ގެއަށް ހިނގާފައި ގޮސް އޭނާ ކައިރީގައި ރޮއެފައި މިހެން ބުންޏެވެ.\n’އަހަރެންގެ ރަހުމަތްތެރިއާ، މިގޮތަށް މަރު ނުވޭ، އަހަރެމެން ބޭނުމެއް ނޫން ތިބާ ބީވެދާކަށް ތީ އަހަރެމެން އެންމެން ލޯބިވާ މީހެކެވެ.‘\nއޭނާ ޖަވާބުގައ ބުންޏެވެ ’ޕެރިކްލީޒް، ބައްތީގެ އަލިކަން ބަހައްޓަން ބޭނުންވާ މީހާ އެ ބައްތިއަށް ހުސް ނުކޮއް ތެޔޮ އަޅާފައި ބަހައްޓަން ވާނެއެވެ.‘ އޭނާ އެބުނީ މީހުން އޭނާ ދުނިޔޭގައި ހުންނަން އެދޭނަމަ އޭނާ އަށް ކާންދީ އަޅާލާ ވާހަކަ އެވެ.\nޕެރިކްލީޒް އަވަހާރަ ވުމުގެ ދެ އަހަރު ކުރިން ހަނގުރާމަ އެއް ފެށުނެވެ. މި ހަނގުރާމައިގެ އިދިކޮޅު ބަޔަކީ ސްޕާޓާ އެވެ. މި ހަނގުރާމަ 30 އަހަރަށް ދެމިގެން ދިޔައެވެ. ނަމަވެސް ޕެރިކްލީޒް އަށް ފެނުނީ މި ހަނގުރާމައިގެ ފެށުނު ހިސާބެވެ. އޭނާ 40 އަހަރުން ތަރައްގީ ކުރި ސިޓީގެ ފާރުތަކާއި އެކު ބިމާއި ހަމަ ވި ތަން ބަލަން ހުރި ނަމަ ހިތަށް އަސަރު ކުރާނެކަން ޔަގީނެވެ.\nމި ހަނގުރާމަ އަށް 150 ބޯޓު ތައްޔާރު ކުރެވުނެވެ. އެ ބޯޓުތަށް ފުރަން އޮތް ދުވަހު ކޭތަ އެއް ހިފިއެވެ. މިކަމާއި ބައެއް މީހުން ބިރުން ތުރުތުރު އަޅަން ފެށިއެވެ. އަދި ބޯޓު ކައްޕީން ފުރުމާއި ދެކޮޅު ހެދި އެވެ. އެވަގުތު ޕެރިކްލީޒް ލައިގެން ހުރި ޓޯގާގެ ފޮތިން ބައެއް އެތަނުން މީހެއްގެ މޫނު މަތީގައި ނިވާވާ ގޮތަށް އެޅުމައްފަހު ބުންޏެވެ.\n’މި ޓޯގާގެ ފޮތިން ބައެއް މިގޮތަށް މޫނު ކުރިމައްޗައް ގެނައުމުން ބިރުގަނޭ ހެއްޔެވެ؟‘\n’ކޭތަ އެއީ އަހަރެން ގެ ހެދުމުގެ ފޮތި ފަދައިން އިރު ކުރިމައްޗައް އަރާ ނިވަލެކެވެ. ދެން ކީއްވެ ކޭތަ ދެކެ ބިރުގަންނަން ވީ؟‘\nމިހެން ބުނުމުން ފަޅުވެރިން ބިރު ކެނޑި ބޯޓަށް އަރައިފިއެވެ. މި ބޯޓުތަށް ހަނގުރާމައަށް ދިޔުމަށް ފަހު އެއްވެސް ކަމެއް ނުކޮއް އަނބުރާ އެތެންސް އަށް އައިސް އޭގައި ތިބި ފަޅުވެރިން ހައިޖާނު ހަދައި ހަރަދު ކަމަށް ބުނެ، ޕެރިކްލީސް އަތުން އެތަށް ފައިސާއެއް އަތުލައިފިއެވެ. ނަމަވެސް ފަހުން އެ ނެގި ފައިސާ ތަށް ހަވާލު ކުރިއެވެ. އަދި މިދުވަސްވަރު އެތެންސްގައި ނުރައްކާތެރި ބަލިއެއް ފެތުރެން ފަށައިފި އެވެ. ބައެއް މީހުން ބުނި ގޮތުގައި އެ ބަލި ފެތުރުނީ ސްޕާޓަން މީހުންނަށް އަތުނުވާން ފިލަން ވެގެން އެތެންސް އަށް ދިޔަ މީހުންގެ ފަރާތުންނެވެ. ހާހުން މީހުން މަރުވާން ފަށައިފިއެވެ. މިބަލީގައި ޕެރިކްލީޒް ގެ ދަރިންވެސް މަރުވެއްޖެއެވެ. މިތަނުން އެއް ދަރީގެ ބޮލުގައި މާފަތި އެޅުވި ވަގުތު އެ މުސްކުޅި ބައްޕަގެ ލޮލުން ކަރުނަ އޮއްސައިގެން ދިޔައެވެ. މީގެ މާ ގިނަ ދުވަހެއް ނުވަނީސް ޕެރިކްލީޒް ހުން އައިސް ބަލި އެނދުގައި އޮށޯވެއްޖެއެވެ.\nއެއް ދުވަހަކު ރައްޓެހިން އޭނަގެ އެނދު ކައިރީގައި ތިބެ ވާހަކަ ދައްކަމުން ގޮސް އެކަކު ބުންޏެވެ.\n’ޕެރިކްލީޒް އެތެންސް ކިހާ ޒީނަތްތެރި ކޮއްފައި އެހެރީ، ބޭރު ގައުމުތަކުން ވެސް މީހުން އައިސް ތައުރީފު ކުރޭ‘\nއޭނާ ހީކޮއްގެން ހުރީ ޕެރިކްލީޒް އޮތީ ނިދާފައި ކަމަށެވެ. ’އެ ފަރުބަދަ ކައިރީގައި ހުރި ރީތި ފައްޅި ބަލާބަލާށެވެ. ކިހާ ފުރިހަމަ ހެއްޔެވެ؟ އެ ތަންތަން ޕްލޭން ކޮށް ޕެރިކްލީޒް އިސްވެ ހުރެ ކުރިޔަށް ނުގެންދިޔަ ނަމަ މިއަދު ފެންނަން ނެތީހެވެ. އަދި ހިލޭ ތިއޭޓަރަށް ދެވޭތީ މީހުން އެތިބީ ކިހާ ހިންހަމަ ޖެހިފައި ހެއްޔެވެ؟ ކާރި ހިސާބުތަކުގެ މީހުން އަހަރެމެންނަށް ޖިޒީ ދައްކައި އުޅުނީ އަހަރެމެންގެ ވެރިޔާގެ ކުޅަދާނަ ކަމާއި އޭނަގެ ބާރު ދެކެ ބިރުންނެވެ.‘\n’އޭ ރަހުމަތްތެރިޔާ އެވެ.‘ ޕެރިކްލީޒް އަޑު އަހަން އޮވެފައި ބުންޏެވެ. ’އެހެން މީހުންވެސް އެފަދަ ކަންތަށް ކޮއްފައި އެބަ ހުއްޓެވެ. ނަމަވެސް އަހަރެން އެންމެ ފަހުރުވެރިވާ ކަންތަށް ތިބާ ނުބުނަމެވެ.‘\n’އެއީ ކޮންކަމެއް ތޯއެވެ؟‘\n’އެއީ މި އެތެންސްގެ އެއްވެސް ރައްޔިތަކު އަހަރެންގެ ސަބަބުން ކަރުނަ އަޅާކަށް ނުޖެހުމެވެ. އަދި އަހަރެންގެ ސަބަބުން އެއްވެސް މީހަކު މަރުނުވުމެވެ.‘ އެއަށް ފަހު މާގިނަ އިރެއް ނުވަނީސް ޕެރިކްލީޒް އަވަހާރަ ވެއްޖެއެވެ.\nއެ ރަހުމަތް ތެރިއާ ބުނި ފައްޅީގެ އަސްލު ގްރީކް ނަމަކީ ޕާތިނޮން އެވެ. އެތަން އިމާރާތް ކުރެވިފައި ވަނީ ހިރިގަލުންނެވެ. އަދި ފާރު ބަދަލުގައި ވަށައިގެން ޖަހާފައި ވަނީ ތަނބުތަކެވެ. އެ ތަނބު ތަކުގައި ވަނީ ކަނޑައި ކުރަހާފައެވެ. އެ ކުރެހުން ތަކުގައި އެކި ފަހުލަވާނުންގެ މަންޒަރު ހިމެނެއެވެ. މީގެ އެތިކޮޅުކޮޅުތަށް މިހާރު ވަނީ ޝިކާގޯ އަދި ނިއުޔޯކު އާޓް މިއުޒިއަމް ގައި ރައްކާ ކުރެވިފައެވެ.\nފަހުން ނަސާރާއިންގެ ދުވަސްވަރު މިތަން އެމީހުންގެ ފައްޅި އަކަށް ބަދަލު ކުރިއެވެ. އެއީ 1300 އިގެ އަހަރު ތަކެވެ. އެއަށް ފަހު 1400 އިގެ އަހަރު ތަކުގައި އެތަން ތުރުކީގެ ބާރުގެ ދަށަށް އައެވެ. އަދި އެމީހުން އެތަން މިސްކިތަކަށް ބަދަލު ކުރިއެވެ.\nމިގޮތަށް ހުއްޓާ 1587ވަނަ އަހަރު ތުރުކީ އާއި ވެނިސް އާއި ދެމެދު ހަނގުރާމަ ކުރެވެމުން ދަނިކޮށް އިވުނީ އަޑެކެވެ.\nޕާތިނަން ތެރޭގައި ތުރުކީ މީހުން ރައްކާ ކޮއްފައި ހުރި ބަޑިބޭސްތަކެއްގައި ރޯވެ އެތަން ގޮވީއެވެ. މި ހާދިސާގައި އެ އިމާރާތް ގާތްގަނޑަކަށް އެއްކޮށްހެން ހަލާކު ވިއެވެ.\nހަނގުރާމަ އަކީ ރުޅިވެރިކަމުގެ ސަބަބުން އުފެދޭ އެއްޗެކެވެ. އެ ރީތި އިމާރާތް ވީރާނާ ވެގެން ދިޔައީ މިފަދަ ރުޅިވެރިކަމުގެ ހަނގުރާމައެއްގެ ސަބަބުންނެވެ.\nމި ލިޔުމާއި ގުޅޭ ފޮޓޯތަށް:\nParthenon Drone View\nOuter Wall Cheval Sculpture – Parthenon\nA Couple – Parthenon\nޕެރިކްލީޒް ބެހެއްޓި އެތީނާގެ ބުދު


Gavaidhaa khilaafah IGMH in SIWEC ah 13 million ah vure gia rufiya dhin: Report | Mihaaru\nއައިޖީއެމްއެޗްގެ ރެސްޕިރޭޓަރީ މެޑިސިން ޑިޕާޓްމަންޓް ހަދަން ސިވެކަށް 13 މިލިއަން ދިނީ ގަވައިދާ ހިލާފަށް\nއައިޖީއެމްއެޗް. އެހޮސްޕިޓަލްގެ ރެސްޕިރޭޓަރީ ޑިޕާޓްމަންޓަށް އިކްއިޕްމެންޓް ގަތުމުގައި ގަވާއިދާ ހިލާފު ގިނަ ކަންތައްތަކެއް ކޮށްފައިވާ ކަމަށް އޮޑިޓް ރިޕޯޓްގައި ބުނި.---ފޮޓޯ: ހުސެއިން ވަހީދު/މިހާރު\n13 ޖެނުއަރީ 2021 - 12:07\nއައިޖީއެމްއެޗްގެ ރެސްޕިރޭޓަރީ މެޑިސިން ޑިޕާޓްމަންޓްގެ މަސައްކަތްތަކަކާއި އިކްއިޕްމެންޓް ގަތުމަށް ކުރީ ސަރުކާރުގެ ދުވަސްވަރު ސިފައިންގެ ވެލްފެއާ ކުންފުނި، ސިވެކަށް 13 މިލިއަނަށް ވުރެ ގިނަ ރުފިޔާ ގަވައިދާ ހިލާފަށް ދޫކޮށްފައިވާ ކަަމަށް އެ ހޮސްޕިޓަލުގެ 2018ގެ އޮޑިޓް ރިޕޯޓުން ހާމަވެއްޖެ އެވެ.\nއޮޑިޓް ރިޕޯޓްގައިވާ ގޮތުން، ޖެނުއަރީ 2019ގައި ހުޅުވި ރެސްޕިރޭޓަރީ މެޑިސިން ޑިޕާޓްމަންޓްގެ އިިންޓީރިއާ އަދި ފާނިޝިން މަސަައްކަތްތައް ކުރުމަށާއި އެ ތަނަށް ބޭނުންވާ މެޝިނަރީ އާއި އިކްއިޕްމެންޓް ގަތުމުގެ 38 މިލިއަން ރުފިޔާގެ މަޝްރޫއު ސިވެކާ ހަވާލުކުރުމަށް ފަހު އެޑްވާންސް ފައިސާގެ ގޮތުގައި ދޫކުރީ އަގުގެ 15 ޕަސެންޓަށް ވުރެ މާ އިތުރަށް، 13.2 މިލިއަން ރުފިޔާ އެވެ.\nދައުލަތުގެ މާލިއްޔަތު ގަވައިދުގައިވާ ގޮތުން 250،000ރ. އަށް ވުރެ އަގު ބޮޑު މަސައްކަތެއް ހަވާލުކުރާ އިރު އެޑްވާންސަށް ދެވޭނީ އެ މަސައްކަތުގެ އަގުގެ 15 ޕަސެންޓާ ހަމައަށެވެ.\nއޮޑިޓް އޮފީހުން އިއްޔެ ނެރުނު ރިޕޯޓުގައިވާ ގޮތުން، ރެސްޕިރޭޓަރީ މެޑިސިން ޑިޕާޓްމަންޓް ތަރައްގީކުރަން ކުރި މަސައްކަތުގައި މީގެ އިތުރުން ވެސް އެތައް ކަމެއް ކޮށްފައި ވަނީ ގަވައިދާ ހިލާފަށެވެ. ގަނެފައިވާ ތަކެތީގެ އަގުގެ ތެރެއިން ގާތްގަނޑަަކަށް ދެ މިލިއަން ރުފިޔާ ދޫކޮށްފައި ވަނީ ތަކެތި ހަމައަށް ލިބުނުކަން ކަށަވަރުނުކޮށެވެ. ދައުލަތުގެ މާލިއްޔަތު ގަވައިދުގައި އޮންނަނީ އޯޑަރުކުރާ ތަކެއްޗާ ހަވާލުވާ އިރު އެ ތަކެތި ހަމައަށް އަދި ރަނގަޅަށް ހުރިތޯ ތަކެއްޗާ ހަވާލުވާ ފަރާތުން ބަލަން ޖެހޭނެ ކަމަށެވެ. އެގޮތަށް ހަވާލުވާ އިރު އެއްޗެއް ހަލާކުވެފައިވާ ނަމަ އެކަން އަދި އެއްޗެއްގެ މުއްދަތު ހަމަވާން ކައިރިވެފައިވާ ނަމަ އެކަން ވެސް އެނގޭނެހެން ލިޔެ އޯޑަރުކުރި ފޯމްގައި ސޮއިކުރަން ވާނެ ކަމަށް ވެސް އެގަވައިދުގައި އޮވެ އެވެ.\nމެޝިނަރީ ގެންނަން ސިވެކާ ހަވާލުކުރީ ނުގަވައިދުން\nއޮޑިޓް ރިޕޯޓުން އެނގުނު ގޮތުގައި އައިޖީއެމްއެޗްގެ ރެސްޕިރޭޓަރީ މެޑިސިން ޑިޕާޓްމަންޓަށް ބޭނުންވާ މެޝިނަރީ ގަންނަން ސިވެކާ ހަވާލުކުރީ ވެސް ދައުލަތުގެ މާލިއްޔަތު ގަވައިދާ ހިލާފަށެވެ. މާލިއްޔަތު ގަވައިދުގައިވާ ގޮތުން މެޝިނަރީ އާއި އިކްއިޕްމެންޓް ފަދަ އަގުބޮޑު ތަކެތި ހޯދަން ޖެހޭނީ އެފަަދަ ތަކެތި އާއްމުކޮށް ވިއްކާ ނުވަތަ އެތެރެކުރާ ތަނަކުންނެވެ. އޭގެ އިތުރުން އެފަދަ ތަކެއްޗަށް ވޮރަންޓީ ނުވަތަ ގެރެންޓީ ދެވޭ ބަޔަކަށް ވުމަކީ ވެސް ޝަރުތެކެވެ.\nސިވެކަކީ އޭރު އެ ވިޔަފާރި ކުރި ބައެއް ނޫނެވެ. އެހެންވެ މެޝިނަރީ އާއި އިކްއިޕްމެންޓް ގެންނަން އެ ކުންފުނިން ހަވާލުކުރީ އައިޖީއެމްއެޗާ ގުޅިގެން އެ ހޮސްޕިޓަލްގެ ޔޫރޮލޮޖީ ޑިޕާޓްމަންޓް ހިންގަމުން އަންނަ އިންޑިއާގެ އެންޔޫ ހޮސްޕިޓަލާކަން ފާހަގަކޮށްފައިވެ އެވެ.\nއެންޔޫ ހޮސްޕިޓަލާއި އައިޖީއެމްއެޗާ ވިިޔަފާރީގެ ގޮތުން ގުޅިފައި އޮތް އިރު ސީދާ އެ ހޮސްޕިޓަލާ ހަވާލުކޮށްގެން މެޝިނަރީ އާއި އިކްއިޕްމެންޓް ގެނައި ނަމަ އެކަމަށް ހިނގި ހަރަދުން 2.7 މިލިއަން ރުފިޔާ ކުޑަވާނެ ކަމަށް ވެސް ރިޕޯޓް ބުނެ އެވެ.\nއައިޖީއެމްއެޗުން ގަވައިދާ ހިލާފަށް ކޮށްފައިވާ އަނެއް ކަމަކީ މެޝިނަރީ އާއި އިކްއިޕްމެންޓް ގެންނަން ސިވެކާ ހަވާލުކުރި އެއްބަސްވުމުގައިވާ އަދަދަށް އެ ކުންފުންޏަށް ފައިސާ ދިން އިރު، ތަކެތި ހަމައަށް ލިބުނުކަން ކަށަވަރު ނުކުރުމެވެ. އެގޮތުން 2.2 މިލިއަން ރުފިޔާގެ ތަކެތި އެ ހޮސްޕިޓަލަށް ލިބުނުކަމުގެ ލިއުންތައް އޮޑިޓް އޮފީހަށް ދީފައި ނުވާ ކަމަށް ރިޕޯޓްގައިވެ އެވެ. އެހެންވެ އެ އެއްޗެހި ލިބުނުކަން ކަށަވަރެއް ނުކުރެވެ އެވެ.\nސިވެކާ ހަވާލުކޮށްގެން ގެނައި ބައެއް މެޝިނަރީ އޮޕަރޭޓްކުރަން ބޭނުންވާ ބައެއް ތަކެތި ހޯދާފައި ނުވާތީ ބައެއް މެޝިނަރީ ބޭނުން ނުކުރެވި ގިނަ ދުވަސްވެފައިވާ ކަމަށް ވެސް ރިޕޯޓްގައި ބުންޏެވެ. އެގޮތަށް ބޭނުންނުކުރެވި ގިނަ ދުވަސް ވެފައިވާ ތަކެތީގެ އަގު ހަތަރު މިލިއަން ރުފިޔާއަށް ވުރެ ބޮޑެވެ.\nރެސްޕިރޭޓަރީ ޑިޕާޓްމަންޓަށް މެޝިނަރީ އާއި އިކްއިޕްމެންޓް އަދި ފަރުނީޗަރު ގަތުމަށް ހަރަދުކުރި ފައިސާގެ ޖުމްލައަކީ 25.3 މިލިއަން ރުފިޔާ އެވެ. ނަމަވެސް އޮޑިޓްގައި ބުނެފައިވަނީ އެއީ ހޮސްޕިޓަލަށް ބޭނުންވާ ފެންވަރުގެ ތަކެތިކަން އޮޑިޓް އޮފީހަށް ކަށަވަރު ކުރެވިފައި ނުވާ ކަމަށެވެ.\nސިއްހަތު ފިނޭންސް މިނިސްޓްރީ ދިވެހި ސަރުކާރު އައިޖީއެމްއެޗު އެމްއެންޑީއެފް އޮޑިޓާ ޖެނެރަލް އޮފީސް\nޕޮލްކޯ ސިފްކޯ ޕްރިސްކޯ މިހެން ގޮސް ހުރިހާ ކޯތަށް އޮޑިޓް ކޮށްލަބަލަ\nދެރަކަމަކީ އެކަންކުރިމީހުންއަދިވެސް އައި ޖީ އެމް އެޗް ވަޒީފާގަ ތިބިކަން ގަދަ ބާރު ދީފަ\nދައުލަތުގެ ދިފާއީބާރު ވިޔަފާރި ކުރަންޖެހޭތަ؟ ޕޮލިހުން ވިޔަފާރި ކުރަންޖެހޭތަ؟\nސިފައިން، ފުލުހުން، ކޯޓުތައް، މިނިވަން މުއައަްސަސާތައް، ސަރުކާރު މިނިސްޓްރީތައް ވިޔަފާރި ތެރެއަށް ވަނުމަކީ ހަމަޖެހޭ ވިސްނުމެއް ނޫން\nހާދަ ޚިޔާނާތެކޭ ސަހަރޯ! ކޮންމެ ދިމާލަކަށް ބަލައިލިޔަސް ހަމަ އެފަދަ #ޒީރޯޓޮލެރެންސް. ދައުލަތެއް ބަޖެޓެއްދީފާ5އަހަރަށް ހިންގަދޭން ހަވާލުކުރީމަ މާތްﷲ ގަންދީ ހުވާކޮށްގެން ޙަވާލުވެފައި ހަމަ ހުރިހާދިމަލަކުން ބޮޑެތީ ގަނޑުކޮށް ޚިޔާނާތް. ހެޔޮވާނީ ކިހިނެއް ރައްޔަތުން އަތާއި އަނގަޔަ ދިމަނުވެގެން ބިކަވެ ކޮވިޑް19ގެ ޙާލަތުގައި. އެޖޭންޑާ19 ގެ ބައިވެރީން ހަމަ ހަބޭސް ހުރިހާދިމާލަކުން ގަނޑުކޮށް ޚިޔަނާތް! ސަހަރޯ ހީވެއްޖެއެވެ.\nއަޅެ ހަމަތަ ތިޔަކޮމެންޓްކުރަނީ ހަބަރުގަ އެއ އޮތީ ކުރީގެ ސަރުކާރުންނޭ ކޮވިޑް 19 ސަރުކަރެކޭނޫން އަދި ލިޔެފަ އޮތީ\nރަގަނޅަށް ކިޔާލަ 2018 ގެ ކަމެއް އެއީ\nކޮމެންޓްކުރީ ރަގަޅަށް ނުކިޔާހެން ހީވަނީ.\nލިޔުން ރަނގަޅަށް ކީނަމަ އެގޭނެ މިކަމަކީ ކުރީގެ ސަރުކާރުގެ ކަމެއްކަން\nމި ލިޔުން ކިޔާބަލަ މީކޮން ސަރުކާރަކުންކުރި ކަމެއްތޯ؟ ހަމަ އެއްޗެއްގެ ހެޑްލައިން ފެނުނީމަ ހިތަށް ކެތްނުވެގެން މީހުންގެ ބޮލުގަ ތިހާ ދީންވެރި މީހަކު މި އިލްޒާމު އަޅުވަނީ ކުރީ ސަރުކާރޭ އޮތްތަން ނުވެސް ފެންނަނީބާ!\nދެރަކަމަކީ މިކަހަލަ ކިތަންމެ ބޮޑު މަކަރެއް ބަޔަކު ހެދިޔަސް އެކަމާ ވިދިގެން އެކަން ކުރިބަޔަކަށް ފިޔަވަޅު ނޭޅި ގެއްލުނު އެތިކޮޅުވެސް ނުލިބި....އަނެއްހެން ބުނާނަމަ އޮޑިޓަރ ޖެނެރަލްގެ ރިކޮމެންޑޭޝަނަކީ ނަމެއްގަ އޮންނަ އެއްޗަކަށްވަނީ. މިކަހަލަ ކިތަށް ކަންތަކެއް ހިގައިފި، ކިތައް ރުފިޔާގެ ގެއްލުން ސަރުކާރަަށްވެއްޖެ.\nސަރުކާރަކަށް އެއްވެސް ގެއްލުމެއް ނުވާނެ. ގެއްލުންވާނީ ދައުލަތަށް. ރައްޔަތުންނަށް. ސަރުކާރު ނިމިދިޔައިމާ އެބޮޑެތީ ޚިޔާނާތްތެރިން އުފަލުގައި އުޅެލާނެ. . ކުރިން ބޮޑެތި ޚިޔާނާތް ހިންގި މީހުންތައްވެސް އެ އުޅެ ނަގަނީނު. ރައީސްކަމާ ނުތޮޅުނީމާ އޯކޭ ވާނެ. އެބަފެނޭނު. ޔާމީނު އެކަނި މިގައުމުގައި ވައްކަންކުރީ! ބޯހަލާކު. ކަމަށް އެކަށީގެން ނުވާ މީހުން ވެރިންނަށް ހޮވީމާ ދެންވާނެ ހައެތި މިވަމުން ދަނީ!\nއައއ އި ޖީ އެމް އެޗް ޖޫރިމަނާކޮށްލީމާ އޯކޭވާނެ\nއެހެނަށް ސިވެކް އެކައުންޓްގައި ނެތޯ ލޯ ލާރިއެއްވެސް. ފުރަތަމަ އޯޑިޓް ކުރަންވީ ތިޔަ ސިވެކް އެވެ ކިޔާ ތަން.\nއޯޑިޓް ކުރިވަރަކަށް މިފަދަ އެތަށްކަމެއް ފެންނަމުންދާނެ؟ ހިތަށްއަރާ މިކުރާއޯޑިޓްގެ ބޭނުމަކީ ކޮބައިބައިވައޭ؟ ކިތައްމެ ބޮޑުޖަރީމާއެއް ފަޅައިއެރިއަސް ކަންކުރިމީހުންނަށް ވާބޭހޭކަމެއްނޫން، އަދި އެކަމާ އަޅައިލައިނެ މުއައްސަސާއެއްވެސް ހުންނަހެނެއް ހިޔެއްނުވޭ، ދެންމީގެ5އަހަރުފަހުން އެންޓިކޮރަޕްސަންއިން ކޮންމެވެސް މީހެއްގެ މައްސަލަ ސަރިޔަތަށް ފޮނުވައިފިޔޭ ކިޔާފަ ނޫހަށް އަރާފާނެ، އެހިސާބުން ވާއެއްނުވާއެއް އިނގެނީކީނޫން، މިއީ މިގައުމުގެ ހާލަތަކީ\nކޮބާ ޒުއްބައާއި ނައިންޓޭ؟؟ އެންމެނަށް އިނގޭ ބޮޑު ސިއްރު.\nތިޔަކަހަލަ ކަންކަމުގައި ސިފައިންވެސް ބައިރިވީތާދޯ.. އާ ގައުމީ ކަމެއްގައި ސިފައިންވެސް ބައިވެރިވާނެތާދޯ. ތިމާއައް ކެވެން އޮތްގޮތަކަށް މާނަކޮށްގެންވެސް ކެވޭތޯބަލާތި!


120 villa aa eku Emerald Resort hulhuvaifi\n120 ވިލާއާއެކު އެމެރަލްޑް ރިސޯޓު ހުޅުވައިފި\nރ.. ފަސްމެންދޫގައި ހުޅުވު އެމަރެލްޑް ރިސޯޓް-ފޮޓޯ: މޯލްޑިވްއިންސައިޑާ\nރ. އަތޮޅުގައި ތަރައްގީ ކޮށްފައިވާ މަތީ ފަންތީގެ ރިސޯޓެއް ކަމަށްވާ އެމަރެލްޑް މޯލްޑިވްސް ރިސޯޓް އެންޑް ސްޕާ ހުޅުވައިފި އެވެ.\nރ. ފަސްމެންދޫގައި ތަރައްގީކޮށްފައިވާ މި ރިސޯޓުގައި 60 ބީޗް ވިލާ އާއި 60 ވޯޓާ ވިލާ ހިމެނޭ ގޮތަށް ޖުމްލަ 120 ވިލާ ހުރެ އެވެ. މި ރިސޯޓަށް އައި ފުރަތަމަ ޓޫރިސްޓަށް ބުރާސްފަތި ދުވަހު ވަނީ މަރުހަބާ ކިޔާފަ އެވެ.\nހިތްގައިމުކޮށް ފަރުމާކޮށްފައިވާ މި ފުރިހަމަ ރިސޯޓުގައި އެކި ފަންތީގެ ވިލާތައް ހުރެ އެވެ. މި ވިލާތަކުގައި ޖަކޫޒީ ހުންނަ ހާއްސަ ވިލާތަކާއި ޕޫލް ވިލާތައް އަދި ސުޕީރިއާ ވިލާތަކުގެ އިތުރުން ޕްރެޒިޑެންޝިއަލް ވިލާތައް ވެސް ހިމެނެ އެވެ.\nއެމަރަލްޑް ރިސޯޓު ފަރުމާކޮށްފައިވަނީ ތަފާތު ހަތަރު ރެސްޓޯރެންޓާއެކުގަ އެވެ. މި ރެސްޓޯރެންޓުތަކުގެ ތެރޭގައި ޕީއްޒާ އާއި ޕާސްތާއަށް ހާއްސަ ރެސްޓޯރެންޓެއް އިތުރުން މަސް ފިހެހެދުމަށް ހާއްސަކޮށް ގްރިލް ރެސްޓޯރެންޓެއްވެސް ހިމެނެ އެވެ. އަދި މިތަނުގައި ޓެނިހާއި ފުޓްބޯޅަ ފަދަ ކުޅިވަރުތައް ކުޅެވޭނެ ކޯޓުތަކުގެ އިތުރުން މޫދު ކުޅިވަރުތަކަށް ހާއްސަ ސެންޓަރެއްވެސް ހުރެ އެވެ.\nރާއްޖޭގައި މިހާރު 140 އަށްވުރެ ގިނަ ރިސޯޓު ހިންގަ އެވެ. އަދި 140 ތަނެއްގައި ޓޫރިޒަމް ޕްރޮޕަޓީސް ތަރައްގީ ކުރަމުން ގެންދެ އެވެ. އަދި މި އަހަރުގެ ފުރަތަމަ ކުއާޓަރުގައި 12 ރިސޯޓެއް ވަނީ ހުޅުވާފަ އެވެ.\nކަގި މޯލްޑިވްސް ރިސޯޓް ޖުލައި މަހު ހުޅުވަނީ


މި އިދާރާއިން އެޑްމިނިސްޓްރޭޓިވް އޮފިސަރަކު ހޯދުމަށް ކުރެވުނު ނަންބަރު: A-413/2014/48 އިޢުލާން ބާޠިލުކޮށް އަލުން އެ މަޤާމަށް ކުރިމަތިލުމުގެ ފުރުޞަތު ހުޅުވާލަމެވެ.\nއޮފީސް / އިދާރާ: ގއ. ގެމަނަފުށީ ކައުންސިލްގެ އިދާރާ\nވަޒީފާ އަދާކުރންޖެހޭ ތަން: ގއ. ގެމަނަފުށީ ކައުންސިލްގެ އިދާރާ\n1. އެޑްމިނިސްޓްރޭޝަން / މެނޭޖްމަންޓުގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލުކޮށްފައި ވުމާއެކު، އެޑްމިނިސްޓްރޭޝަން / މެނޭޖްމަންޓުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިުން. ނުވަތަ\n2. ސާނަވީ އިމްތިޙާނަކުން2މާއްދާއިން ދަށްވެގެން "ޑީ" ގްރޭޑް ލިބިފައި ވުމާއެކު، އޭގެ އިތުރުން ސެކަންޑްރީ ސްކޫލް ސެޓުފިކެޓު އިމްތިޙާނުގައި "ދިވެހި" މި މާއްދާއިން ދަށްވެގެން "ސީ" ގްރޭޑް ލިބިފައިވުން.\nމުވައްޒަފުންނަށް ވަޒީފާ ދިނުމާބެހޭ ލިޔުންތަކާއި، ވަޒީފާ ވަކިކުރުމާ ބެހޭ ލިޔުންތައް ޒިންމާދާރު ވެރިޔާގެ މަޝްވަރާގެ މަތިން ލިޔެ، ފޮނުވަންޖެހޭ ފަރާތްތަކަށް ފޮނުވާ، ފައިލުކޮށް ބެލެހެއްޓުން.\nމުވައްޒަފުންގެ ރަޖިސްޓަރީ ބެލެހެއްޓުން.\nމުވައްޒަފުންގެ ރިކޯޑު ފައިލާއި، ޗުއްޓީގެ ރިކޯޑު ބެލެހެއްޓުން.\nކައުންސިލްގެ ޖަލްސާތަކުގެ ޔައުމިއްޔާ ލިޔުމާއި، ޖަލްސާތަކުގެ އެޖެންޑާ ޒިންމާދާރު ވެރިޔާގެ މަޝްވަރާގެ މަތިން ޙަވާލުކޮށް ޔައުމިއްޔާތަކާއި، އެޖެންޑާތައް އަދި ކައުންސިލުން ނިންމާ ޤަރާރުފަދަ ތަކެތި ލިޔުމާއި، ކައުންސިލުން ފޮނުވަންޖެހޭ ރިޕޯޓުތައް ލިޔެ ފޮނުވަންޖެހޭ ފަރާތްތަކަށް ފޮނުވުން.\nކައުންސިލުގެ ބައްދަލުވުންތަކުން ނިންމާ ކަންތައްތައް އިދާރާގެ ވެބްސައިޓް ހުރިނަމަ ވެބްސައިޓުގައި ނުވަތަ ނޯޓިސް ބޯޑުގައި ޝާއިޢު ކުރުމާއި، އެފަދަ ނިންމުންތައް ޔުނިޓްތަކާ ޙަވާލުކުރުން.\nކައުންސިލުގެ ހާޒިރީ ރިޕޯޓު ތައްޔާރުކޮށް ފޮނުވަންޖެހޭ ފަރާތްތަކަށް ފޮނުވުން.\nކައުންސިލަރުންގެ ޗުއްޓީއާއި، ސަލާމުގެ ކަންތައް ބެލެހެއްޓުން.\nރަށުގައި ހުންނަ ދައުލަތުގެ މުއައްސަސާތަކާއި ސަރުކާރުގެ އިދާރާތަކަށް ބޭނުންވާނޭ އެހީތެރިކަމާއި އެއްބާރުލުން ދިނުމަށްޓަކައި ކުރަންޖެހޭ އެންމެހައި މަސައްކަތް ކުރުން.\nކައުންސިލަށް ލިބިފައިވާ ބާރާއި، މަސްއޫލިއްޔަތު އަދާކުރުމަށްޓަކައި ރަށު ފެންވަރުގައި އެކަށައަޅަންޖެހޭ ސިޔާސަތުތައް އެކަށައަޅައި އެއާގުޅޭ ގަވާއިދު ހަދައި ހިންގުމުގައި އިދާރީގޮތުން ކުރަންޖެހޭ އެންމެހައި މަސައްކަތްތައް ކުރުން.\nރަށުގައި އަމަން އަމާން އަދި ސުލްޙަވެރި ވެއްޓެއް ޤާއިމު ކުރުމަށްޓަކައި ފުލުިހުންނާ ގުޅިގެން ކުރެވެންހުރި އެންމެހައި ކަންކަން ކުރުމަށް ކުރަންޖެހޭ އިދާރީ މަސައްކަތްތައް ކުރުން.\nއިންތިޚާބުތަކާ ގުޅިގެން ކުރަންޖެހޭ ކަންތައްތައް ކުރުމަށްޓަކާ ވަކިފަރާތެއް ހަމަޖެހިފައިނުވާނަމަ އެކަމާ ގުޅޭގޮތުން ކުރަންޖެހޭ އިދާރީ މަސައްކަތްތައް ކުރުން.\nއިންވެންޓްރީ ގަވާއިދުން ބެލެހެއްޓުން.\nކައުންސިލްގެ އިދާރާގެ އީމެއިލް ޗެކުކުރުމާއި، އީމެއިލް ކުރަންޖެހޭ ތަކެތި އީމެއިލްކުރުން.\nހުކުރު، ޢީދު ޚުޠުބާ ހަވާލުކުރަންޖެހޭ ފަރާތަކާ ޙަވާލުކުރުން.\nޙަވާލުކުރެވޭ މަސައްކަތާ ގުޅިގެން ފޮނުވަންޖެހޭ ލިޔުންތައް (ސެކްޝަނުގެ ވެރިޔާ ނުވަތަ ކައުންސިލުގެ މަޝްވަރާގެ މަތިން) ލިޔެ ފޮނުވައި ލޮގްކޮށް ބެލެހެއްޓުން.\nކައުންސިލްގެ އިދާރާއިން ކުރިއަށްގެންދާ ޚާއްޞަ މަސައްކަތްތަކުގައި ބައިވެރިވުމާއި، ކައުންސިލްގެ އިދާރާގެ މަސައްކަތުގެ ދާއިރާގެ ތެރެއިން ހަވާލުކުރެވޭ އެންމެހައި މަސައްކަތްތައް ކުރުން.\nސެކްޝަނުގެ އެހެން މުވައްޒަފަކު ޗުއްޓީގައި ނުވަތަ ސަލާމުގައި ހުންނަ ދުވަސްތަކުގައި އެ މުވައްޒަފަކު ކުރަމުންދިޔަ މަސައްކަތް ވަގުތީގޮތުން ހަވާލުކޮށްފި ހިނދެއްގައި އެ މަސައްކަތް ކުރުން.\nވަޒީފާގެ މަސައްކަތާ ގުޅޭގޮތުން ގޮވަންޖެހޭ ގޮވުންތައް ގޮވުން.\nތަޢުލީމީ ސެޓުފިކެޓުތަކާއި، މަސައްކަތުގެ ހުނަރާއި ޤާބިލުކަމަށް ބެލެވޭނެއެވެ.\nއިޢުލާނުގެ މުއްދަތު ހަމަވާ ތާރީޚުން ފެށިގެން ރަސްމީ7ދުވަހުގެ ތެރޭ އިންޓަވިއު އޮންނާނެ ތަނާއި ގަޑި ޝަރުޠުހަމަވާ ފަރާތްތަކަށް މި އިދާރާގެ ފަރާތުން އަންގާނެއެވެ.\nމި މަޤާމަށް އެދި ސިވިސް ސަރވިސްގެ ވަޒީފާއަށް އެދޭ ފޯމު ފުރުއްވާ ހުށަހަޅުއްވާނީ 18 ސެޕްޓެންބަރު 2014 ވާ ބުރާސްފަތި ދުވަހުގެ 14:00 ގެކުރިން ގއ. ގެމަނަފުށީ ކައުންސިލްގެ އިދާރާއަށެވެ.\nސިވިސް ސަރވިސް ގެ މުވައްޒަފުންނަށް ހަމަޖެހިފައިވާ އުސޫލުން އިތުރުގަޑީގެ ފައިސާ ދެވޭނެއެވެ.\nފުރިހަމަ ކޮށްފައިވާ އެޕްލިކޭޝަން ފޯމު (އެޕްލިކޭޝަން ފޯމު ގެމަނަފުށީ ކައުންސިލްގެ އިދާރާއިންނާއި، ސިވިލް ސަރވިސް ކޮމިޝަނުގެ ވެބުސައިޓް www.csc.gov.mv އިން ލިބެން ހުންނާނެއެވެ.)\nތަޢުލީމީ ސެޓުފިކެޓުތަކުގެ ކޮޕީ ( އެކްރެޑިޓް ކޮށްފައިވާ )\nސަރުކާރަށް ނުވަތަ ސިވިލް ސަރވިސް އަށް ޚިދުމަތްކުރުމަށް ބޮންޑެއްގައި ހުރި މުވައްޒަފެއްނަ، ވަޒީފާއަށް ހޮވިއްޖެނަމަ ބަދަލުވުމުގެ އިއުތިރާޒެއް ނެތްކަމުގެ ލިޔުން.\nވަޒީފާއެއްގައި އުޅުއްވާ ނުވަތަ އުޅުއްވާފައިވާ ބޭފުޅެއްނަމަ އަދާކުރައްވާ ނުވަތަ އަދާކުރެއްވި ވަޒީފާގެ މުއްދަތާއި މަސްއޫލިއްޔަތު އެނގޭން ރަސްމީ ލިޔުމެއް.\nވަޒީފާއަށް ކުރިމަތިލާ ފަރާތުގެ ވަނަވަރު (ގުޅޭނެ ނަންބަރާއި، އީމެއިލް އެޑްރެހާއެކު)\nސިވިލް ސަރވިސް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، އެ މުވައްޒަފަކު ވަޒީފާ އަދާކުރާ އޮފީހުގެ ލިޔުން.\nމި އިޢުލާނާ ގުޅިގެން މަޢުލޫމާތު ސާފުކުރެއްވުމަށް ގުޅުއްވާނީ 7787371 ނަންބަރު ފޯނަށެވެ.


Column 27: Goiy dhookurumuge hama evves vinumeh netheetha? | Mihaaru\nޕީޕީއެމްގެ އިސް ބޭފުޅުން ޖަލްސާއެއްގައި: ރަނގަޅު ބަދަލުތަކެއް އަންނަން އެބަޖެހޭ -- ފައިލް ފޮޓޯ: މިހާރު\nކޮލަމް 27: ގޮތް ދޫކުރުމުގެ ހަމަ އެއްވެސް ވިސްނުމެއް ނެތީތަ؟\n10 މެއި 2017 - 08:16 72 comments\nނިމިގެން ދިޔަ ލޯކަލް ކައުންސިލް އިންތިހާބު ވަރަށް ފުރިހަމަ ނަތީޖާއަކުން ކާމިޔާބު ކުރީ ސަރުކާރާ ދެކޮޅު ފަރާތްތަކެވެ. ކުރިއަށް އޮތް ރިޔާސީ އިންތިހާބާއި ރައްޔިތުންގެ މަޖިލީހުގެ އިންތިހާބު ކާމިޔާބު ކުރަން ބަލާއިރު ވެސް، މިހާރު ފެންނަން އޮތް ނަތީޖާ އަކީ އެއްވެސް ފޯމިއުލާއަކުން ސަރުކާރަށް އެއްވެސް ވަރެއްގެ އުންމީދެއް އޮތް ނަތީޖާއެއް ނޫނެވެ. ހަގީގަތަކީ މި ސަރުކާރު ވަރަށް ލަދުވެތި ގޮތަކަށް ބަލިވި ކަމެވެ. ހާއްސަކޮށް ރައީސް އަބްދުﷲ ޔާމީނުން ފެށިގެން ސަރުކާރުގެ ބާރުގަދަ ފަރާތްތައް ނިސްބަތްވާ ދާއިރާތަކުން ނުކުތް ނަތީޖާ ވެގެން ދާނީ އެ ބޭފުޅުންްގެ ހިތްޕުޅުގައި ވެސް ލީ ވަރަށް ބޮޑު ލަކުނަކަށް ކަން ޔަގީނެވެ.\nކައުންސިލް އިންތިހާބަކީ، ތެދެކެވެ؛ ކައުންސިލްގެ ގޮނޑިތަކުގެ ޖުމްލަ އަދަދުން ކާމިޔާބު ފާހަގަކުރާ އިންތިހާބެކެވެ. އެގޮތަށް ބެލިޔަސް ރައީސް ޔާމީނަށް ކާމިޔާބެއް ނުލިބެ އެވެ. ރައީސް ޔާމީން ދެ ވަނަ ދައުރަކަށް ހޮވޭނެތޯ، ނުވަތަ ނޫންތޯ މި ނަތީޖާ އިން ބަލާނެ ދެ ވަނަ ގޮތަކީ ޖުމްލަ ވޯޓެވެ. އެ ގޮތުން ވެސް ކާމިޔާބާ ހަމައަށް ދެވޭނެ ހަމަ އެއްވެސް ރާސްތާއެއް، ހަމަ އެއްވެސް ހިސާބެއް އަދި ފެންނާކަށް ނެތެވެ. އެހެންވެ، މީގައި އޮތް އެންމެ ރަނގަޅު ގޮތަކީ ސަރުކާރުގެ ބަލި ފައިތައް ގަބޫލުކޮށް، އެ ބައްޔަށް ފަރުވާ ކުރުމެވެ. ހިތްހަމަޖެހޭ ވަރުގެ ކާމިޔާބެއް ލިބިއްޖެއޭ ބުނެ ކިތަންމެ ވަރަކަށް އަޑުގަދަ ކުރިޔަކަސް ރައްޔިތުންގެ ވޯޓެއް ނުލިބޭނެ އެވެ.\nއެކަމަކު މި ފެންނަނީ މުޅިން އެހެން މަންޒަރެކެވެ. ސަރުކާރު ބަލިވެއްޖެ ކަން ކަށަވަރު ވުމާ އެކު، ސަރުކާރަށް ތާއީދުކުރާ މީހުން މުޅިން އެހެން ވާހަކަތަކެއް ފަތުރަން ފަށައިފި އެވެ. ސަރުކާރަށް ތާއީދުކުރާ މީޑިއާތައް ވެސް މުޅިން އެހެން ވާހަކަތަކެއް ފަތުރަން ފަށައިފި އެވެ. ހަގީގަތް އޮޅުވާލަން ފަށައިފި އެވެ. ބަލިވެއްޖެ ކަމާއި އެ ބަލި ގަބޫލުކުރައްވައި ކަންކަން އިސްލާހު ކުރައްވަން ބޭނުންކަން މެޖޯރިޓީ މެމްބަރު އަހުމަދު ނިހާން ނޫން ބޭފުޅަކު އަދި ވިދާޅެއް ނުވެ އެވެ. މިއީ ބައްޔެއް ކަމަކަށް ގިނަ ބޭފުޅުންނަކަށް ގަބޫލެއް ނުކުރެއްވުނެވެ. ރައީސް ވެސް، ނައިބު ރައީސް ވެސް އަދި ޕީޕީއެމްގެ އިސް ބޭފުޅުން ވެސް އިންތިހާބުގެ ފަހުން އަދި ލޮލަކަށް ނުފެނެ އެވެ. އޭގެ ބަދަލުގައި އޮތީ ބަހުގެ ހަނގުރާމައެއް ފެށިފަ އެވެ.\nޕީޕީއެމުން މާލޭ ސިޓީ ކައުންސިލަށް ނެރުނު ކެންޑިޑޭޓުންނާ އެކު ރައީސް ޔާމީން: ހުރިހަ ކެނޑިޑޭޓުން ވީ ފެއިލް --ފޮޓޯ: ޕީޕީއެމް\nސަރުކާރަށް ތާއީދުކުރާ ބައެއް މީހުން ބުނާ ގޮތުގައި ރައީސް ޔާމީން ގިނިކަންޏާ ހަތަރު ލީޑަރުން ބަލި ކުރައްވައިފި އެވެ. އަޅުގަނޑު ވަރަށް ހައިރާން ވެއްޖެ އެވެ. އެ ހަތަރު ލީޑަރުން އެއްކޮޅަށް އަރުއްވައި، އެންމެ ކެމްޕޭނެއް ވެސް މި އިންތިހާބަކަށް ނުކުރައްވަ އެވެ. އެ ބޭފުޅުން ކުރެއްވިހާ ވެސް ކަމަކީ ވަކިވަކިން ޓްވީޓް ކުރެއްވުމާއި ވަކިވަކިން ބަޔާންތަކެއް ނެރުއްވުމެވެ. ބައެއް ބޭފުޅުން ޖަލުގައި ތިއްބަވައިގެންނެވެ. ބައެއް ބޭފުޅުން އިނގިރޭސިވިލާތުގައި، އިންޑިއާގައި ނުވަތަ ލަންކާގައި ތިއްބަވައިގެންނެވެ. މިއީ ހަތަރު ލީޑަރުން އެކުގައި ކުރެއްވި މަސައްކަތްޕުޅެއް ނަމަ، އެ ބޭފުޅުން އެއް ސްޓޭޖަކަށް ނޭރުއްވިކަން އެއީ ޕީޕީއެމްގެ ނަސީބެކެވެ. އެހެން ނަމަ ޕީޕީއެމަށް އެންމެ ވޯޓެއް ވެސް އަތެއް ނުޖެހުނީހެވެ. ދައުލަތުގެ މުޅި މީޑިއާ ބަނދެލައި، ޖަލްސާއެއް ބާއްވާލާނެ ގޮތެއް ނެތި، މަގުމަތީގެ އެއްވެސް ހަރަކާތެއް ވެސް ބޭއްވިޔަ ނުދީ އެހެނިހެން ފިއްތުންތަކާއި މުއައްސަސާތައް ވެސް ކޮންޓްރޯލްކޮށްގެން ބޭއްވި މި އިންތިހާބުގައި، ހަގީގަތަކީ އިދިކޮޅު ފަރާތްތަކަށް 10 ޕަސެންޓް ލިބުނަސް އެއީ ކާމިޔާބަކަށް ވުމެވެ. ރައީސް ޔާމީންގެ އަތްޕުޅުގައި ހުރިހާ ބާރެއް އޮވެމެ، 30 ޕަސެންޓް ކޮންޓްރޯލް ނުކުރެވުނު ކަން އެއީ ހަގީގަތުގައި މި ސަރުކާރު ވަރަށް ބޮޑު ދިރާސާއަކަށް ގޮސް ކަންކަން ރަނގަޅު ކުރުމަށް ހިތްވަރު ހޯދަން ޖެހޭ ކަމެކެވެ. މިއިން އަންގައިދެނީ ސަރުކާރު ކަމުނުދާ ކަމެވެ. ގޯސްތަކެއްގެ މައްޗަށް ބޮޑެތި ގޯސްތަކެއް ހަދައިފި ކަމެވެ. މި ނަތީޖާ އިން އެނގެނީ ސަރުކާރުގައި ވަރަށް ގިނަ މީހުން ނުރުހޭ ސިފަތަކެއް އެބަހުރި ކަމެވެ. އެންމެ އާބާދީ ބޮޑު، އަދި އެންމެ ބޮޑު ތަރައްގީއެއް ގެންނަމުން އަންނަ މާލޭގެ އިތުރުން އައްޑު އަތޮޅުން ޕީޕީއެމަށް އެންމެ ގޮނޑިއެއް ވެސް ނުލިބުނީ ކީއްވެގެންކަން މިއީ ދެނެގަންނަން ޖެހޭ ކަމެކެވެ.\nސަރުކާރަކީ ރައްޔިތުންނަށް ހިދުމަތް ކޮށްދޭން އޮތް މުއައްސަސާއެކެވެ. ރައްޔިތުންގެ ތެރެއިން ވަރަށް ގިނަ ބަޔަކު ކަމަކަށް ނޫނެކޭ ބުނެފި ނަމަ، އެކަން ރަނގަޅު ކޮށްދޭން ޖެހޭނެ އެވެ. ސަރުކާރުން ވަރަށް ބޮޑު ތަރައްގީއެއް އެބަ ގެންނަ ކަމަށް ރައީސް ޔާމީން ވެސް އެތަކެއް ފަހަރު ވިދާޅުވެފައިވާ އިރު، އެ ތަރައްގީ އަށް ރައްޔިތުން ހިތްހަމަނުޖެހުނީ ކީއްވެތޯ ރައީސް ޔާމީން ބައްލަވަން އެބަ ޖެހިވަޑައިގަންނަވަ އެވެ. ރައީސް އުޅުއްވަނީ 24 ގަޑިއިރު ވަރަށް ބުރަކޮށް ރައްޔިތުންގެ ޚިދުމަތުގައި ކަމަށް އަރިސް ބޭފުޅުން ވިދާޅުވާ އިރު، ތިން އަހަރު ވަންދެން އެމަނިކުފާނު ދަމަށް ހުންނަވައިގެން ކުރެއްވި މަސައްކަތްޕުޅަށް ރައްޔިތުން މިހެން ރައްދު ދިން ސަބަބެއް ރައީސް ޔާމީން ހޯއްދެވުންް މުހިންމެވެ. ސަބަބަކީ، އެމަނިކުފާނަށް އިތުރު ދައުރަކަށް ފުރުސަތު އޮތުމާއި އެ އިންތިހާބަށް މި ވަރުގެ ހުތުރު ނަތީޖާއަކާ އެކު ކުރިމަތިލައްވަން އެމަނިކުފާނު ވެސް ފަހަރެއްގައި ބޭނުންފުޅު ނުވެދާނެތީ އެވެ.\nއަޅުގަނޑަށް ގަބޫލުކުރެވޭ ގޮތުގައި ހަގީގަތުގައި ތަރައްގީ އަށް ރައްޔިތުން ނޫނެކޭ ބުނީއެއް ނޫނެވެ. ތަރައްގީ ބޭނުން ނުވާނެ އެއްވެސް ރައްޔިތަކު ނުހުންނާނެ އެވެ. އެކަމަކު އެ ތަރައްގީ އަށް ވުރެ ރައްޔިތުން ބޭނުންވާ ވަރަށް ގިނަ ކަންކަން ބޮއްސުން ލައިފައި އެބަ ހުއްޓެވެ. ރައްޔިތުންގެ ޝަކުވާތައް އެބަ ހުއްޓެވެ. އެމަނިކުފާނުގެ އަރިސް ބައެއް ބޭފުޅުން އެ ޝަކުވާތައް ނުކުރައްވައި ޚުޝާމަދު ކުރައްވަމުން ގެންދެވިޔަސް، ރައްޔިތުންގެ ތެރެއިން ވަރަށް ގިނަ ބަޔަކު ތިބީ ކެކިކެކި އެވެ. ވަކި ބަޔަކަށް ފަރުދީ މިނިވަންކަން އޮތީ ނިގުޅައިގެންފަ އެވެ. ރައްޔިތު މީހާގެ އަމިއްލަ އިހުސާސްތަކާއި އުދާސްތައް ބޭރުކޮށްލެވޭނެ ގާނޫނީ ނިޒާމު މިއޮތީ ކިޑްނެޕް ކޮށްފަ އެވެ. ދިރިއުޅުމުގެ ހަރަދުތައް މިއޮތީ ދިރިއުޅުމަކީ "ބަލާވެރި ކަމަކަށް" ބަދަލުވެފަ އެވެ. ޓެކްސްތައް މިއޮތީ އިންތިހާގަ އެވެ. ކޮރަޕްޝަނާއި ފަސާދަ އާއި ތަފާތު ކުރުން މިއޮތީ ހައްދުން ނެއްޓިފަ އެވެ. -- މިއީ އަދި މަދު މިންވަރެކެވެ.\nއެ ތަރައްގީ އަށް ވުރެ ރައްޔިތުން ބޭނުންވާ ވަރަށް ގިނަ ކަންކަން ބޮއްސުން ލައިފައި އެބަހުއްޓެވެ. ރައްޔިތުންގެ ޝަކުވާތައް އެބަހުއްޓެވެ. އެމަނިކުފާނުގެ އަރިސް ބައެއް ބޭފުޅުން އެ ޝަކުވާތައް ނުކުރައްވައި ޚުޝާމަދު ކުރައްވަމުން ގެންދެވިޔަސް، ރައްޔިތުންގެ ތެރެއިން ވަރަށް ގިނަ ބަޔަކު ތިބީ ކެކިކެކި އެވެ.\nމި ހުރިހާ ކަމަކަށް ކެތްކޮށްގެން ރައްޔިތުން ތިން އަހަރު ވަންދެން އެއްޗެކޭ ނުބުނެ ހިމޭނުން ތިބީ ރައީސް ޔާމީނަށް ތާއީދުކުރާތީ ނޫން ކަން ހޮނިހިރު ދުވަހުގެ ވޯޓުން މި ފަޅާއެރީ އެވެ. އަދި އެހެން ތިބީ އެ ނޫން ގޮތެއް ނެތިގެން ކަން ވެސް މިހާރު ސަރުކާރުން ގަބޫލުކުރަން ވެއްޖެ އެވެ. ހަގީގަތް ގަބޫލު ނުކޮށް، ޖަދަލުކޮށް އަނެއްކާވެސް އަނިޔާވެރިކަމާއި މަލާމާތާއި ފުރައްސާރަ ކުރުން ބޮޑުވެއްޖެ ނަމަ މިއަށް ވުރެ ވެސް ލަދުވެތި ގޮތަކަށް ކަންތައްތައް ދިއުން އެއީ ދުރުގައި އޮތް ކަމެއް ނޫނެވެ.\nއަޅުގަނޑަށް ސިފަވީ، ރައީސް ޔާމީންގެ އަރިހުގައި އުޅުއްވި ފަރާތްތައް މި ނަތީޖާއާ އެކު ގޮތް ދޫނުކޮށް ހިފަހައްޓަމުން ގެންދާ ތަނެވެ. ވަރުގަދަ ބަސްތައް ބުނަމުން ދާ ތަނެވެ. ރައީސް ޔާމީނަށް އަދިވެސް ހުޝާމަދުކޮށް އެމަނިކުފާނަށް ވެސް ކަންކަން އޮޅުވާލަމުން ގެންދާ ތަނެވެ. މި ނަތީޖާ އަކީ ގޯސްކޮށް ކުރެވިފައި ހުރި ކަންކަން ބަދަލު ކުރުމުގެ ފެށުމެއް ކަމެއް އެއިން އެކަކަށް ވެސް ގަބޫލު ކުރެވުނުހެނެއް ހިޔެއް ނުވެ އެވެ.\nހުރިހާ ބާރެއް އޮވެމެ، ސަރުކާރު ހިންގާ ޕާޓީ މިވަރުގެ ބޮޑު ލަދެއްގައި ބެދުނީ ކީއްވެގެންކަން ރައީސް ކަހަލަ ސިޔާސީ ތަޖުރިބާކާރަކަށް ވަރަށް ރަނގަޅަށް ވިސްނިވަޑައިގަންނަވާނެ ކަމަށް ބެލެވެ އެވެ. އެމަނިކުފާނު އެކަމަށް ވިސްނާ ވަޑައިގަންނަވާނެ ކަން ވެސް ކަށަވަރެވެ. އަޅުގަނޑަށް ވެސް ރަނގަޅީ އެގޮތެވެ. ބަދަލުތަކެއް އައުމަކީ އަޅުގަނޑު ވެސް އެދޭ ގޮތެވެ. ގައުމުގައި ގޯސްކޮށް ހިނގާ ވަރަށް ގިނަ ކަންތައްތަކަށް އޭރުން އިސްލާހު އައުން ގާތެވެ.\nއިތުރު ލިޔުންތައް ކޮލަމް ޕީޕީއެމް ރައީސް އަބްދުﷲ ޔާމީން ކޮލަމް 27 ލޯކަލް ކައުންސިލްތަކުގެ އިންތިހާބު 2017\nވެރިކަމަށް ރަނގަޅީ ގާސިމް! މުޒާހަރާކުރަން ހޮސްޕިޓަލް!


SunOnline: Edelweiss in raajje ah dhathru fashaifi\n27 Sep 2020, 18:08\nސްވިޒަލޭންޑްގެ އެޑެލްވައިސް އިން ރާއްޖެއަށް ދަތުރު ފަށައިފި އެވެ.\nއެޑެލްވައިސް އިން ރާއްޖެއަށް ކުރި ދަތުރުތައް ކޮވިޑް19 އާއި ގުޅިގެން މެދުކަނޑާލާފައި އޮތުމަށްފަހު މިއަދު ވަނީ އަލުން ދަތުރު ފަށައިފަ އެވެ.\nޒިއުރިކް އާއި ވެލާނާ އިންޓަނޭޝަނަލް އެއާޕޯޓާ ދެމެދު އެ އެއާލައިނުން ހަފްތާއަކު ދެ ފްލައިޓު ބާއްވަން ވަނީ ނިންމައިފަ އެވެ.\nސްވިޒަލޭންޑަކީ ރާއްޖޭގެ ފަތުރުވެރިކަމުގައި މުހިއްމު މާކެޓެކެވެ. މިދިޔަ އަހަރު ރާއްޖޭގެ ޓޮޕް މާކެޓުގެ ތެރޭގައި ސްވިޒަލޭންޑު ހިމެނޭއިރު މިއަހަރުގެ އޮގަސްޓުމަހުގެ ނިޔަލަށް ސްވިޒަލޭންޑުން 9،291 ފަތުުރުވެރިން އައިސްފައިވެ އެވެ.\nއެޑެލްވައިސް އިން ރާއްޖެއަށް ދަތުރު ފަށާފައި ވާއިރު އެ އެއާލައިނުގެ ޗީފް ކޮމާޝަލް އޮފިސަރު ޕެޓޭމަން ވިދާޅުވީ ރާއްޖެއަކީ ފަތުރުވެރިންނަށް އެންމެ ހިތްގައިމު މަންޒިލް ކަމަށާއި ޕްރައިވަސީ އާއެކު ހިތްހަމަޖެހިގެން ޗުއްޓީ ހޭދަކުރެވޭނެ ކަމަށެވެ.\nރާއްޖޭގެ ބޯޑަރު ޖުލައި 15 ގައި ހުޅުވާލިފަހުން ކުރރިން ދަތުރުކުރަމުންދިޔަ ގިނަ އެއާލައިން ތަކަކުން އަންނަނީ އަލުން ދަތުރުތައް ފަށަމުންނެވެ. ރަޝިއާގެ އޭރޯފްލޯޓުން ވެސް ވަނީ ރާއްޖެއަށް ދަތުރު ފަށައިފަ އެވެ.\nމީގެ އިތުރުން ގަތަރު އެއާވޭސް، އެމިރޭޓްސް، އިއްތިހާދު، އިންޑިގޯގެ އިތުރުން ޓާކިޝް އެއާލައިންް، ސްރީލަންކަން އަދި އެއާ އިންޑިއާ އިން ދަނީ ރާއްޖެއަށް ދަތުރުތައް ބާއްވަމުންނެވެ.


ހިތުގެ ޝަކުވާ… 16 – Esfiya\nހިތާމަ މަޖާ ލޯބި 1 day ago\nހިތުގެ ޝަކުވާ… 16\nފޮށިގަނޑުތަކާއި ކޮތަޅުތައް އެއްފަރާތް ކޮށްލާފައި ދެކުދިން ވެގެން ރައިޝާގެ ކޮޓަރި ސާފުކޮށްލިއެވެ. އޭރު ބޭރުގައި ނުހާއާއި، ރިޔާޒްއާއި، ނިޝާގެ އިތުރުން ޔާޝްއާއި ރީޝާވެސް ވާހަކަ ދައްކާ އަޑު އިވެއެވެ. ރިއާޝް ވީ ރިޔާޒް ބުނެގެން ފިހާރައަކަށް ގޮހެވެ. ކޮޓަރި ސާފުކުރުމަށްފަހު ދެކުދިން ރައިޝާގެ އެނދުމަތީގައި އޮށޯވެލީ ވަރުބަލިވެފައި ހުރުމުންނެވެ. “ނައީ..” ރައިޝާ ގޮވާލުމުން ޖަވާމުގައި ނައިރާ ހޫމް ލައްވާލިއެވެ. “މާދަމާ ނައި ވާނެ އިނގޭ ވަރަށް ރީތިވާން..” ރައިޝާ އެއްމިޔަކަނުން ހީލަމުން ބުނެލިއެވެ. “އެއީ..؟ ކީއްކުރަން މަ ރީތިވަނީ..؟ ބަލަ މެޑަމޫ މަށެއް ނޫނޭ ކައިވެނި ކުރަން މިއުޅެނީކީ..” ނައިރާ މާ ބޮޑު ކަމަކަށް ނުހަދާ ބުނެލިއެވެ. އެއާއެކު ރައިޝާގެ ތުންފަތްމައްޗަށް ވެރިވީ ލާނެތް ހިނިތުންވުމެކެވެ. “ކައިވެނި ނުކުރިޔަކަސް…… ސްޓިލް އިޓް މޭ ބީ ޔުއަރ އެނިވަރސަރީ ޑޭޓް..” ރައިޝާ އެންމެ ފަހުން ބުނެލި ޖުމްލަ ނައިރާއަށް އަޑު ނީވޭ ވަރަށް ބުނެލުމަށްފަހު އަމިއްލަ ނަފްސަށް ހިނިތުންވެލިއެވެ.\n“ވާއު…” ވެޑިންގ ޑްރެސް ހެޔޮވަރުކޮށްގެން ކޮޓަރިން ނުކުތް ރައިޝާއަށާއި ނައިރާއަށް އެއްފަހަރާ ކަހަލަ ގޮތަކަށް ބުނެވުނެވެ. އޭރު ސިޓިންރޫމުގައި ތިބީ ރައިޝާއާއި، ނައިރާގެ އިތުރުން ނުހާއާއި ނިޝާއެވެ. އެ ހުދުކުލައިގެ ބޮޑު ވެޑިންގ ޑްރެސް ލައިގެން ހުރި އިރު ރީޝާ ހީވަނީ ހަމަ އަސްލުވެސް ޕަރީއެއް ހެންނެވެ.\n“ވާއު.. ސޯ ބިއުޓިފުލް.” ނައިރާ ސޯފާއިން ތެދުވެގެން ގޮސް ރީޝާ ގާތު ހުއްޓިލިއެވެ. ނައިރާއާ އެކުއެކީ ރައިޝާވެސް ރީޝާއަށް ތައުރީފް ކޮށްލަމުން ތެދުވިއެވެ. “ވަރަށް ރީތި ކުޑަބެ ދައްތާ..” ރައިޝާ ކުޑަބެ ދައްތައޭ ބުނުމުން ރީޝާ ލަދުން އިސްޖަހާލިއެވެ. މި މަންޒަރު ފެނި ނުހާއާއި ނިޝާގާތަށްވެސް ހިނިއައެވެ. ރީޝާ ލަދުގަތް ތަން ފެނުމުން ރައިޝާއަށާއި ނައިރާއަށް ހީވަނީ އިތުރު ފޯރިއެއް އެރިހެންނެވެ. އިތުރަށް ރީޝާއާ ދިމާކުރަމުން އެކުދިން ގެންދިޔައެވެ. “ހޫމްމް.. މާދަމާ ޔާޝްބެއަށް ރީއްތަ ފެނިފަ ހުރި ތަނަށް ދެމިގެން ނުވެއްޓެއްޖިއްޔާ ހެއްދެވި ފަރާތަށް ހާސް ފަށުން ޝުކުރު ހުރި..” ސީލިންގާ ދިމާ މައްޗަށް ބަލާލަމުން ނައިރާ ވަރަށް ފިލްމީކޮށް ބުނެލި ގޮތުން ރައިޝާއަށްވެސް ހިތްވަރު ލިބުނެވެ.\n“އާނ.. އެބުނާހެން.. މަންމާ އައިމް ޓެލިން ޔޫ ދިސް އިން އެޑްވާންސް.. ރައިއަކަށް ކުޑަބެ ވެއްޓެއްޖިއްޔާ ނަގާކަށް ނޫޅެވޭނެ.. ކުޑަބެ ވެއްޓެއްޖެއްޔާ ނަގަން ވިއްސަކަށް މީހުން ބޭނުންވާނެ.. ސިފައިންގެ ޓީމެއް ރެޑީކޮށްފަ ބަހައްޓާތި ކޮންމެސް.. އެހެންނޫނީ ކިހިނެއް ސުހާގްރާތް ބާއްވާނީވެސް ދޯ..” ހިނިގަނޑެއް ޖަހާލުމަށްފަހު ރައިޝާ އެހެން ބުނެލި ގޮތުން ރީޝާގެ މުޅިމޫނު ރަތްވިއެވެ. މިތަން ފެނުމުން ނުހާއާއި ނިޝާވެސް ހިނިގަނޑެއް ޖަހާލީ އެކުދިންގެ ލާނެތްކަން ފެނިފައެވެ. “ހޫމްމް.. ދެން އޯކޭއޭ.. އެވަރަށް ރީއްތަ ލަދު ނުގަންނަވާބަލަ.. ދެކުދިން އަވަހަށް ހެދުން ރެޑީކުރޭ.. މަންމަމެން މި ދަނީ ދެން ހުރި ބައެއް ކަންކަން ނިންމަން.. ހިނގާ ނިޝާ ދަމާ.. މި މީހުން ތިބެދާނެ މިހެން ސަކަރާތް ޖަހަން ކިތަންމެ އިރެއް ވިޔަސް..” ލުއި ހުނުމަކާއެކު ނުހާ ނިޝާގެ އަތުގައި ހިފައިގެން ގޮސް ބަދިގެއަށް ވަނެ.. ރީޝާވެސް ހެދުން ބަދަލުކުރަން ކޮޓަރިއަށް ވަނުމުން ރައިޝާއާއި ނައިރާ ސޯފާގައި އިށީނދެލައިގެން ތިބީ އަނގަތަޅާލާށެވެ.\n“ހޯ ހޮއެ ހޮއެ.. ހާދަ ހާދަ ހާދަ ހާދަހާ ހޭންސަމް އޭ ދޯ..” ޔާޝް ހެޔޮވަރު ކުރުމުގެ ގޮތުން ކައިވެންޏަށް ލާ ގަމީސް ލައިގެން ކޮޓަރިން ނުކުތުމާއިއެކު ރިއާޝް ތައުރީފް ކޮށްލިއެވެ. “ހޫމް ހޫމް.. ތެންކިޔު މައި ޑިއަރ ޖެންޓަލްމެން.. އައި ނޯ ދެޓް އައި އޭމް ހޭންޑްސަމް، ހޮޓް، ސްމާރޓް އެންޑް—“ފޮނިވެލާފައި ޔާޝް ގިރުވާނުގައި ހިފާ ކޮޅަށް ޖަހާލާފައި، ބުނަން އުޅުނު ޖުމުލަ ފުރިހަމަ ނުކުރެވުނީ އަހުޝަމް ވާހަކަ ދައްކަން ފެށުމުންނެވެ. “ހޯތް ބްރޯ.. ހީ ޖަސްޓް ކޯލްޑް ޔޫ ހޭންސަމް.. ދެން އަންހެން ކުއްޖެއްވެސް ނޫނިއްޔަ އެހެން އެ ބުނީކީ.. ހަމަ ތިހާ ފޮނިވާން ޖެހޭ..؟” ޔާޝްއާ ދިމާކޮށްލުމަށް އަހުޝަމް ބުނެލި ޖުމުލައިން ޔާޝްގެ ދެލޯ ހަނިވިއެވެ. “ޑޫޑް.. ސަމްޓައިމްސް އައި ތިންކް އޭޒް ޓު ވައި އައި އީވެން ޗޯޒް ޔޫ ޓު ބީ މައި ބެސްޓް ފްރެންޑް.. އާފްޓަރ އޯލް، އޯލް ޔޫ ޑިޑް ވޯޒް ގިވިން މީ ހެޑޭކްސް އިން ދި ޕާސްޓް ފައިވް އިޔަރސް..” ހިނިގަނޑެއް ޖަހާލަމުން ޔާޝް އޭނާގެ ދުވަސްވީ ރަޙްމަތްތެރިޔާއާ ދިމާކޮށްލިއެވެ. “ހަހަހާ އޯކޭ އޯކޭ.. ނައު ބޯތް އޮފް ޔޫ ޕްލީޒް ޑޯންޓް ސްޓާރޓް ޔުއަރ ސިލީ ވޯލްޑް ވާރ ތްރީ.. އައި ހޭޓް ޓު ބީ ދަ ތަރޑް ވީލް އެންޑް ޔޫ ގައިޒް އާރ ޖަސްޓް މޭކިން މައި ޑޭ ވޯރސް..” ދެއަތް މައްޗަށް ނަގާލަމުން ރިއާޝް އެހެން ބުނެލި ގޮތުން ޔާޝް އަދި އަހުޝަމްގެ ގާތަށްވެސް ހިނިއައެވެ.\n“ހޫމްމްމް.. ސޭސް ދި ވަން ހޫ އޯލްވޭޒް ޕިކްސް ފައިޓްސް ވިތް ހިސް ލިލް ސިސް..” އަމިއްލަ ދިފާޢުގައި ޔާޝް އެހެން ބުނެލި ގޮތުން ރިއާޝް ބޯ ކަހާލީ ދޭނެ ޖަވާބެއް ނޭނގުމުންނެވެ. “ހަހަހާ.. އާޝް ކަޑަވީ ދޯ..” ޔާޝް އަނެއްކާވެސް މަލާނމަތްކޮށްލިއެވެ. “ހޫމްމް.. އާޝް ކަޑަ ކުރަން ދޯ މީނާ މި އުޅެނީ.. މަ ބުނީ ދޮންބެގެ ސުހާގްރާތްގަ ވާނެ ގޮތަކާމެދުގައޭ މަށަށް މި ވިސްނެނީ.. ފޯރި ހުންނާނެތާ.. ދޯ އާޝް..؟” އަހުޝަމް ވަރަށް ވެލާފައި އާޝްއަށް ދޯ އެއްލުމުން އާޝްވެސް ގޮސް އަހުޝަމްގެ ކޮނޑަށް އަތްވައްޓާލިއެވެ. ދެމީހުން އަތާއަތް ޖަހާލުމަށްފަހު ޔާޝްއާ ދިމާކުރަން ފެށުމުން އެތާ ހުންނަން ނުކެރިގެން ގަމީސް ބަދަލުކުރަންށޭ ކިޔާފައި ގޮސް ކޮޓަރިއަށް ވަނެވެ. މި މަންޒަރު ބަލަން ތިބި ރިއާޝްއާއި އަހުޝަމްގެ ހިނިގަނޑު އެކުއެކީ ފަޅައިގެން ދިޔައެވެ\nފާޚާނާއިން ނުކުތް ނައިރާއަށް ބަލާލަމުން ރައިޝާ އަވަސްކުރަން ބުނެލީ ފުރާ ގަޑި ކައިރި ވާތީއެވެ. ރައިޝާގެ އެދުމަށް ނައިރާ މިއަދު އެ ގެއަށް ފެންވަރަން އައީ ދެކުދިން އެއްކޮށް ޕާޓީއަށް ދާން ތައްޔާރުވުމުގެ ގޮތުންނެވެ. ނައިރާ ފާޚާނާއިން ނުކުތް އިރު ރައިޝާ އެއްކޮށް ނިމިގެން ހުރި ތަން ފެނުމުން ދެލޯ ބޮޑު ކޮށްލެވުނެވެ. އެހެންޏާ ރައިޝާ ނުނިމިގެން އަބަދުވެސް ނައިރާ ހުންނާނީ ކުދި ކިޔާލަކިޔާލައެވެ. އެހެންނަމަވެސް، މިއަދު ނައިރާ ފެންވަރާ ނިމުމުގެ ކުރިން ރައިޝާ ރީތިވެ ނިމިގެން ހުރިތަން ފެނުމާއިއެކު ނައިރާގެ ބޮލުގައި ސުވާލުމާކެއް އެޅުނު ކަހަލައެވެ. ކޮންމެސް ކަމެއް ވާން އުޅޭ ކަމަށް އެހިތުގެ ކަނަކުން އިންޒާރު ދެމުން ގެންދިޔައެވެ. އެއްޗެއް ބުނަން އަނގަ ހުޅުވާލި ތަނާހެން ރައިޝާ ނައިރާގެ އަތުގެ މުލައްދަނޑީގައި ހިފައި، ގެނެސް ޑްރެސިންގ ޓޭބްލްގެ ކައިރީގައި ހުރި ގޮނޑީގައި ބޭންދިއެވެ. އަދި ނައިރާޢަށް އެއްޗެއް ބުނާނެ ފުރުސަތެއް ނުދީ ނައިރާގެ ބޮލުން ފެން ހިއްކައިދިނުމަށްފަހު، ލައިގެން ހުރި ބޮޑީޝޫޓް މަތިން ހެދުން ލާން އެންގިއެވެ. ރައިޝާގެ ޙަރަކާތްތައް އަވަސްވެފައި، ދެ ނޭވާ ދޭތެރެއިން ތަސްބީޙަ ފައްޗެއްހެން “އަވަސްކުރާށޭ” ކިޔާލަ ކިޔާލަ އުޅުނު ގޮތުން ނައިރާ ހުރީ ވާނުވާގައެވެ.\n“ނައީ.. ތި ރީއްޗަށް އިނދެބަ ލިޕްސްޓިކް ޖައްސާ ނިމެންދެން.. ތިވަރަށް ތެޅެންޏާ ބޭރަށް ގޮސްދާނެ..” ނައިރާ ތެޅޭ ވަރުން ރައިޝާ ތަންކޮޅެއް ބާރަށް ބުނެލިއެވެ. “ޕިސް ޕިސް.. ރައީ.. މިދެން ކޮން ކަމެއް.. މިވަރަށް މޭކަޕް ނުކުރިޔަސް ރަނގަޅުވާނޭ.. ދިސް އިޒް ނޮޓް މައި ވެޑިންގ އެނީވޭސް..” ނައިރާ ކުރި ސުވާލަށް ޖަވާބު ދިނުމެއް ނެތި، ރައިޝާ ފެއްޓީ ނައިރާގެ ޝޯލް އަޅުވާށެވެ. ފަނަރަ ވަރަކަށް މިނެޓު ހިނގި ފަހުންް ރައިޝާ ހިތްހަމަޖެހޭ ވަރަށް ނައިރާ ތައްޔާރު ކުރެވުނެވެ. އެވަގުތު ނިޝާ ކޮޓަރި ދޮރުގައި ޓަކި ޖަހާލާފައި ނުކުންނަން ބުނުމުން އެންމެ ފަހު ފަހަރަށް ރައިޝާ ނައިރާގެ ދެކޮނޑުގައި ހިފާފައި ގޮތްގޮތަށް އަނބުރާލާފައި ބަލާލިއެވެ. ހިތްހަމަނުޖެހޭ އެއްވެސް ކަމެއް ނެތުމުން ދަބަސް ހިފައިގެން ބޫޓަށް އަރާފައި ދެކުދިން އެކީގައި ކޮޓަރިން ނުކުތެވެ.\nރައިޝާގެ ކޮޓަރީގެ ދޮރު ހުޅުވުނު އަޑަން ނުހާއަށާއި ނިޝާއަށް އެ ދިމާއަށް ބަލައިލެވުނެވެ. މަޑުމަޑުން “މާޝާ ﷲ” އޭ ބުނެވުނީ ދެކުދިންގެ ރީތިކަމާއި ފުރިހަމަކަން ފެނިފައެވެ. ޕާރޓީގެ ކުލައަކީ ކަޅާއި ހުދުކުލަ ކަމުން ދެކުދިންވެސް ހެދުން އަޅާފައި ތިބީ އެ ކުލަތަކާ އެއްގޮތަށެވެ. ކަޅުކުލައިގެ ވިދާ ފޮތީގެ ފައިތިލަ ފޮރުވޭ ވަރުގެ އެ ހެދުން ފަހަތު ފަސްބަޔަށް ދިގުކޮށްލެވިފައި ވުމުން ވަރަށް ރީއްޗެވެ. އުނަގަނޑާ ދިމާލުން ކަޅުކުލައިގެ މާ ފަލަ ނޫން ބަންދެއް އައްސާފައި، ބަންދުގައި އިން ހުދުކުލައިގެ މާ ވެސް ވަރަށް ފުރިހަމައެވެ. އުނަގަނޑުން ފެށިގެން ތިރިއަށް ހުރި ބައިގައި ރޫ ޖައްސާފައި ވާ ގޮތް ނުހަނު ރީއްޗެވެ. އަޅައިގެން ތިބި ކަޅުކުލައިގެ ޝޯލް އެންމެ ޒަމާނީ ގޮތަށް ސްޓައިލް ކޮށްލާފައި ހުރީ ދެކުދިން އެއްގޮތަކަށެވެ. ޝޯލްގެ މަތިން ބޮލުގައި އަޅާފައިވާ ހުދުކުލައިގެ ބޭންޑާއި، ކަރުގައި އަޅާފައިވާ ކަޅުކުލައިގެ ފަށުން އެކުދިންގެ ރީތިކަން އިތުރަށް ފުރިހަމަ ކޮށްދެއެވެ. އަރައިގެން ތިބި ކަޅު ކުލައިގެ އުސް ބޫޓުވެސް އެ ދެކުދިންނާ ވަރަށް ގުޅެއެވެ. ދެކުދިން އެއްގޮތަކަށް ހެދުން އަޅާފައި ހުރުމުން ކުޑަކޮށް ވައްތަރު ކަމަށްވެސް ދައްކައެވެ.\n“މަންމަމެން ހާދަ ވަރަކަށޭ ތި ބަލަނީ..” ލަދުން ހުރެ ރައިޝާ އެހެން ބުނެލި ގޮތުން ނުހާއާއި ނިޝާމެން ކައިރިއަށް ހިނި އައެވެ. “ހިނގަ ދާން އަވަހަށް.. ބައްޕަމެން މިހާރު އެ ތިބީ ފުރަން ގޮސް..” އަވަސްއަރުވާލާފައި ނުހާ އެހެން ބުނުމުން ރައިޝާމެންވެސް ގެއިން ނުކުތެވެ. ކާރުގައި ބަނދަރާ ހަމައަށް ދެވުމުން އެންމެން ފައިބާފައި ރިޔާޒްމެން ފެނޭތޯ ބަލާލިއެވެ. އެވަގުތު ރިޔާޒް ހަނާއަޅާލި ތަން ފެނުމުން ނުހާމެން އެ ދިމާއަށް ހިނގައިގަތެވެ.\nދުރުން ހިނގާލާފައި އޭނާއާ ދިމާލަށް އައި ނައިރާއާ ދިމާލަށް ބަލަން ހުރެވުނު ރިއާޝްއަށް އިތުރު އެހެން ދިމާލަކަށް ބަލާލަންވެސް ނުކުޅެދުނެވެ. އެހާވެސް އެ ހިތުގެ ރާނީ މިއަދު ފުރިހަމައެވެ. އެ ރީތި ޕަރީ ކުރިމަތިން ގެއްލިދާނެ ކަމުގެ ބިރަށް ރިއާޝްއަށް އެސްފިޔަ ޖަހާލަންވެސް ނުކެރުނެވެ. ނައިރާގެ ޙާލަކީތޯއެވެ؟ ރިއާޝް އޭނައާ ދިމާލަށް ހުރި ގޮތުން ލަދުން އިސްދަށަށް ޖެހި އިރު ބަނޑުގައި ކޮކާ އުދުހޭ ކަހަލަ އިހުސާސެއް ކުރެވުނެވެ. އެހެންނަމަވެސް ރިއާޝްގެ ރީތިކަމަށް ހިތާހިތުން ތަޢުރީފް ކުރެވުނު ޢަދަދުވެސް ނޭނގެއެވެ. ހުދުކުލައިގެ ގަމީހާ އެއްކޮށް ލާފައި ހުރި ކަޅުކުލައިގެ ޖިންސުން ރިއާޝްގެ ފިރިހެންވަންތަކަން ދެގުނަ ވެފައިވާ ކަހަލައެވެ.\nއެކަކު އަނެކަކުގެ ރީތިކަމުގެ ޖާދޫގައި ޖެހިފައި ތިބި ރިއާޝް އަދި ނައިރާޢަށް ހޭވެރިކަން ވީ ރައިޝާ ކަރުކެހެލި އަޑަށެވެ. އޭރު އެހެން އެންމެން ލޯންޗަށް އަރައިފިއެވެ. އަވަސްއަވަހަށް ނައިރާވެސް ލޯންޗަށް އެރިއެވެ. ރިއާޝް ލޯންޗަށް އަރަން އުޅުމާއި އެކު ރައިޝާ ރިއާޝްގެ މުލައްދަނޑީގައި ހިފާ ހުއްޓުވިއެވެ. “ނަރވަސް..؟” ރައިޝާ އަހާލީ ހަމައެކަނި އެހެންނެވެ. ތެޅިތެޅި އޮތް ހިތަކާއެކު ރިއާޝް ބޯ ޖަހާލިއެވެ. ރައިޝާ ފުން ނޭވާއެއް ދޫކޮށްލިއެވެ. “އިޓްސް ގޮނަ ބީ އޯކޭ.. ޓްރަސްޓް މީ.. ހޫމްމް..؟” ކުޑަ ކުއްޖަކަށް ވިސްނައިދޭހެން ރައިޝާ ބުނެލިއެވެ. “އައިލް ޓްރައި.. ތެންކްސް ރައީ.. ފޯރ އެވްރީތިން..” ރިއާޝް ހިނިތުންވެލިއެވެ. ބަދަލުގައި ރައިޝާވެސް ހިނިތުންވެލާ ރިއާޝްގެ ބުރަކަށީގައި މަޑުމަޑުން ޖަހާލުމަށްފަހު ލޯންޗަށް އެރިއެވެ. ރައިޝާގެ ފަހަތުން ރިއާޝްވެސް ލޯންޗަށް އެރިއެވެ. ބޭބެއާ ކޮއްކޮއާ އެއްގަލަކަށް އަރާ ފަހަރުވެސް އާދޭތާއެވެ!\n“އަނބި ޤަބޫލު ކޮށްފިން..” ޔާޝްގެ އަނގައިން ބޭރުވި ޖުމްލައާއި އެކު މީހުންގެ އަތްތިލަބަޑީގެ އަޑުން މުޅި ތަން ގުގުމާލިއެވެ. ޔާޝް ރީޝާއާ ދިމާއަށް ބަލާލުމަށްފަހު ވަރަށް ލޯބިން ރީޝާގެ ނިތަށް ބޮސްދިނުމުން ރީޝާގެ މުޅި މޫނު ލަދުން ގޮސް ރަތްވިއެވެ. އެވަގުތު އެތަނުގައ ދެވަނަ ފަހަރަށްވެސް ގުގުމާލީ މީހުން އަތްތިލަބަޑީގެ އަޑެވެ. މި މަންޒަރު ބަލަން ތިބި ނުހާއާއި ރިޔާޒް ގޮސް ރިއާޝްއާއި ރީޝާއަށް މަރުޙަބާކީ ލޮލުން ކަރުނަ އަންނަ ޙާލުގައެވެ. އެންމެ ފަހުން އެމީހުންގެ ލޯބިވާ ދަރިފުޅު އަމިއްލަ ދިރިއުޅުމެއް ފަށަނީއެވެ. އަމިއްލަ ފައިމައްޗަށް ތެދުވެ، އަމިއްލަ މީހާގެ އިތުރުން އަނބިމީހާގެ ހުރިހާ ޒިންމާތަކެއް ނަގަން ތައްޔާރުވީއެވެ. އުންމީދަކީ އެމީހުން ޔާޝްއަށް ދިން ތަރުބިއްޔަތުގެ މަތީގައި ޔާޝް އުޅުމެވެ. މަންމަގެ ލޮލުން އައި ކަރުނަތައް ޔާޝް ނުހަނު ލޯތްބާއެކު ފުހެލަދިނެވެ. އެވަގުތު ރައިޝާމެން އައިސް ރިއާޝްއާއި، ރީޝާ ގެންދިޔައެވެ. މީހުންނާ ސަލާމްކުރަން ހުންނަން ޖެހޭ ތާނގާ ބެހެއްޓުމަށްފަހު ރައިޝާ ދިޔައީ ރީޝާއަށާއި ރިއާޝްއަށް ތައުރީފް ކޮށްލާފައެވެ.\nޙަޤީގަތުގައިވެސް މިއަދު ރީޝާ ވަރަށް ރީއްޗެވެ. ވަރަށް ފުރިހަމައެވެ. ހުދުކުލައިގެ އެ ބޮޑު ވެޑިންގ ޑްރެސް ރީޝާގެ ހިމަތޮޅި ހަށިގަނޑާ ނުހަނު ގުޅެއެވެ. އެ ރީތި މުށި ކުލައިގެ ރާޅު އިސްތަށިގަނޑު ހުދު ކުލައިގެ ޝޯލް އަކުން މިއަދު ވަނީ ފޮރުވާލެވިފައެވެ. ޝޯލްގެ މަތީގައި ހަރުކޮށްލެވިފައި އިން ތާޖުން ރީޝާ ހަމަ އަސްލުވެސް މިއަދު ހީވަނީ ރާނީއެއް ހެންނެވެ. ބުރުގާ އެޅުމުން އަދި މާ ލޯބިކަމަށް ދައްކައެވެ. ޔާޝްވެސް ލާފައި ހުރި ހުދުކުލައިގެ ގަމީހުންނާއި، ކަޅު ކުލައިގެ ފަޓުލޫނުން ވަރަށް ރީއްޗެވެ. ގަމީހުގެ މަތިން ލާފައި ހުރި ޖެކެޓާއި، އަޅާފައިވާ ޓައީ އިން ވަރަށް ފިރިހެންވަންތަ ކަމަށް ދައްކައެވެ. އެހެންޏާ އަބަދު ލައިގެން އުޅޭ އިރާފައި ހުންނަ ޖީންސްއާ ފާޑުފާޑުގެ މަންޒަރު ޖެހި ޓީޝާޓްތައް ލައިގެން ހުރުމަށްވުރެ މާ ފިރިހެންވަންތަ ކަމަށް ދައްކައެވެ. އަބަދު ހާވާލާފައި އޮންނަ އިސްތަށިގަނޑުވެސް މިއަދު ޖެލް ލައި އޮމާންކޮށްލާފައި ވާތީ ވަރަށް ފުރިހަމައެވެ. ހިނިތުންވުމާއެކު، މެހެމާނުންނާ ސަލާމް ކުރަން ޔާޝްއާއި ރީޝާ ތިއްބެވެ.\n“ދޮންބޭ.. ޔޫ އާރ އޯކޭ ނޯ..؟ ވައި އާރ ޔޫ ޓްރެމްބްލިން ސޯ މަޗް..؟ އެންޑް ޔޫ އާރ ސްވެޓިން..” ރައިޝާ އަހާލީ ރިއާޝް އއްތާކު ދެފައި ނުޖެހިގެން އުޅޭތީއެވެ. “ޑޫޑް.. އައިމް ނަރވަސް އޭޒް ހެލް.. ވަޓް އިފް ޝީ ސޭސް ނޯ..؟ ވަޓް އިފް ޝީ ހޭޓްސް މީ..؟ ވަޓް އިފް އައި އެންޑް އަޕް ގެޓިން ރިޖެކްޓެޑް..؟ ވަޓް އިފް އައި—” ރިއާޝްގެ ވާހަކަ ފުރިހަމަ ނުކުރެވުނީ ރައިޝާ ވާހަކަ ދައްކަން ފެށުމުންނެވެ. “ވޯހ ވޯހ ބްރޯ.. ކާމް ޑައުން.. ޓޭކް އަ ޑީޕް ބްރެތް.. އިންހޭލް.. އެކްސްހޭލް.. ލުކް އެޓް މީ.. ލުކް އިންޓު މައި އައިސް.. ނައި ލަވްސް ޔޫ.. ޔޫ އާރ ހަރ އެވްރީތިންގ.. ނައި ދުވަހަކުވެސް ދޮންބެގެ ލޯތްބަށް ނޫނެކޭއެއް ނުބުނާނެ.. އައިމް ޝުއަރ.. ޖަސްޓް އާސްކް ހަރ.. އެންޑް ސްޓޮޕް ބީންގް ސޯ ޑްރާމެޓިކް.. ޖަސްޓް ބީ އަ މޭން އެންޑް ޕްރޮޕޯޒް.. އޯކޭ..؟” ވިސްނައިދޭ ކަހަލަ ރާގެއްގައި ރައިޝާ ބުންޏެވެ.\n“ރައީ.. އައި ތިންކް އައި އީވެން ފޮރގޮޓް މައިސް ސްޕީޗް.. އައި ޕްރެކްޓިސްޑް އިޓް މޯރ ދޭން އަ ހަންޑްރެޑްސް އޮފް ޓައިމްސް އިންފްރޮނޓް އޮފް މައި މިރޯރ..” ރިއާޝް ހީވަނީ ދެފައި އެއްތާކު ނުޖެހިގެން އުޅޭހެންނެވެ. “ދޮންބޭ.. ވަޓް އިޒް ދަ ނީޑް ފޯރ އަ ސްޕީޗް..؟ ޖަސްޓް ސްޕީކް ޔުއަރ ހާރޓް އައުޓް.. ޖަސްޓް ޓެލް ހަރ ހައު ޔޫ ފީލް.. ދެޓްސް އިޓް.. އިޓްސް އޭޒް ސިމްޕްލް އޭޒް ދެޓް.. ރައިޝާ ބުނެލިއެވެ. “ހަހް.. އީޒީ ފޯރ ޔޫ ޓު ސޭ—” “ލާލާ.. އައި ކާންޓް ހިއަރ ޔޫ.. އައިމް ގޮނަ ބްރިންގް ނައި.. ޕްރޮޕޯޒް އިފް ޔޫ ވޯންޓު.. އިފް ޔޫ ޑޯންޓް ވޯންޓު، ދެން ފޮރގެޓް އިޓް..” އެހާ ހިސާބަށް ބުނެލުމަށްފަހު ރައިޝާ ދުއްވައިގަތީ ރިއާޝްއަށް އެއްޗެއް ބުނާނެ ފުރަސެއް ނުދީއެވެ. “ބަޓް…… އާހްގްގް.. ނެވަރ މައިންޑް.. ލެޓްސް ޖަސްޓް ގެޓް އޯވަރ ވިތް އިޓް.. ތިންކް ޕޮޒިޓިވް ރިއާޝް.. ކާމް ޑައުން..” ރިއާޝް އަމިއްލަ ނަފްސަށް ވިސްނައިދޭން މަސައްކަތް ކުރިއެވެ. އަމިއްލަ ނަފްސު ހަމައަކަށް އަޅުވާލުމަށް ފުން ނޭވާއެއް ދޫކޮށްލިއެވެ. އެވަގުތު ރައިޝާ ނައިރާގެ ލޯމަތީގައި ފޮތިކޮޅެއް އަޅައިގެން އަންނަ ތަން ފެނުމާއެކު ރިއާޝް ތައްޔާރު ވެލިއެވެ.\n“ރައީ.. ވަޓް ދި ހެލް އިޒް ހެޕެނިން..؟ ޔޫ ހޭވް ބީން އެކްޓިންގ ރިއަލީ ވިއަރޑް ސިންސް ޔަސްޓަރޑޭ..” ރައިޝާ އޭނާ ގެންދާ ތަނެއް ނޭނގުމުން ނައިރާގެ އަނގައެއް ނުހުއްޓެއެވެ. ރާޅު ޖަހާ އަޑު އިވޭތީ މިއީ މޫދު ކައިރިކަން އެނގެއެވެ. މީހުންގެ ހަލަބޮލި އަޑު ނީވޭތީ މިއީ ކައިވެނީގެ ހަފްލާ އޮތް ތަނާ ފުދޭވަރަކަށް ދުރު ހިސާބެއްކަން އެނގެއެވެ. ނޭނގެނީ ރައިޝާ އޭނަ މިތަނަށް ގެނައި ސަބަބެވެ. ލޯ މަތީގައި އަޅާފައިވާ ފޮތިކޮޅުން އެއްވެސް ތަނެއް ނުފެނެއެވެ. ވަކި ހިސާބަކަށް ގެންގޮސްދީފައި ރައިޝާ އޭނާގެ ގައިން ދޫކޮށްލިއެވެ. “ޓޭކް ދި ބްލައިންޑް ފޯލްޑް އޮފް..” އެހެން ބުނުމަށްފަހު ރައިޝާ ދުރަށް ދުއްވައިގަތް ކަން ނައިރާއަށް އެނގުނީ ފިޔަވަޅުތަކެއްގެ އަޑު އިވުމުންނެވެ. ވާން މި އުޅެނީ ކީއްކަން ނޭނގޭ ހާލު، ނައިރާ ލޯމަތީގައި އަޅާފައިވާ ކަޅުކުލައިގެ ފޮތިކޮޅު ނެގިއެވެ. އެވަގުތު ފެނުނު މަންޒަރަކުން ނައިރާގެ ހިތް ތެޅިގަތީ އެޔެއް މިއެއް ބަލާފަކާ ނޫނެވެ. ވަގުތުން އަނގަމަތީގައި އަތް އެޅުނު އިރު، ދެ ލޮލަށް ކަރުނަތައް ބޮނޑިވެގަތެވެ.\nSalaam my dear readers.. Hope you liked this part as well.. Next part liyumuge masakkaiy alhugandu mihaarukuramun mi gendhanee.. Insha allah maadhamaa submit kohleveythw vrh masakkaiy kuraanan.. Stay safe.. Take care.. Lysm dear readers.. Keep waitng for the next part..\nHeoe hoe hoey v reethi ingey nayoooo mi part vex kobaatha test kihinehvaanee nayooo Kokky❤❤❤\nMasha Allah vrh sali mi part vxxx❤❤\nOMG finally riaash propose kuran dhw euleny❤❤. I am, so exited. ❤❤❤\nAlso so curious ❤❤❤❤\nYaash ge weddings vxx nimuny dhw. ❤❤\nWaiting for the next part❤❤\nStay safe❤❤ and tvgc💖💖\nހިތާމަ އެހެނިހެން ލޯބި July 5, 2020\nހިތާމަ ލޯބި March 5, 2020\nއެ ކީއްވެހޭ ހިތަށް މަގޭ މިހެންވަނީ 28\nލޯބި November 9, 2018\nލޯބި September 2, 2020\nހާސިލް ވުމަށް އެދި 10\nހިތާމަ އެހެނިހެން ލޯބި August 3, 2019\nހިތުގެ ތެޅުން (2ބައި)\nބިރުވެރި ލޯބި June 5, 2017\nޢިއްފަތްތެރި ކަމުގެ އަގު\nހަޤީޤީ ހިތާމަ ޅެން September 13, 2020


Nama nama hai bandaa hure muhinmu ninmumeh nuninmaathi! | Hurihaa.mv\nނަމަނަމަ ހައިބަނޑާ ހުރެ މުހިއްމު ނިންމުމެއް ނުނިންމާތި!\nPublished on 13 Oct 2021, 06:30\nހައިބަނޑާ ހުރެ ނިންމާ ނިންމުންތަކަކީ އެންމެ ރަނގަޅު ނިންމުން ތަކެއް ނޫން\nތި އުޅެނީ ހުސްބަނޑާ ހުރެ މުހިއްމު ބޮޑު ނިންމުމެއް ނިންމަން ހެއްޔެވެ؟ އެހެންވިއްޔާ އިހަށް ކައިގެން ތިކަން ކުރަން މަޑުކޮށްލާށެވެ.\nބަނޑުހައިވެފައި ހުރެ ނިންމުމެއް ނިންމާއިރު ބައެއް ފަހަރު ތިމާ ބޭނުންވާ ގޮތް ނޫން އެހެން ގޮތަކަށް އެ މައްސަލަ ނިމުނަސް "އޯކޭ" ވެފައި ހުރެވެ އެވެ.\nޔުނިވަސިޓީ އޮފް ޑަންޑީގެ ސައިކޮލޮޖީ ޑިޕާޓްމެންޓްގެ ބެންޖަމިން ވިންސެޓް އަދި ކޯ-އޯތާ ޖޯޑަން ސްކައިނާ ވަނީ 50 މީހުން ދެ ފަހަރަށް ޓެސްޓް ކޯށްފަ އެވެ. ފުރަތަމަ ޓެސްޓް ކުރީ އެމީހުން އާންމުކޮށް ކާ މިންވަރަށް ކައިގެން ހުންނަ އިރު އެވެ. ދެވަނަ ފަހަރު ޓެސްޓު ކުރީ އާންމުކޮށް ކާ ވަރަށް ވުރެ މަދުން ކައިގެން ތިބޭ އިރު އެވެ.\nމި ދިރާސާގެ ބައިވެރިންނަށް ލިބޭ ހަދިޔާތަކަކީ ކާ އެއްޗެހި، ފައިސާ އަދި ލަވަ ޑައުންލޯޑު ކުރުމެވެ. މީގެއިން ފާހަގަވި ގޮތުގައި މީހުން ބަނޑުހައިވެފައި ތިބޭ އިރު މީގެ ތެރެއިން މަދުމިނެއް ލިބުނަސް އެންމެ ހެޔޮކަމަށް އެއްބަސްވެ އެވެ.\nމީގެ ކުރިން އިންގްލެންޑުގެ ކެމްބްރިޖް ޔުނިވަސިޓީއިން ކޮށްފައިވާ ދިރާސާއަކުން ދައްކާގޮތުން ސެރެޓޮނިން އަކީ ގިތް ނިންމުމުގެ ބާރާށް އަސަރު ކުރާ އެއްޗެކެވެ. ސެރެޓޮނިން އުފައްދާ ރޯ މެޓީރިއަލް ކަމަށްވާ އެމައިނޯ އެސިޑް ލިބެނީ ކާއެއްޗެހީގެ ޒަރިއްޔާއިންނެވެ. އެހެން ކަމުން ކެއުމުގެ ވަގުތުތަކުގެ ދެމެދުގައި ހޭދަވާ ވަގުތުގައި ހަށިގަނޑުގައި މި މާއްދާ ދަށްވެ އެވެ. އެހެން ކަމުން މީހާގެ މޫޑަށް ބަދަލުއައިސް ރުޅިގަދަވާ ގޮތް ވެސް ވެ އެވެ.\nބައެއް ކަހަލަ ކާއެއްޗަކީ އޭގައި ގިނަ އަދަދަކަށް އެމައިނޯ އެސިޑް އެކުލެވޭ އެއްޗެކެވެ. އޭގެ ތެރޭގައި ކުކުޅު، ސޫޕް، ސޮކްލެޓް، ރެޑް މީޓް، އެކި ވައްތަރުގެ ބަދަން، ދޮންކެޔޮ، ކަނޑުމަސް އަދި ސޯއީ ޕްރޮޑަކްޓްސް ފާހަގަކޮށްލެވެ އެވެ.\nއެހެން ކަމުން މުހިއްމު ނިންމުމެއް ނިންމަން ޖެހިއްޖެ ނަމަ މި ބާވަތުގެ ކާއެއްޗެއް ކައިގެން ބަނޑުފުރާލައިގެން ހުންނަންވާނެ އެވެ.\nއާއްމު ދިރިއުޅުން ލައިފްސްޓައިލް


ސައިރެން – 07 | Vaahaka ސައިރެން – 07 – Vaahaka\n3k40\tJanuary 9, 2021\n"ނު..ނޫން… އެއީ ހަލާކުވެފަަ." ނޫރީން އިސްޖަހައިލައިގެން ހުއްޓައި ޒައިކާން އައިސް ނޫރީންގެ ކަރުގައި ފިރުމައިލަމުން ބުނިއިރު އޭނާ ހުރީ ނޫރީންގެ ލެއަށް ފެންބޮވައިގަނެފައެވެ.\n"ހިނގާބަލަ އެއްޗެއް ކައިލަން. ނޫރީ ނޫޑްލްސް ކައްކާނަން. ދޭބަލަ އެންމެން އިށީންނަން. ނޫރީ އެބަ އަންނަން އެއްޗެހި ބަދަލުކޮށްގެން…" ނޫރީން ބުންޏެވެ.\n"ނޫރީ އަންނަން ދެން އަހަރެން ފިޔައި ނޮޅާނަން އިނގޭ…" ކީވާ އެހެން ބުނެފައި ބަދިގެއަށް ދިޔައެވެ.\n"ފާޚާނާ ކޮބާ؟" ޒައިކާން ގަސްތުގައި ނޫރީންއާއިއެކު ދާންވެގެން އެއްސެވެ.\n"އާދޭ!" ނޫރީން އެހެން ބުނުމާއިއެކު ޒައިކާން ނޫރީންގެ ފަހަތުން ދިޔައެވެ.\nނޫރީންގެ ކޮޓަރިއަށް ކަޔާން ވަނުމުން ނުރީން އަވަހަށް ދޮރު ލެއްޕިއެވެ. ޒައިކާން ނޫރީންއަށް ބަލަންހުރި ގޮތުން އޭނާ އެހުރީ ލޭ ބޯހިތްވެފައިކަން އެނގުނެވެ. ނޫރީން ބޯހޫރުވައިލައިފައި އަލަމާރިން އަތްކުރު ޓޮޕަކާއި ހަރުވާޅެއް ހިފައިގެން ފާޚާނާއަށްވަނެވެ. ނޫރީން ފާޚާނާއިން ނިކުތްއިރު ޒައިކާން އެކޮޓަރީގެ ކުޑަ ދޮރު ކައިރީގައި ބޭރު ބަލަން ހުރީ ޝައުޤުވެރިކަމާއިއެކުގައެެވެ.\n"ޒައިކާން!" ނޫރީން ޒައިކާންގެ ފުރަގަހުގައި ހުއްޓިފައި ގޮވައިލިއެވެ.\n"ހުމމމމމ…." ޒައިކާން ބޭރު ބަލަން ހުރެގެން ބުންޏެވެ.\n"ޒައިކާން ކާހިތްވަނީ ކޯޗެއް؟" ނޫރީން ޒައިކާންގެ ކައިރީގައި ހުއްޓެމުން އެއްސެވެ.\n"ނޫރީންގެ ލޭ!" ޒައިކާންގެ ޖަވާބު ވަގުތުންއައެވެ. "ތި ނޫން އެއްޗެއް ކިޔައިބަލަ…" ނޫރީންއަށް އުނދަގޫވެގެން ބުންޏެވެ.\n"ދެން އަހަންނަކަށް ނޭނގެ އެހެން އެއްޗެއް…" ޒައިކާން މޫނު އަނބުރައިލަމުން ބުންޏެވެ.\n"އެހަށް މަޑުކޮށްލާތި! އެބަ އަންނަން." ނޫރީން އެހެން ބުނެފައި ދުވަމުން ކޮޓަރިން ނިކުތެވެ.\nނޫރީން ސިއްރު ސިއްރުން ކައްކަންހުރި ކީވާއަށް ނުފެންނާނެހެން ފުރިޖަށް ލައިފައިހުރި މަސްތަކުގެ ތެރެއިން މަހެއްނަގައި ތައްޓަކަށް ލައިގެން ކޮޓަރިއަށް ވަތްއިރު ޒައިކާން އެނދުގައި އިށީނދެލައިގެންއިނެވެ.\n"އަން……" ނޫރީން މަސްތަށި ޒައިކާންއަށް ދިގުކޮށްލަމުން ބުންޏެވެ.\nޒައިކާން ނޫރީންއަށް ވަށްކަޅިން ބަލައިލުމަށްފަހު ތަށީގައި ހިފިއެވެ. މަސް ހަރުވެފައި ހުރުމުން ޒައިކާނ އޭނާގެ ދެލޯ ރަތްކުލައިން ދިއްލައިލުމަށްފަހު ލޮލުން ދޫކޮށްލި ރަތްކުލައިގެ އައްޔަކުން މަހުގެ ފިނިކަން ކެނޑުނެވެ. ދެން ޒައިކާން އޭނާގެ ދެލޯ އަނެއްކާވެސް ދިއްލައިލުމަށްފަހު އޭނާގެ ނުރައްކާތެރި ދުލާއި ދެފޭރާ ދަތް ނެރެލިއެވެ. އަދި މަހުގައި ދަތް އަޅައިލުމަށްފަހު ލޭކޮޅު ހުސްވަންދެން ބޮއިލިއެވެ. ޒައިކާން ލޭކޮޅު ބޮއިލުމަށްފަހު ހުސް މަސްގަނޑު ބާއްވައިފައި ނޫރީންގެ އަތަށް ތަށި ދިނެވެ. އެއަށްފަހު ޒައިކާންގެ ތުންފަތުގައި އެހަރުފަދޫ ކާއްތައިލިއެވެ.\n"ނިމުނީތަ؟ މަހެއް ނުކާނަންތަ؟" ނޫރީން ތަށީގައި އޮތް ހުސް މަސްކޮޅަށް ބަލައިލައިފައި އެއްސެވެ.\n"އާނ! މަހަކީ އެހާ މީރު އެއްޗެއް ނޫން. ލޭ އެކަނި މީރީ." ޒައިކާނ ކޮޅަށް ތެދުވުމަށްފަހު ބުންޏެވެ.\n"އެހެންވިއްޔާ ފާޚާނާއަކަށް ނުދާނަންތަ؟" ޒައިކާން ތެދުވުމުން ނޫރީން އެނދުގައި އިށީނުމަށްފަހު އެއްސެވެ.\n"މިދަނީ….." ޒައިކާން އެހެން ބުނުމަށްފަހު ފާޚާނާއަށް ވަދެ ދޮރު ލެއްޕިއެވެ.\nނޫރީން ފުން ނޭވާއެއްލުމަށްފަހު ބަދިގެއަށްގޮސް އެތަށި ފްރިޖަށް ލާން އުޅެނިކޮށް މީހެއްގެ އަތުގައި ޖެހިފައި ތަށި ތަޅަން މައްޗަށް ވެއްޓުނެވެ. ނޫރީން ބަލައިލިއިރު ހުރީ ކީވާއެވެ.\n"ސޯ ސޯ ސޮރީ ނޫރީ!" ކީވާ ތިރިއަށް ވެއްޓުނު މަހާއި ތަށި ނަގަމުން ބުންޏެވެ.\n"ނޫރީ! ކީތްވެ މީތި މިއިނީ އެހާ ހުދުވެފަ؟" ކީވާ މަސް ދައްކަމުން އެއްސެވެ.\n"ނެ..ނޭނގެ. ދެންނމެ ފްރިޖުން ނެގިއިރު ހުރި ގޮތް ތިއީ." ނޫރީން ނޭނގޭކަމަށް ހަދައިލިއެވެ.\n"އެހެންތަ؟ އާދޭ ކާން. ނޫރީ އައުމުގެ ކުރިން އަހަރެން ކައްކައި ނިންމައިލައިފަ ހުންނާނީ." ކީވާ ފޮނިވެލަމުން ބުންޏެވެ.\n" ވަން ސެކް. އެބަ އަންނަން ޒައިކާން ގޮވައިގެން." ނޫރީން އެހެން ބުނުމަށްފަހު ޒަައިކާން ކޮބައިތޯ ބަލަން ކޮޓަރިއަށް ވަތްގަޑީގައި ޒައިކާން ފާޚާނާއިން ނިކުންނަނީއެވެ.\n"ކަޔާން ބަނޑު ފުރިއްޖެތަ؟" ނޫރީން ޒައިކާން ކައިރިއަށްގޮސް އަހައިލިއެވެ.\n"އެވަރުގެ ކުޑަ އެތިކޮޅަކުން ބަޑެއް ނުފުރޭ. އެކަމަކު އޯކޭ އެވަރުވެސް." ޒައިކާން ބުންޏެވެ.\n"ދެން…. ނޫޑްލްސް ކާން އަންނަންވީ ނުން؟" ނޫރީން ޒައިކާންގެ އަތުގައި ހިފައިލަމުން ބުންޏެވެ.\n"އެއީ ކޯޗެއް؟" ޒައިކާން ބޯ އަރިކޮށްލައިފައި އެއްސެވެ.\n"ދިޔައީމަ އިނގޭނެ. އޭތި ކާން ޖެހޭނީ އުލަށް އޮޅައިފައި." ނޫރީން ބުންޏެވެ.\n"އޯކޭ! އެކަމަކު އެކެތިކޮޅު ވާނެ އަހަރެންގެ އަނގައަށް ލައްވަން." ޒައިކާން އޭނާގެ އަނގައަށް އިޝާރާތް ކޮށްލަމުން ބުންޏެވެ.\n"އޯކޭ. ދެންވެސް އާދެބަަަލަ. މިހާރު އެމީހުން ތިބޭނީ ލަސްވެފައޭ." ނޫރީން ޒައިކާން އަތުގައި ހިފައިގެން ދަމަން ފެށިއެވެ. ނަަމަވެސް ޒައިކާން ހުރިތަނުން ގުޑިވެސްނުލިއެވެ.\n"ދެން ޒައިކާން! އާދެބަލަ." ނޫރީން މަޑުމަޑުން ހަޅޭލަވައިގަތުމަށްފަހު ތުން އަބުރައިލިއެވެ.\n"ހޫނ! ހޫނ! މިދަނީ! މިދަނީ!" ނޫރީން އުޅޭގޮތުން ހިނިއައިސްފައިހުރެ ޒައިކާން ނޫރީން އާއިއެކު ދިޔައެވެ. ޒައިކާން ނޫރީން އާއިއެކުގޮސް ކާމޭޒު ދޮށުގައި އިށީން ތަނާ އެންމެން ކާން ފެށިއެވެ.\n"ކިހިނެތް މީތި ކަނީ؟" ޒައިކާން ނޫރީންގެ ކަންފަތް ދޮށުގައި އެއްސެވެ.\n"ވޮޗް އެންޑް ލާރން." ނޫރީން އެހެން ބުނުމަށްފަހު ނޫޑްލްސްކޮޅެއް އުލަށް އޮޅައިލުމަށްފަހު އަނގައަށް ލިއެވެ. ޒައިކާން ބަލަން އިނދެފައި ނޫރީން ހަމަ އެހެދި ގޮތަށް ހެދިއެވެ.\n"މީރުތަ؟" ނޫރީން ޒައިކާންގެ ކަންފަތް ދޮށުގައި ސިއްރެއްހެން އެއްސެވެ.\n"މީރު. އެކަމަކު ނޫރީންގެ ލެއަށްވުރެ މީރެއްނޫން." ޒައިކާން އެހެން ބުނުމުން ނޫރީން މޭޒު ދަށުން ޒައިކާންގެ ފަލަމަސްގަނޑުގައި ބޮނޑިއެއް އެޅިއެވެ.\n"މިދެމީހުން ކޮން ސިއްރު ވާހަކައެއްތަ މިދައްކަނީ؟" ނިކާންއަށް މިމަންޒަރު ފެނުމުން ނޫޑްލްސް އެތި އަނގައަށް އަޅައިގެން އިނދެ އެއްސެވެ.\n"މިއެހީ ނޫޑްލްސް މީރުތޯ." ނޫރީން ދަތްތައް ފެންނަ ވަރަށް ހީލަމުން ބުންޏެވެ.\n"އޯހް! އެހެންދޯ؟" ނިކާން އެހެން ބުނުމަށްފަހު ކެއުމައިގެން ކުރިއަށް ދިޔައެވެ.\nޒައިކާން އެންމެ ފުރަތަމަވެސް ކެއި ތަށި ހުސްކޮށްލައިގެން ނޫރީންގެ ކޮޓަރިއަށްވަނެވެ. ދެން ވަނީ ނޫރީންއެވެ.\n"ނޫރީން ބުނީމެއްނުން ކޮންމެވެސް ފޮޓޯ ފްރޭމްއެއްގެ ވާހަކައެއް؟ ކޮބާ އޭތި؟" ނޫރީން ހަމަ ކޮޓަރިއަށް ވަދެވުމާއިއެކު ޒައިކާން ކެތްމަދުވެފައިހުރެ އެއްސެވެ.\n"މިއިނީ އޭތި!" ނޫރީން އެނދު ދަށުން ފްރޭމްނަގައި ދައްކައިލިއެވެ.\n"އަ… އާނ! މިއީ އަހަރެންގެ މަންމަ. ދެން މިިއިނީ އަހަރެން." ޒައިކާން ދެލޯ ބޮޑުކޮށްލުމަށްފަހު ފިޔަގަނޑު ލައިފައިއިން އަންހެން އެއްޗަށް އިޝާރާތްކޮށްލަމުން ބުންޏެވެ.\n"ދެން މިއިނީ ނިހާން. ދެން އެއިނީ ނޫރާ." ޒައިކާން އެތާ އިން ފިރިހެން އެއްޗަށާއި ލިއާ ވައްތަރު މީހާއަށް އިޝާރާތްކޮށްލަމުން ބުންޏެވެ.\n"ނިހާން, ކަޝީޝާ, ނޫރާ… އެއީ ކޮން ބައެއް؟ އާހް…." ނޫރީން ބޮލުގައި އަތްއަޅައިލަމުން އެނދު މައްޗަށް ވެއްޓިގަތެވެ.\nއެވަގުތަަކީ ކައިގެން ދެންތިބި ތިން މީހުން ވަތް ގަޑިއެވެ. އެމީހުންނަށް ޒައިކާން އެފްރޭމްއަށް ބަލާތަން ފެނުމުން އެމީހުންވެސްގޮސް ޒައިކާންގެ ގާތުގައި ހުއްޓުނެވެ.\n"ޒައިކާން! އެމީހުން އިނގޭތަ؟" ނިކާން އެފޮޓޯގައި ތިބި މީހުންނަށް އިޝާރާތްކޮށްލުމަށްފަހު އެއްސެވެ.\n"ޒައިކާން… އަވިއާނާ!!." ނޫރީން އެނދުން ތެދުވަނިކޮށް އަވިއާނާ ކުޑަދޮރުން ފެނުމުން ތުރުތުރު އަޅަމުން ބުނެވުނީ އެހިސާބަށެވެ.\n"އޭނ؟އަވިއާނާ؟" ޒައިކާން ކުއްލިއަކަށް އެނދުންތެދުވުމަށްފަހު ކުޑަދޮރަށް ބަލައިލިއެވެ.\nއެގަޑީގައި ވޫސްލައިފައި އަވިއާނާ އެތެރެއަށް ވަދެގެން އައިސް ނޫރީންގެ އަތުގައި ހިފެހެއްޓިއެވެ.\n"ދޫކޮށްލާ!" ނޫރީން އަވިއާނާ އަތުން ސަލާމަތްވުމަށް ތެޅިގަތެވެ.\nކަޔާންއާއި ނޫރީން ފިޔަވައި ދެން ތިބި ކުދިން ތިބީ ވާނުވާގައެވެ. ޒައިކާން ދެބުމަ ކައިރިކޮށްލުމަށްފަހު އަވިއާނާގެ އަތް ނޫރީންގެ އަތުން ނައްޓުވައިލިއެވެ.\n"އަހަރެންގެ އަތުން ދޫކޮށްލާ! އެހެންނޫނީ ތަދުވާނީ ހަމަ ކަލެއަށް." އަވިއާނާ ދިނީ އިންޒާރެކެވެ.\n"ނޫން! އަހަރެންގެ ދުވަސްދުއްވައިލައިފަ ނޫނީ ކަލެއަށް އޭނާގެ ގަޔަކު އިނގިލިކުރިވެސް ޖެއްސިޔަކަ ނުދޭނަން." ޒައިކާން ރުޅިވެރިކަމާއިއެކު ބުންޏެވެ.\nއަވިއާނާ ބޯހޫރުވައިލުމަށްފަހު އޭނާގެ ލޯ ކަޅުކުލައިން ދިއްލައިލިއެވެ. އެވަގުތު އޭނާގެ ތުންފަތްވެސް ކަޅުވިއެވެ. އަދި އޭނާގެ ތުންފަތުން ދެފޭރާ ދަތް ނެރެލިއެވެ. އޭނާ ޒައިކާން އަތުކޮޅަށް ހޫރައިލުމަށްފަހު ނޫރީންގެ ގާތަށް ދިޔަގޮތަށްގޮސް ފަށް ނެގިއެވެ. އަދި ފަށް ނޫރީންގެ ލޯ ކުރިމަތީގައި އެއްއަތުން އެލުވައިލުމަށްފަހު ފަށް ހޫރުވަން ފެށިއެވެ. އެވަގުތު ނޫރީންގެ ދެލޯ ކަޅުކުލައަށް ބަދަލުވެ އޭނާގެ ލޮލުން އެ ފަށަށް ބަށިކުލައިގެ އަލިތަކެއް ވަދުނެވެ. އެއަލިތައް ވަތްތަނާ ނޫރީން ވޭނީ ހަޅޭކަކާއިއެކު ހުރިތަނަށް ތިރިވިއެވެ. ނިކާންމެންނަށް މިމަންޒަރު ފެނުނުއިރު ތިބީ ގުޑިލަންވެސް ހަނދާންނެތިފައެވެ. ޒައިކާން އަވިއާނާގެ ގާތަށް އަންނަން ފެށުމުން އަވިއާނާ ތޫނު އަޑަކުން ރާގެއް އަޅުވައި ލަވަ ކިޔަން ފެށިއެވެ. ޒައިކާން އަވަހަށް ކަންފަތުގައި އަތް އެޅިއެވެ. ނޫރީންވެސް އެއަޑު އިވުމާއިއެކު ކަންފަތުގައި އަތްއަޅައި ބާރުކޮށްލިއެވެ. ނިކާންމެން ކަންފަތުގައި އަތް ނޭޅުމުގެ ނަތީޖާއަކަށްވީ އެމީހުން ކަޅުކުލައިގެ އެއްޗެހިތަކަކަށް ބަދަލުވުމެވެ. އަދި އެމީހުން ނުލަފާ ވައްތަރަކަށް ހެމުން އަވިއާނާގެ ކައިރިއަށް ދިޔަ ތަނާ އެމީހުންނާއިއެކު އަވިއާނާ ގެއްލުނެވެ.\n"ދޮންބޭ!!!!!!" އެމަންޒަރު ފެނުމާއިއެކު ނޫރީންއަށް ކުރި އަސަރެއްގެ ބޮޑުކަމުން ރޮމުން ހަޅޭލަވައިގަނެވުނެވެ.\nއެވަގުތަކީ ޒައިކާން ކަންފަތުން އަތް ނެގި ވަގުތުކަމުން ނޫރީން އެހެން ބުނި އަޑު އިވުނެވެ. ޒައިކާން އަވަހަށް ނޫރީން ކައިރިއަށްގޮސް ނޫރީންގެ ކައިރީގައި އުޑުފައިން އިށީނެވެ.\n"ނޫރީން." ނޫރީންއަށް ކޮށްފައިވި އަސަރު ފެނުމުން ޒައިކާންގެ ހަޔާތުގައިވެސް ފުރަތަމަ ފަހަރަށް އަންހެން ކުއްޖަކަށް އޭނާގެ ހިތް ހަމްދަރުދީއިން ފުރި ބަންޑުންވިއެވެ.\n"ދޮ… ދޮންބެ… ކީ… ކީވް… ލި… އަމް… ސަ..ލާމަތްކޮށްދީ!" ނޫރީން ޒައިކާންއަށް ބަލައިލުމަށްފަހު އަސަރުގަދަގޮތަކަށް ބުނެލިއެވެ.\n"ނޫރީން. ރިލޭކްސް." ޒައިކާނ ނޫރީންގެ އަތުގައި ހިފައިލަމުން ބުންޏެވެ.\n"ނޫރީއަށް ރިލޭކްސްވެވޭނެތަ؟ އޭނ؟ އެއީ ނޫރީގެ ހަމައެކަނިހުރި ދޮންބެއޭ. ނޫރީގެ ދެ އެކުވެރިންނޭ. އަޅެ ޒައިކާންގެ ފެމެލީ މީހަކު އެގޮތަށް އަވިއާނާ ހަދައިފި ނަމަ ޒައިކާންއަށް ރިލޭކްސްވެވޭނެތަ؟ ނުވާނެ. ޒައިކާން އަންނާނީ ރުޅި. އެއީ އަދި ބޭރުފުށުން. އެތެރެ ފުށް ރޮއެރޮއެ ހަލާކުވާއިރުވެސް އެމީހަކު ގެނެސްފަނޫނީ ޒައިކާންއަކަށް ރިލޭކްސްއެއް ނުވެވޭނެ. ހަމަ އެގޮތަށޭ. ޒައިކާން. ޓްރައި ޓު އަންޑަރސްޓޭންޑް މީ!" ނޫރީން ކޮޅަށް ތެދުވުމަށްފަހު ބުންޏެވެ.\n"ޒައިކާން! ޕްލީޒް ހެޔޮނުވާނެ. އެމީހުން ސަލާމަތްކޮށްދީބަލަ. އެމީހުން ސަލާމަތްކުރަން ނޫރީ މިހިރީ ކޮންމެފަދަ ކަމެއްވެސްކުރަން ތައްޔާރަށް. ޒައިކާންއަށް ނޫރީގެ ހުރިހާ ބާރުތައްދީގެން ކަމަކު… އެމީހުން ސަލާމަތްކޮށްދީބަލަ. އާދޭހެކޭ މިކުރަނީ…. ޕްލީޒް ޒައިކާން. ޕްލީޒް…." ނޫރީން ޒައިކާންގެ ގައިގައި ބައްދައިލަމުން ބުންޏެވެ.\n'ސައިރެން' ގެ 8ވަނަ ބަޔަށް އިންތިޒާރުކުރައްވާ!\nRrYn January 9, 2021\nމިބައިވެސް ވަރަށް ރީތި އިނގޭ 💖💝 މާޝާ ﷲ ❤ ލަވް ޔޫ އެން ސްޓޭ ސޭފް ޑިއަރ 💞💗\nflame Gurl January 9, 2021\nތޭންކްސް ރީ 😃 ލަވް ޔޫ2އެން ސްޓޭ ސޭފް 😘❤\n؟. ؟؟ނުކުންނަން ނުވޭ January 11, 2021\nމި ވާހަކަ މީ މަހަކު އެއްފަހަރު ނެރޭ ވާހަކައަށް ތައް؟😒😒ވާހަކަ ނުނިކުމެ ލަސް ވެއްޖެ ނަމަ ނުލިޔުން ބުއްދިވެރި 😡😠😠😡😠😡😠😡😠😡😡😠😠😡😠😡😡😠😡😠😡😡😡😠😡😡😠😡😠😡😠😡😡\n@& January 10, 2021


FYFC: Lecrose Aai Shabnamee Connect Final Ah - Vaguthu\nރޭގެ ސެމީ ފައިލް މެޗުގެ ތެރެއިން ---\nލ. ފޮނަދޫ މެދުއަވަށު ސްޕޯޓްސް ކްލަބާއި މެދުއަވަށު ޒުވާނުން އިންތިޒާމް ކޮށްގެން ބާއްވާ، ފޮނަދޫ ޔޫތު ފުޓްސަލް ޗެލެންޖުގެ ފައިނަލަށް ލެކްރޮސްއާއި ޝަބްނަމީ ކެނެކްޓް ދަތުރުކޮށްފިއެވެ.\nމުބާރާތުގެ ސެމީ ފައިނަލް ދެ މެޗު ރޭ ކުޅުފައިވާ އިރު، ފައިނަލް އޮންނާނީ މާދަމާ ރޭގައެވެ.\nފޮނަދޫ ފުޓްސަލް ގްރައުންޑުގައި ރޭ ކުޅުނު ސެމީ ފައިނަލް ފުރަތަމަ މެޗުގައި ޝަބްނަމީ ކަނެކްޓުން ނުކުތީ ބަރާސިލް އެފްސީއާ ދެކޮޅަށެވެ.\nމެޗުގެ ފުރަތަމަ ކޮޅުގައި ބަރާސިލް އެފްސީއަށް ލީޑު ނަގައިދިނީ ހުސައިން ނާޝިދު (ނާއްޓޯ)އެވެ. ނާއްޓޯގެ ގޯލާއެކު އެޓީމުން ލީޑުގައި އޮވެ ހާފް ނިންމާލަން މަސައްކަތް ކުރި ނަމަވެސް، ޝަބްނަމީ ކަނެކްޓްގެ އިބްރާހީމް ޒިހާން ވަނީ އެޓީމަށް ނަތީޖާ ހަމަހަމަ ކޮށްދީފައެވެ.\nދެވަނަ ހާފްގައި ރަނގަޅަށް ފަށާ ޝަބްނަމީ ކަނެކްޓުން ލީޑު ނެގިއެވެ. އަހުމަދު ޔާމިންގެ ހިތްގައިމު ގޯލާއެކު ޝަބްނަމީން މެޗުގެ ލީޑު ނެގި އިރު، އެޓީމަށް ފައިނަލް ޔަގީން ކޮށްދިނީ، މެޗުގެ މޮޅު ކުޅުންތެރިޔަކަށްވެސް ހޮވުނު ގޯލްކީޕަރު އަބްދުﷲ ނާފިޒްގެ މޮޅު ސޭވްތަކަކާ އެކުގައެވެ.\nދެވަނަ މެޗުގައި ލެކްރޮސް ނުކުތީ ފޮނަދޫ ޕޮލިހާ ދެކޮޅަށެވެ. އެ މެޗު ލެކްރޮސްއިން ކާމިޔާބުކުރީ 7-1ގެ ތަފާތު ބޮޑު ނަތީޖާއަކުންނެވެ.\nމެޗުގެ ކުރީ ކޮޅުގައި ބާސިމް އަބްދުއް ސަމަދުގެ ގޯލާއެކު ލެކްރޮސްއިން ލީޑު ނެގި އިރު، އަލީ ހާފިޒް (ކުޑަ އައްޔަ) އަދި މާޒިޔާގެ މިޑްފީލްޑަރު އަބްދުﷲ ޖުނައިދު (ޖޭނޭ)ގެ ކުޅުން ހިފެހެއްޓުމަށް ޕޮލިސް ނުކުޅެދުނެވެ.\nމެޗުގެ އަލީ ހާފިޒް ހެޓްރިކް ހެދި އިރު، ފުރަތަމަ ހާފްވެސް ނިންމާލީ 3-0ގެ ނަތީޖާއަކުންނެވެ. ލެކްރޮސްއިން ފަސޭހަކަމާއެކު މެޗު ކޮންޓްރޯލް ކޮށްގެން ކުޅުނު އިރު، ބާސިމް ވަނީ އިތުރު ގޯލެއްވެސް ޖަހާފައެވެ. އޭގެ އިތުރުން އެޓީމުގެ ގޯލްތައް ޖަހައިދިނީ ޖޭނޭ އަދި އިބްރާހީމް ފާޒިއުއެވެ.\nޕޮލިސް ޓީމުގެ ހަމައެކަނި ގޯލް ޖަހައިދިނީ ހުސައިން އާސިމްއެވެ.\nފައިނަލް މެޗު އޮންނާނީ މާދަމާ ރޭ 8:30ގައެވެ.


Maaliyyathu Committee in hushahelhi 101 audit report faaskoh nimaalaifi\nރައްޔިތުންގެ މަޖިލީހުގެ ޖަލްސާއެއްގެ ތެރެއިން --\nމާލިއްޔަތު ކޮމެޓީން ހުށަހެޅި 101 އޮޑިޓް ރިޕޯޓް ފާސްކޮށް، ނިންމާލައިފި\nރައްޔިތުންގެ މަޖިލީހުގެ މާލިއްޔަތު ކޮމެޓީން ނިންމައި މަޖިލީހުގެ ޖަލްސާއަށް އެޖެންޑާ ކޮށްފައިވާ 101 އޮޑިޓް ރިޕޯޓް، ފާސްކޮށް ނިންމާލައިފި އެވެ.\nމިދިއަ ހަފްތާގެ ހޯމަ، އަންގާރަ އަދި ބުދަ ދުވަހު މަޖިލީހުން ބޭއްވި ޖަލްސާތަކުގައި ވަނީ 66 އޮޑިޓް ރިޕޯޓް ވަނީ ފާސްކޮށްފަ އެވެ. އަދި މިހަފްތާގެ ހޯމަ ދުވަހު ބޭއްވި ޖަލްސާގައި 15 އޮޑިޓް ރިޕޯޓެއް ފާސްކޮށްފައި ވެއެވެ. އިއްޔެ ވަނީ ބާކީ އޮތް 20 އޮޑިޓް ރިޕޯޓް ފާސްކޮށްފަ އެވެ.\nއެހެންކަމުން ޖުމްލަ ފަސް ޖަލްސާއަށް އެ ރިޕޯޓުތައް އެޖެންޑާ ކުރެވި، މާލިއްޔަތު ކޮމެޓީން ފާސްކޮށް މަޖިލީހުގެ ތަޅުމަށް ފޮނުވާފައިވާ ދައުލަތުގެ ބައެއް އިދާރާތަކުގެ 101 އޮޑިޓް ރިޕޯޓު މިވަނީ މަޖިލީހުން ފާސްކޮށް ނިންމާލާފަ އެވެ.\nމަޖިލީހުގެ ޖަލްސާތަކަށް 101 އޮޑިޓް ރިޕޯޓެއް ހުށަހަޅައި މެމްބަރުން ބަހުސް ކުރުމަށް ފުރުސަތު ހުޅުވާލުމުން ވެސް އެއްވެސް މެމްބަރަކު އެ އޮޑިޓް ރިޕޯޓްތަކަށް ބަހުސް ކޮށްފައެއް ނުވެއެވެ.\nމާލިއްޔަތު ކޮމިޓީން ދިރާސާކޮށް ނިންމާފައިވާ އޮޑިޓް ރިޕޯޓްތަކުގެ ތެރޭގައި 2007 ވަނަ އަހަރާއި 2013 ވަނަ އަހަރާ ދެމެދުގެ ރިޕޯޓްތައް ހިމެނެއެވެ. އޭގެތެރޭގައި ޕޮލިސް އިންޓެގްރިޓީ ކޮމިޝަނުގެ އޮޑިޓް ރިޕޯޓާއި، އިލެކްޝަންސް ކޮމިޝަނުގެ އޮޑިޓް ރިޕޯޓްތަކާއި، އެންޓި ކޮރަޕްޝަންސް ކޮމިޝަނުގެ އޮޑިޓް ރިޕޯޓާއި، އެކި ކައުންސިލްތަކުގެ އޮޑިޓް ރިޕޯޓްތަކުގެ އިތުރުން ސަރުކާރުގެ އެކި ވުޒާރާތަކުގެ އޮޑިޓް ރިޕޯޓްތައް ވެސް ހިމެނެއެވެ.\nގިނަ ދުވަސްތަކެއް ވެފައިވާ ރިޕޯރޓްތައް މާލިއްޔަތު ކޮމިޓީން ޖަލްސާއަށް ހުށަހެޅުން ބައެއް މެމްބަރުން ވަނީ އެކަމުގެ ކަންބޮޑުވުން ފާޅުކޮށްފައެވެ.\nދާދިފަހުން މާލިއްޔަތު ކޮމިޓީގެ މުގައްރިރު ކަމުގެ މަގާމަށް އައްޔަން ކުރައްވާފައިވާ ކޮމަންޑޫ ދާއިރާ މެމްބަރު އަހްމަދު ނާޝިދު (އޭޑީކޭ ނާޝިދު) ވިދާޅުވީ ކޮމިޓީން ނިންމައި މަޖިލީހުގެ ޖަލްސާއަށް ހުށަހަޅާފައި ވަނީ މީގެ އެތައް އަހަރެއް ކުރީގެ އޮޑިޓް ރިޕޯޓްތަކެއް ކަމަށެވެ. ނަމަވެސް އެ ހުރިހާ ރިޕޯޓްތަކަކީ ވެސް އެއްވެސް މައްސަލައެއް އޭގައި ނެތް އޮޑިޓް ރިޕޯޓްތައްކަން ނާޝިދު ވަނީ ފާހަގަކުރައްވާފައެވެ.\nނާޝިދު ވިދާޅުވީ އޭނާ މާލިއްޔަތު ކޮމިޓީގެ މުގައްރިރުކަމާ ހަވާލުވެވަޑައިގެންނެވި ފަހުން މަސައްކަތް ކުރެއްވީ ކޮމިޓީގައި ފުނިޖެހިފައި އޮތް ރިޕޯޓްތައް ނިންމުމަށް ކަމަށެވެ.\nމިނިވަން މުއައްސަސާ މަޖިލިސް އޮޑިޓް ރިޕޯޓް ސަރުކާރު


MOC ge raees akah Champy\nއެމްއޯސީގެ ރައީސަކަށް ޗަމްޕީ\nއެމްއޯސީގެ ރައީސަކަށް ހޮވުނު މުހައްމަދު އަބްދުއްސައްތާރު (ޗަމްޕީ)\nމޯލްޑިވްސް އޮލިމްޕިކް ކޮމިޓީ (އެމްއޯސީ)ގެ ރައީސަކަށް ސްވިމިން އެސޯސިއޭޝަން އޮފް މޯލްޑިވްސްގެ ރައީސްގެ ގޮތުގައި ހުންނެވި މުހައްމަދު އަބްދުއްސައްތާރު (ޗަމްޕީ) އިންތިޚާބުކޮށްފި އެވެ.\nޗަމްޕީ އިންތިހާބު ކާމިޔާބު ކުރެއްވީ އޭނާއާ ވާދަކުރެއްވި ބެޑްމިންޓަން އެސޯސިއޭޝަން އޮފް މޯލްޑިވްސްގެ ރައީސް މޫސާ ނާޝިދާ ވާދަކުރައްވައިގެންނެވެ.\nހެންވޭރު ބޯޅަ ގޭގައި މިއަދު މެންދުރުފަހު ބޭއްވި އިންތިހާބު ޗަމްޕީ ކާމިޔާބު ކުރެއްވީ 18 ވޯޓުގެ ތެރެއިން 11 ވޯޓު ހޯއްދަވައިގެންނެވެ. މޫސަ އަށް ލިބުނީ ހަތް ވޯޓެވެ.\nއެމްއޯސީގެ ރައީސްގެ މަގާމަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް)ގެ ސީނިއާ ނައިބު ރައީސް އަލީ އުމަރު (އައްޔަ) ވެސް ވާދަކުރެއްވި އެވެ. އެކަމަކު އޭނާ ވަނީ އިއްޔެ ނަން އަނބުރާ ގެންދަވާފަ އެވެ.\nއެމްއޯސީގެ ނައިބް ރައީސްގެ މަގާމަށް ހޮވުނީ ހޭންޑްބޯލް މޯލްޑިވްސްގެ ރައީސް އަހްމަދު އިސްމާއީލް އާއި އެތުލެޓިކްސް އެސޯސިއޭޝަން އޮފް މޯލްޑިވްސްގެ ރައީސް މުހައްމަދު ތޮލާލް އެވެ. އަހްމަދަށް 14 ވޯޓު ލިބުނުއިރު ތޮލާލް އަށް 15 ވޯޓު ލިބިފައިވެ އެވެ.\nނޮން އޮލިމްޕިކް ސްޕޯޓްސްގެ ސްލޮޓެއްގައި އެމްއޯސީގެ ނައިބް ރައީސްގެ މަގާމަށް ކްރިކެޓް ބޯޑް އޮފް މޯލްޑިވްސް (ސީބީއެމް)ގެ ކުރީގެ ރައީސް މުހައްމަދު ފައިސަލް ވެސް ވާދަކުރެއްވި އެވެ. އޭނާ އަށް ލިބުނީ ހަ ވޯޓެވެ.\nއެޗްޕީއޭގެ ހުއްދަ ލިބިގެން އަދި ކޮވިޑްގެ ހާއްސަ ފިޔަވަޅުތަކާ އެކު ކުރިއަށް ދިޔަ އިންތިހާބުގައި ވަނީ އެމްއޯސީގައި ހިމެނޭ އޮލިމްޕިކް ކުޅިވަރުތަކުގެ ހަ ސްލޮޓަށް ވެސް މެންބަރުން ހޮވާފަ އެވެ. އެގޮތުން ހޮވުނީ ޓެނިސް އެސޯސިއޭޝަން، ބެޑްމިންޓަން އެސޯސިއޭޝަން، ސާފިން އެސޯސިއޭޝަން، ވޮލީބޯލް އެސޯސިއޭޝަން، ޓޭބަލް ޓެނިސް އެސޯސިއޭޝަން އަދި ބާސްކެޓް އެސޯސިއޭޝަނެވެ. ނޮން އޮލިމްޕިކް ކުޅިވަރުތަކުގެ ސްލޮޓަށް ހޮވުނީ ޗެސް އެސޯސިއޭޝަނާއި ބޮޑީބިލްޑިން އެސޯސިއޭޝަން އަދި ނެޓްބޯލް އެސޯސިއޭޝަން އެވެ.\nއެމްއޯސީގެ ރައީސަކަށް ހޮވުނު ޗަމްޕީ ވަނީ އެމްއޯސީގެ މިދިޔަ ދައުުރުގައި މެންބަރުކަން ކުރައްވާފަ އެވެ. އަދި މިދިޔަ އަހަރުގެ ޖުލައި މަހު ބޭއްވި ސްވިމިން އެސޯސިއޭޝަންގެ އިންތިހާބުގައި އޭނާ ވަނީ ތިންވަނަ ދައުރަކަށް އެ އެސޯސިއޭޝަންގެ ރައީސްގެ މަގާމަށް ވެސް އިންތިހާބުކޮށްފަ އެވެ.\nއެމްއޯސީގެ ރައީސްގެ މަގާމުގައި މިދިޔަ ދެ އަހަރު ހުންނެވި މުހައްމަދު ޝަވީދު މިއަހަރުގެ އިންތިހާބުގައި ވާދަކުރައްވާފައެއް ނުވެ އެވެ.\nސްވިމިން ޕޫލް ހެދުމަށް ފައިސާގެ މައްސަލައެއް ނެތް


ވާހަކަ: ޒައިނާ - 04 - DhiDaily\nވާހަކަ: ޒައިނާ – 04\n4 ވަނަ ބައި\nއެއީ ގަސްބޯ ހިސާބެއް ކަމުގައިވިޔަސް ހެދިފައިހުރި ރުއްތަކުން ވަރަށް ގިނަފަންތައް ފައިބައިފާ ހުއްޓެވެ. ޒައިނާ ފަންތައް އެއްތަނަކަށް ޖަމާކުރަމުންދަނިކޮށް ކުއްލިއަކަށް ސިހިގެންދިޔައީ ކަނާތްފަރާތުގައި ހެދިފައިހުރި ގަސްތަކުގެ އަނެއް ފަރާތުން އިވެންފެށި އަޑަކުންނެވެ. ފިރހެނެއްގެ އަޑުން އިވެންފެށި ރައިވަރެއްގެ އަޑެވެ. ކިޔާއެއްޗެއް ކަނުލާ އަޑުއަހަށް ޒައިނާ ޝައުޤުވެރިވިއެވެ.\n”ކުޑައިރުގެ އަނިޔާތަކަށް، މަޢާފު ކޮށްދޭތޯ ހުރީން\nހެޔޮނުވާނޭ މިކާން، ކޮށްލަދޭތޯ ހަނުހުރީން\nނޭގެޔޭ ފެނުނަކާސް، އިސްކޮޅުން ހަމަ ބޮޑުކަމުން“\nމިއަޑު އިވުމުން ޒައިނާއަށްވީ މަޖާކަމަށެވެ. ވަލަށް ދަރުކޮށަންގޮސް އުޅޭލިއިރު ވަލު ތެރޭގައި ވާދަ ރައިވަރު ކިޔާއަޑު އިވޭ ކަމަށް ކުޑައިރު ކިޔާފައިހުރި ބައެއް ވާހަކަތަކުން ޒައިނާއަށް ފާހަގަ ކުރެވިފައިވެއެވެ. ޚާއްޞަކޮށް ހަންޑިގަނޑުވަރު ދޮންކަމަނަ ވާހަކައިގައި އިންސާނަކާއި ހަންޑިއަކާ ބައްދަލުވެ ކައިވެނިކޮށްފައިވަނީ މިފަދަ ގޮތަށް ވަލަށްގޮސް އުޅުނު އުޅުމެއްގެ ތެރޭގައި ވާދަރައިވަރު ކިޔަމުންގޮސް ކަމަށް އެ ވާހަކަ ފޮތުން އެނގެއެވެ. އެކަމަކު ޒައިނާއަށް މި އިވުނު އަޑުން ޒައިނާ ކުޑަކޮށްވެސް ބިރެއް ނުގަތެވެ. ސަބަބަކީ އެއީ ކާކުކަން ޒައިނާއަށް ކޮންމެވެސް ވަރަކަށް އެނގޭތީ ކަމަށްވެސް ވެދާނެއެވެ. އެ އިވުނު ބަސްކޮޅު ނިމުނާއެކު ޒައިނާވެސް ގަސްދުކުރީ ހަމަ އެފަދަގޮތަކަށް އެބަސްކޮޅަށް ޖަވާބު ދިނުމަށެވެ. ޒައިނާއަކީ ކުޑައިރުންސުރެ ދިވެހި ބަހަށް މޮޅު ކުއްޖަކަށްވާތީއާއި އަދި އަދަބީ މުބާރާތްތަކުގައި ވަރަށް ފުރިހަމަ ވަނަތަކެއް ހޯދައިވާ ކުއްޖަކަށްވާތީ ކިޔަންފެށިއެވެ.\n”ފިލަފިލާ ހުއްޓަކާސް، ފާޒިލޭ ތީ ޔަޤީން\nލިބުނު އަނިޔާގެ ލަކުނޭ، މޫނުގައި މިހިރީ އިނގޭ\nޢީދު ދުވަހޭ އެއީ، އަދިއަދަށްވޭސް ހަދުމަވޭ“\nމި ހިސާބަށް ޒައިނާއަށް ކިޔާލެވުނު ތަނާއި އަނެއްކޮޅުން ފެށިއެވެ.\n”މަޢާފު ކުރުމަށް އެދެވެނީ، ލޯބިވާތީއޭ އަޅާ\nކުޑައިރުން ފެށިގެނޭ، ފެންނަނީ މޫނު ޒައިނާގެއޭ\nހިތްތެޅޭޅެއް ބޮޑުކަމޫން، ނުކެރިފައި މިހިރީ ބުނާން“\nމިއަޑު އިވުމާއެކު ޒައިނާ ވަރަށް ބޮޑަށް ހިނިއައެވެ. އަދި ހުރިހާ ފަންތައް އެކީ އައްސާލަމުން ކިޔަން ފެށިއެވެ.\n”ލޯބިވަންޏާ ނިކާން، ފެނިބަލާށޭ ކުރިމަތީން\nލަދުގަތަސް ހިތްހެވޭ، މަޢާފު ކުރަމޭ ފާޒިލާށް\nލޯބިވާނަމަ އެކާން، ދަންނާނަމޭ ހިތުއަޑީން“\n”އޭތް… އޭތް… މޮޔަވީތަ…. ކޮން ބަނދިވަރެއް ތިކިޔަނީ… މިތާ އިތުރު މީހަކުވެސް ހުރީކީނޫން… އަނެއްކާ ކިހިނެތްތިވަނީ…“ ދަރުބޮނޑި ހިފައިގެން ފަހަތުން އައި ރިޔާޝާ ބުނެލިއެވެ.\n”ނޭނގެ… ނާހަންތަ އަޑެއް… އެއްކަލަ ފާޒިލް ކަންނޭގެ… އެދިމާއިން ފާޑަކަށް ބަނދިވަރެއް ކިޔާއަޑު އިވެންފެށީ… މަވެސް ޖަވާބުދޭން ފެށީ….“ ބަނދެފައިހުރި ފަންތައް ނަގަމުން ޒައިނާ ބުނެލިއެވެ.\n”ސާބަސް ބިރެއްވެސް ނުގަނޭތަ…. ވަލަށް އައިސްއުޅޭއިރު ތިކަހަލަ އަޑުއަޑު އިވެޔޭ ކިޔައެއްނު… ދެން އޭގެ ރައްދު ދޭންޖެހޭތަ… “ ރިޔާޝާވެސް މަޖާވެލާފައި ބުނެލިއެވެ.\n”ތިއީ މާކުރީގައި ހިނގާކަންކަން… މިހާރު ތިކަހަލަ ކަމެއް ނުވާނެއޭ…. މަށަށް ޔަޤީން އެވާނީ އެ ފާޒިލްގެ ކަމަކަށް… ރިޔާ ބުނީމެއްނު ފާޒިލް މަގޭ ވާހަކަ ދެއްކިއޭވެސް… ދެން ހިނގާ ދާން… “ ހިނގައިގަންނަމުން ޒައިނާ ބުނެލިއެވެ.\nޒައިނާ ހީކޮށްގެންހުރީ ގެއަށްދާ މަގުމަތީ ކޮންމެވެސް ހިސާބަކުން ފާޒިލް ފެންނާނެ ކަމަށެވެ. ނަމަވެސް ގެއާއި ހަމައަށް ދިޔައިރުވެސް ފާޒިލްގެ އެއްވެސް ޚަބަރެއް ނުވިއެވެ.\nދުވަސްތައް ފާއިތުވަމުންގޮސް ރޯދަމަހުގެ ފަހުދިހައަށް އަޅައިފިއެވެ. ރޯދަމަހުގެ 22 ވަނަ ދުވަހެވެ. އާދައިގެމަތިން ފަތިސް ނަމާދުކޮށްލައިގެން ޤުރުއާން ކިޔަވާލަން އިނުމަށްފަހު ޒައިނާ ނިދާލަން އޮށޯތީ ހެނދުނެވެ. އެކަމަކު 10 ޖެހިއިރު ހޭލެވިއްޖެއެވެ. ފެންވަރާލައި ތައްޔާރު ވެލައިގެން ކޮޓަރިން ބޭރަށް ނިކުތްއިރު ޒައިނާގެ މަންމަ އާބިދާ ހަވާދު ފުނޑަށް އިނެވެ.\n”މަންމާ.. މިއަދު ރޯދަވިއްލަން ކޯއްޗެއް ހަދަނީ… “ ޒައިނާގޮސް މަންމަ ކައިރީގައިހުރި ކޮޅުފިލާ ގޮނޑިއެއްގައި އިށީންނަމުން އަހާލިއެވެ.\n”މިއަދު އަޅާނީ ކުޅިބޯކިބަލަކާއި ފޮނުބޯކިބަލެއް….. ދެން ފެންފޮޅި ފިހެފަ ބަނބުކެޔޮލުގައި ސަންނެޓި ކައްކަން ކަމަށް މިއުޅެނީ… ދަރިފުޅުގެ ކޮއްކޮއަށް ސަންނެޓި އެއީ ވަރަށް މީރު އެއްޗެއް…. “ ފުނޑަން އިން ހަވާދުގަނޑު އެއްކޮށްލަމުން އާބިދާ ބުނެލިއެވެ.\n”އަޅުގަނޑު މިއަދު ކޮންކަމެއް ކޮށްދޭންވީ… ބަނބުކެޔޮ މަށައިދެންތަ…؟“ ގޮނޑިމަތީގައި ބާއްވާފައި އޮތް ދެ ބަނބުކޭލާއި ދިމާއަށް ބަލާލަމުން ޒައިނާ އެހިއެވެ.\n”ނޫނޭ… މިހަވާދުކޮޅު ފުނޑާލާފަ މަންމަގޮސް ބަނބުކެޔޮ މަށާނަން… ދަރިފުޅު މިއަދު ފަޅޮލުގަ ފަނިކައްކާނީ… ބައިވަރު ފަޅޯ ދޮންވެފައި އެބަހުރި…. ދޭބަލަ ރަނގަޅަށް ދޮންވެފަހުރި ފަޅޮލެއް ބިނދެގެން އަންނަން… “ އާބިދާ ބުނެލިއެވެ.\n”ކިޔާދީބަލަ ފަޅޯފަނި ކައްކާނެގޮތް….“ ގޮނޑީގައި ރަނގަޅަށް ހަމަޖެހިލަމުން ޒައިނާ އަހާލިއެވެ.\n”މިއީ ކައްކަން އެހާ އުނދަގޫ އެއްޗެއް ނޫނޭ…. ބޭނުންވާނީ ދޮންފަޅޮލެއް، އެކަމަކު ފާނުވާ…. ދެން ބޮޑު ފަޅޮލެއް ވިއްޔާ ބައިކިލޯ ހަކުރު… ހަ އިންޗި ހުންނަވަރުގެ ރާނބާފަތް ކޮޅެއް…. އެ ނިމުނީ…“ ފުނޑި ހަވާދުކޮޅު ތައްޓަށް އަޅަމުން އާބިދާ ބުނެލިއެވެ.\n”ދެން ކިހިނެތް ކައްކާނީ… “ ޒައިނާ ޝައުޤުވެރިކަމާއެކު އަހާލިއެވެ.\n”ފުރަތަމަ ފަޅޯ ރަނގަޅަށް ދޮވެލުމަށްފަހު، ފޮތިފޮތި ކޮށްލާފައި ހިމަކޮށް ދިގަށް ހުންނަގޮތަށް ކޮށާލާނީ… ދެން ކޮށި ފަޅޯކޮޅު ފެންފޮދެއްގައި މަޑުވަންދެން ރަނގަޅަށް ކައްކާނީ… ރަނގަޅަށް މަޑުވުމުން ފަޅޯކޮޅު ހަލަންޏަށް އޮއްސާލާނީ… މިގޮތަށް ފަޅޯ ކައްކާލުމުން ފަޅޮލުގައި ހުންނަ ކިރުގަނޑު ފިލައިގެން ދާނެ…. ދެން ހަލަންޏަށް ފަޅޯކޮޅު އޮއްސާލީމަ ފެންގަނޑު ފައިބައިގެން ދިޔައިމަ އެފަޅޯކޮޅު ތެއްޔަށް އަޅާލުމަށްފަހު އޭގެތެރެއަށް ފެނާއި ރާނބާފަތްކޮޅު އަޅައިގެން އަނެއްކާ ކައްކާލާނީ…. ރަނގަޅަށް ކެކުނީމަ ހަކުރުކޮޅު އަޅައިގެން އިރުކޮޅަކު ކައްކާލާފަ ފޮނި ހެޔޮވަރުކޮށްލާނީ… އޭރުން އެކެކުނީ… ކިހާ ފަސޭހަ.. އަދި ވަރަށް މީރުވާނެ އޭގެ ތެރެއަށް މާފެންކޮޅެއްވެސް އަޅާލީމަ…. ދަރިފުޅުގޮސް ބަލާލަބަލަ ހުވަނދުމާގަހުގަ މާހުރިތޯ… ހުރިއްޔާ މާކޮޅެއް ބިނދެލައިގެން އައިސް ފެންކޮޅަކަށް އަޅާލާފައި ފަޅޯގަސް ކައިރިއަށް ދޭ…. “ ފުނޑި ހަވާދުތަށި ނައިގެން ތެދުވަމުން އާބިދާ ބުނެލިއެވެ.\nރޯދަވިއްލައިގެންގޮސް މަޣުރިބު ނަމާދު ކޮށްލައިގެން ނަޒީފު ގެއަށް އައި އިރު ޢާބިދާ އާއި ޒައިނާ އާއި ޒައިދު ބަދިގޭގައި ރޯދަވިއްލަން ތިއްބެވެ.\n”ކޮބާ ޒައިނާތަ ސަންނެޓި ކައްކާފަ މިހިރީ….“ ތައްޓަށް ސަންނެޓި އަޅަމުން ނަޒީފު އަހާލިއެވެ.\n”ނޫން…. މަންމަ ކެއްކީ… އަޅުގަނޑު ކެއްކޭ ފަޅޯފަނި…. ޔަޤީން މިފަނި ބައްޕައަށް ވަރަށް މީރުވާނެ…. “ މޭޒުމަތީގައި ހުރި ފަނިތައްޓެއް ނަޒީފު ކައިރިއަށް ޖައްސާލަމުން ޒައިނާ ބުނެލިއެވެ.\n”ދަރިފުޅު ކައްކާފިއްޔާ މީރުވާނެ… މަންމަގެ ކެއްކުންގަނޑު މިހާރު އެބަދަސްވޭ…“ އާބިދާ އާއި ދިމާއަށް ބަލާލަމުން ނަޒީފު ބުނެލިއެވެ.\n”ކައްކާގޮތް ކިޔާދޭންވެސް މަންމަ ވަރަށް މޮޅޭ… އެހެންވީމަ މީރުވާނެއެއްނު… ޒައިދު ކޮއްކޮ ދެވަނަ ތަށި މިހާރު އެބޮނީ…“ ޒައިދާއި ދިމާއަށް ބަލާލަމުން ޒައިނާ ބުނެލިއެވެ.\n”ހާދަ މީރޭ…. އަދިވެސް އެއްތަށި ބޯލާހިތްވޭ…. “ ޒައިދުވެސް މަޖާރާގަކަށް ބުނެލިއެވެ.\n”މިހާރު ރޯދަމަހުގެ ފަހު ދިހަޔަށް އެޅީނު މި… ދަރިފުޅުމެން ދަމުނަމާދު ކުރަންތަ…؟ ނުކުރަންޏާ ވާނެ މިރެއިން ފެށިގެން ދަމުނަމާދު ކުރަން… ފަރުޟު ނަމާދަށްފަހު އެންމެ މާތް ނަމާދަކީ ދަމުނަމާދު… އެހެންވީމާ ދެކުދިންވެސް ވާނެ ދަމުނަމާދު ކުރަން… މާއުނދަގުލެއް ނުވާނެ… ދަމުނަމާދުގައި ކުރާނީ މަދުވެގެން ދެރަކްޢަތް… ގިނަވެގެން ވަކި ވަރެއް ނޯވޭ… ޢިޝާ ނަމާދުން ފޭބީންސުރެ ފަތިސްނަމާދާ ދެމެދު ކޮންމެ ވަގުތެއްގައިވެސް ކުރެވިދާނެ… އެކަމަކު އެންމެ މޮޅުއިތުވެގެންވަނީ ރޭގަނޑުގެ ފަހުބައިގައި އެނަމާދު ކުރުން… އެއީ ދެން ގާތްގަޑަކަށް ދަންވަރު ދޭއް ޖަހާކަށްހާއިރު….“ ނަޒީފު ވާހަކަ ދެއްކިއެވެ.\n”ބައްޕާ…. ދަމުނަމާދު ކުރަނީ ކިހިނެއްތަ…؟ ޒައިދު އަހާލިއެވެ.\n”ދަމުނަމާދު ކުރުމަށް ނިޔަތް ގަތުމަށްފަހު އަލްޙަމްދަށްފަހު ބޭނުން ސޫރަތެއް ކިޔެވޭނެ… ހަމަ އެހެން ނަމާދުތައްވެސް ކުރާގޮތަށް މަދުވެގެން ދެރަކްޢަތް ކޮށްލީމަ އެ ނިމުނީ…“ ދަމުނަމާދު ކުރާނެގޮތް ނަޒީފު ކިޔައިދިނެވެ.\n”ބައްޕާ… ބައެއް މީހުން ބުނޭ ދަމުނަމާދު ކުރެވޭނީ ނިދާފައި ހޭލައިގެންނޭ… ނިދިނައިސް އެ ނަމާދު ކުރަންޏާ ދެން ޖެހޭނީ ނިދަންދޯ… “ ޒައިނާ ހީނލާފައި މަޖާގޮތަކަށް ބުނެލިއެވެ.\n”ނޫނޭ ދަރިފުޅާ…. ނުނިދަ ހުރެވެސް ކުރެވޭނެ… އެކަމަކު މޮޅުއިތުރު ގޮތަކީ ކުޑަކޮށް ނަމަވެސް ނިދާލާފައި ހޭލައިގެން ކޮށްލުން…. “ ނަޒީފު ކިޔައިދިނެވެ.\n”ދަރިފުޅުމެންނަށް އިނގޭތަ..؟ ރަމަޟާން މަހަކީ އިސްލާމްދީނުގެ ހިދާޔަތު ފާޅުކުރައްވައި ކީރިތިޤުރުއާން ބާވާލެއްވި މަސް.. ހިޖުރައިން ދެވަނަ އަހަރު ބަދުރު ހަނގުރާމަ ކުރެވުނީވެސް ރަމަޟާން މަހުގެ 17 ވަނަ ދުވަހު…. މައްކާ ފަތަޙަ ކުރެވުނީވެސް ހަމަ ރަމްޟާންމަހު… އެހެންވީމަ މިއީ ވަރަށްމާތް މަސްވަރެއް… މިމަހު ޤުރުއާނުގެ އެންމެ އަކުރެއް ކިޔާލިޔަސް އެމީހަކަށް ވަރަށް ގިނަ ޘަވާބު ލިބޭނެ… މީ ފަހުދިހަ… ފަހުދިހައިގެ ތެރޭގައި ލައިލަތުލްޤަދުރި ވިލޭރޭ އޮންނަނީ… ބުނެވޭ ގޮތުގައި އެއީ ފަހުދިހައިގެ އޮނަހިރި ރެއެއް… އެހެންވީމަ ދަރިފުޅުމެން ދެކުދިންވެސް ވަރަށް ގިނައިން ޤުރުއާން ކިޔަވަންވާނެ… “ ޢާބިދާ ދެކުދިންނަށް ނަސޭޙަތްތެރި ވިއެވެ.\n”ލައްބަ މަންމާ… އަޅުގަނޑު ކޮންމެ ރެޔަކުވެސް ހާރުކައިގެން ފަތިސްނަމާދުކޮށްގެން ގެއަށް އައިސް ޤުރުއާން ކިޔަވަން އިނދެފަ ހެދުނުވީމަ ނިދަނީ…. ރޭގަނޑުވެސް ތަރާވީހު ނަމާދު ނިމިގެންވެސް ޤުރުއާން ކިޔަވަން… “ ޒައިދު ބުނެލިއެވެ.\n”ހާދަރަނގަޅޭ… ރަމަޟާން މަހު ރޭ އަޅުކަން ކުރުމަކީވެސް ވަރަށް ޘަވާބު ލިބޭ ކަމެއް… މަންމަ ކޮޓަރީ މޭޒުމަތީގައި އޮންނާނެ ”އަލްމުސްލިމް“ ކިޔާފޮތެއް… ދަރިފުޅުމެން މިރޭ އެފޮތް ކިޔާލާތި… އެފޮތުގައިވެސް ހުންނާނެ ކިޔަން ރަނގަޅު ވަރަށް ގިނަ ދުޢާތައް…. “ އާބިދާ ބުނެލިއެވެ.\n”އާނ… އަދި ހަނދާން ނެތިފައޭ މިހިރީ މާދަމާ ގެއަކަށް ރޯދަވިއްލަން ދާން ދަޢުވަތު ލިބިއްޖެ… ނަމާދުން އައިމަގުމަތީ ދިމާވި ދިގުތިޔަރަގޭ އިބްރާހީމްބެ އާއި… ބުނި މާދަމާ ރޯދަވިއްލަން އަހަރުމެން އެންމެން އެގެއަށް ދާށޯ… އެހާ ގިނަދުވަސްކޮށްފައި ޒައިނާ ރަށަށް އައިމަ ވާހަކަދައްކާލަން ބޭނުންވަނިއްޔޯ… “ އާބިދާއާއި ދިމާއަށް ބަލަންއިނދެ ނަޒީފު ވާހަކަ ދެއްކިއެވެ.\n”އެއީ ކޮންގެޔެއްތޯ…؟ އަޅުގަނޑު ހަނދާނެއްވެސް ނެތް…. “ ޒައިނާ އޭނާގެ ބައްޕައަށް ބުނެލިއެވެ.\n”ދަރިފުޅު ހަނދާން އެބަހުރިތަ ދަރިފުޅު ކުޑައިރު އެއް ދުވަހަކު ކުއްޖަކު އުއްދަނޑި ބުރިއަކުން ޖަހައިގެން ނިތްކުރިމަތި ފަޅައިގެން ގޮސްގެން ރޮމުން ރޮމުން ގެއަށް އައިދުވަހެއް…“ ނަފީޒު ހިނިތުންގެ ހުރި ބުނެލިއެވެ.\n”ލައްބަ….“ ނިތްކުރީގައި އަތްޖައްސާލަމުން ޒައިނާ ބުނެލިއެވެ.\n”ބުނީމެއްނު ފާޒިލް ޖެހީޔޭ… އެއީ އެގޭ ފާޒިލް އޭ… ނަމާދުން އަންނަނިކޮށް ފާޒިލް ބައްޕައާއި ދިމާވެގެން ބުނީ ރޯދަވިއްލަން އެގެއަށްދާން….“ ނަޒީފު ބުނެލިއެވެ.\nޒައިނާގެ މޫނުމައްޗަށް ލަދުވެތި ކަމެއް ވެރިވެގެން ދިޔައެވެ.\nވާހަކަ: ބޯގަންވިލާ – 18\nވާހަކަ: ބޯގަންވިލާ – 17\nވާހަކަ: ބޯގަންވިލާ – 16\nމެއި 7, 2021\nވާހަކަ: ބޯގަންވިލާ – 15\nމެއި 6, 2021


އެޑްމިން – Page 146 – Liyuntheringe Gulhun\nVisitors online  80:users  0guests  50bots  30The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n16 ފެބްރުއަރީ 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 6522\nޢަބްދުލްޢަޒީޒު ޖަމާލު އަބޫބަކުރުތައުބާގެ ފުރުޞަތު ހުޅުވިފައި ވާހިނދު ތިމާ ތައުބާވުމަށް ޤައުލާއި ޢަމަލުން ބިރުވަތައި، ވާށޭ އަވަސް، ތައުބާވުމަށް\nއެނގުމާއި ނޭނގުމުގައި ވިޔަސް ފާއިތުވެދިޔަހާ ކުށްތަކެއް ނެގުމަށް ހިސާބުގެ ފަތްފުށުން، ވާށޭ އަވަސް، ތައުބާވުމަށް\n15 ފެބްރުއަރީ 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4562\nމޫސާ ޞާޢިދު(28 ޖެނުއަރީ 2014 (އަންގާރަ) ދުވަހު ޝާއިޢުކުރި ބަޔާ ގުޅޭ)ފިރާޝާ ދެކޮލުގައި ފުށްޖަހާ ރީތިވެލިއެވެ. އެއަށްފަހު އަތްދަބަސް ކޮނޑުގައި އަޅުވާލުމަށްފަހު ކޮޓަރިން ނުކުތެވެ. އޭރު މެދުގޭތެރޭގައި މުޢާޒުގެ މަންމައާއި ބައްޕަ ކޮންމެވެސް އޮލަ ވާހަކައެއްގައި ތިއްބެވެ.\nދިވެހިބަހުން ގެއްލެމުންދާ ބައެއް ލަފުޒާއި ހަމަތައް\n15 ފެބްރުއަރީ 20143 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 8126\nޢަބްދުލްޢަޒީޒު ޖަމާލު އަބޫބަކުރު1960 ގެ ކުރީކޮޅު ރާއްޖެއަށް އިނގިރޭސި ތަޢުލީމު ތަޢާރުފުވުމާއެކު، ދިވެހި ބަހަކީ މުހިއްމު ބަހެއް ނޫންކަމުގެ އިޙުސާސް ދިވެހީންގެ ހިތްތަކަށް ވެއްދޭތޯ ނޭނގި ނަމަވެސް މަސައްކަތްކުރެވިފައިވެއެވެ. މި ދުވަސްވަރު ދިވެހިބަހަށް ދެވޭ ސަމާލުކަން ކޮންމެވެސް ސަބަބަކާ ހުރެ ކުޑަވިއެވެ. އަދި އިނގިރޭސިބަސް އެނގުމަކީ މީހާގެ މަތިވެރިކަމާއި މޮޅުކަން ހާމަވާ ކަމެއްކަމަށް ގަބޫލުކުރެވެން ފެށުނެވެ. ދިވެހީން ދިވެހިބަސް އިހުމާލުކޮށްލައިފި ނަމަ އެ ބަހާ އަޅައިލާނެ ބަޔަކު ނުތިބޭނެކަން އޭރަކު ވިސްނައިގަންނާކަށް ނޭނގުނެވެ. ނަތީޖާއެއްގެ ގޮތުން އެ ދުވަސްވަރު ގެޔަކަށް ނަމެއް ކިޔަސް އިނގިރޭސި ނަމެއް ކިޔުމަކީ ފަޚުރެއްކަމުގައި ދިވެހި ދުށްޓެވެ.\nދިވެއްސެއްކަން އަންގައިދޭ ފާހަގަ..!\n14 ފެބްރުއަރީ 20144 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 6285\nޙަސަން ޝާކިރު މުޙައްމަދު “އިންތިޚާބު ކިހިނެއްތޯވީ؟ ހޮވުނުތޯ؟” “ނޫނޭ! ނުހޮވުނޭ!… އަނެއްކޮޅަށް ދިޔައީ…” “އެހެންތޯ؟” މިހާރު މިތިބެވުނީ އަޅުގަނޑުމެން ދިރިއުޅޭ 10 ބުރި ޢިމާރާތުގެ ދުވާގޮޅިން އައިސް7ވަނަ ބުރިއާ ހަމައިގައެވެ. އަޅުގަނޑުމެން ފައިބައިފީމެވެ. އޭނާ ދިޔައީ9ވަނަ ބުރިއަށެވެ. ދުވާގޮޅިން ފައިބަމުން އަޅުގަނޑާއެކު ހުރި އަޅުގަނޑުގެ ދަރިފުޅުގާތުގައި އެއީ ލަންކާ މީހެކޭ ބުނުމުން އޭނާ ވަރަށް ހައިރާން ވިއެވެ. “ހާދަރީތިކޮށޭ އެ ވާހަކަދެއްކީ” ދަރިފުޅު ބުނެލިއެވެ. ތެދެކެވެ. މޫނުމަތިންވެސް “ދިވެއްސެކެވެ.” ވާހަކަދެއްކީވެސް އެންމެރީތި ދިވެހިބަހުންނެވެ. ޝުކުރުވެރި ނުވެ ވާނެތަ؟\n14 ފެބްރުއަރީ 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 4026\nތިޔަބުނާފަދަ މިނިވަނެއް ދުނިޔޭގެ ބިމުގައި އުޅުނު ހޭ ފިޔަ ހަދައިގެން އުދުހެވޭތޯ ތެޅި މަރުވެ އުދުހެވުނު ހޭ\nކަނޑައަޅައި ވަކިމިންތަކެއް އިންތަކު ތެރޭގައި ހުންނަ އިރު ކަނޑަކު އެއްގަމު ހިކި ތަނަކު ނުމެހުރެ ނުމެވެ އުޅެލެވުނު ހޭ\nއިސްލާމީ މުޖްތަމަޢުގައި ވަކި ހިއްޕަމުން އަންނަ ލާދީނީ އާދަތަކުގެ ތެރެއިން: ވެލަންޓައިން ދުވަސް\n13 ފެބްރުއަރީ 2014ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 2376\nއިސްލާމީ މުޖްތަމަޢުގައި ވަކި ހިއްޕަމުން އަންނަ ލާދީނީ އާދަތަކުގެ ތެރެއިން:\nކޮންމެ އަހަރެއްގެ ފެބްރުއަރީ މަސް އައުމާއެކު އަޅުގަނޑުމެންގެ ޒުވާން ފުރައިގެ ކުދިން އެންމެ ބޮޑު ސަމާލުކަމެއް ދެނީ ވެލަންޓައިން ދުވަސް ފާހަގަކުރުމަށެވެ. އެ ދުވަސް އައުމާއެކު ވަސްމީރު މާމެލާމެލީގެ ގުލްދަސްތާތަކާއި އަގު ބޮޑު ހަދިޔާތަކާއި މާމުއި ބަސްތަކުން ކަޅިކުރެވިފައިވާ ވެލަންޓައިން ކާޑުތަކުން ލޯބިވެރިން އެ މީހުންގެ ހިތުގެ ޖަޒުބާތުތައް ފާޅުކުރަމުންދެ އެވެ. ދިވެހީންގެ ތެރޭގައި ވެސް ވެލެންޓައިން ދުވަސް ގަބޫލުކުރެވިފައި އޮންނަނީ ލޯބިވެރިންގެ ދުވަހުގެ ގޮތުގަ އެވެ. ސާހިބާ (1)\n13 ފެބްރުއަރީ 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4243\nއިދާރާގެ ނޯޓެއް:މަޝްހޫރު ވާހަކަ ލިޔުންތެރިޔާ އަދި ފިލްމު ޑައިރެކްޓަރ ފާޠިމަތު ނަހުލާގެ ވާހަކައެއް މި ވެބްސައިޓްގައި ޝާއިޢުކޮށްލަން ލިބުނު ކަމީ އަޅުގަނޑުމެން އުފާކުރާކަމެކެވެ. އެއީ ސައިޓަށް ލިބުނު އިތުރު މުއްސަނދިކަމެކެވެ. މި ވާހަކަ ސައިޓަށް ހަދިޔާކޮށްދެއްވި ކަމަށްޓަކައި ނަހުލާއަށް ޝުކުރު ދަންނަވަމެވެ. “ލިޔުންތެރީންގެ ގުޅުން” ނަހުލާއަށް އެދެނީ ހުރިހާވެސް ކުރިއެރުމަކާއި ކާމިޔާބީއެކެވެ.\nއެންމެ ވަރުގަދަ ސިޓީތަކުގެ ތެރެއިން (1)\n12 ފެބްރުއަރީ 2014ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 6979\nތަރުޖަމާ: ޢަބްދުލްޢަޒީޒު ޖަމާލު އަބޫބަކުރުސްވިސް ލޯޔަރ އެލްބިން ސްކްރާމް 2005 ގައި ނިޔާވީ، އޭނާ އެއްކޮށްފައި ހުރި، ހުޅަނގުގެ ބައެއް މީހުންގެ އާދަޔާ ޚިލާފު ސިޓީތަކެއް ދޫކޮށްފައެވެ. މިފަހަރު މި ގެނެސްދެނީ އެ ސިޓީތަކުގެ ތެރޭގައި ހިމެނޭ، ނަޕޯލިއަން ބޮނަޕާރޓް، ޖޯސެފީން ޑީ ބިއުހާނައިސް އަށް އެ ދެމީހުންގެ ކާވެނީގެ ތައްޔާރީތަކުގެ އަޑުތަކުގެތެރެއިން ފޮނުވި ސިޓީއެއްގެ އުސްއަލިތަކުގެ އަވަސް ތަރުޖަމާއެކެވެ. މި ސިޓީ ލިޔެފައި ވަނީ9މާރޗް 1786 ގައެވެ. މިއީ ފަރަންސޭސިބަހުން އިނގިރޭސިބަހުން ދިވެހިބަހަށް ގެނެސްފައިވާ އެސިޓީގެ އުސް އަލިތަކެވެ.\nކިޔާފައިވާ ޢަދަދު: 4718\nކިޔާފައިވާ ޢަދަދު: 1952